Mega port akaai eiku free trade zone tarahgee kuran DP world aai eiku soikohfi\nމެގަ ޕޯޓަކާއި ފްރީ ޑްރޭޑް ޒޯން ތަރައްގީ ކުރަން ޑީޕީ ވޯލްޑާ އެކު ސޮއިކޮށްފި\nތިލަފުށީގައި ވިޔަފާރި ބަނދަރަކާ އެކު ފްރީޓްރޭޑް ޒޯނެއް ތަރައްގީ ކުރުމުގެ ބިޔަ މަޝްރޫއެއް، ހިންގުމަށް ދުބާއީ ޕޯޓްސް ވޯލްޑް (ޑީޕީ ވޯލްޑާ) އެކު އެމްއޯޔޫއެއްގައި ސޮއިކޮށްފި އެވެ.\nދުބާއީގެ ބޮޑެތި ޕޯޓްތައް ތަރައްގީ ކުރާ، ޑީޕީ ވޯލްޑްގެ ފަރާތުން އެމްއޯޔޫގައި ސޮއި ކުރެއްވީ، އެ ކުންފުނީގެ ފަރާތުން ޗެއާމަން ސުލްތޯން އަހުމަދު ބިން ސުލޭޔަމް އެވެ. މާލޭ ވިޔަފާޜި ބަނދަރު ތިލަފުއްޓަށް ބަދަލުކޮށް މިހާރު އޮތް ބަނދަރަށް ވުރެ ދެ ގުނަ ބޮޑު ބަނދަރެއް ހެދުމުގެ އެ އެމްއޯޔޫގައި ސަރުކާރުގެ ފަރާތުން ސޮއި ކުރެއްވީ އިކޮނޮމިކް މިނިސްޓަރު މުހައްމަދު ސައީދެވެ. ތިލަފުށީގައި ހަދާ ފްރީޑްރޭޑް ޒޯންގެ އެއްބަސްވުމުގައި ސަރުކާރުގެ ފަރާތުން ސޮއި ކުރެއްވީ، އެސްއީޒެޑް ބޯޑްގެ ޗެއާމަން ޓުއަރިޒަމް މިނިސްޓަރު އަހުމަދު އަދީބެވެ.\nއަދީބު މިރޭ "އަވަސް" އަށް ވިދާޅުވީ އެ އެމްއޯޔޫގެ ދަށުން ކުރިއަށް އޮތް މަހެއްހާ ދުވަހުގެ ތެރޭގައި އެ މަޝްރޫއު ކުރިއަށް ގެންދާނެ ގޮތުގެ އެގްރިމަންޓެއް އެކުލަވާލާނެ ކަމަށެވެ. އަދި މިއަހަރުގެ ތެރޭގައި އެ މަޝްރޫއު ފަށައިގަންނާނެ ކަމަށް އަދީބު ވިދާޅުވި އެވެ. އެގްރިމަންޓްގެ ދަށުން ހިންގާ ޕްރޮޖެކްޓްގެ އަގު 300 މިލިއަން ޑޮލަރަށް ވުރެ ބޮޑުވާނެ ކަމަށް ލަފާކުރެވޭ ކަމަށް ވެސް ވިދާޅުވި އެވެ. އޭނާ ވިދާޅުވި ގޮތުގައި އެ ޕްރޮޖެކްޓާ އެކު މާލެ ސަރަހައްދަށް ބޮޑު ތަރައްގީއެއް އައިސް އެތައް ހާއްސަ އާ ވަޒީފާއެއް އުފެދޭނެ އެވެ.\n"މިއީ މި ސަރަހައްދުގައި ހިންގޭނެ އެންމެ މެގަ އެއް ޕްރޮޖެކްޓަށް ވެގެން ދާނެ. މިކަމުން ދައްކައިދެނީ އިންވެސްޓަރުން ރާއްޖެއަށް ކުރާ އިތުބާރު،" އަދީބު ވިދާޅުވި އެވެ.\nސަރުކާރުން ހާމަކޮށްފައިވާ ގޮތުގައި، ޑީޕީވޯލްޑާ ގުޅިގެން ހިންގާ މަޝްރޫއުގައި އެމްޕީއެލްގައި ތިބި އެއްވެސް މުވައްޒަފަކު ވަޒީފާއިން ވަތްކެއް ނުކުރާނެ އެވެ. އަދި އިތުރު ދިވެހި މުވައްޒަފުން ވަޒީފާތަކަށް ނެގުމާއި އެ މަޝްރޫއަކީ އެމްޕީއެލްއާ ޖޮއިންޓް ވެންޗާއެއްގެ ދަށުން ހިންގާ މަޝްރޫއަކަށް ހެދުމަށް ވަނީ ނިންމައިފަ އެވެ.\nދުބާއީ ސަރުކާރުގެ އިންވެސްޓްމަންޓް ކުންފުނި، ދުބާއީ ވޯލްޑްގެ ކުންފުންޏެއްގެ ގޮތުގައި ހިންގާ ޑީޕީ ވޯލްޑުން އަންނަނީ ދުނިޔޭގެ އެކި ސަރަހައްދުގައި 60 ބަނދަރެއް ހަދައި ހިންގަމުންނެވެ. އިންޑިއާގައި ވެސް އެ ކުންފުނިން ބަނދަރެއް ހިންގަ އެވެ. ތިލަފުށީ ޕޯޓް ޕްރޮޖެކްޓަކީ މިދިޔަ އަހަރު ސިންގަޕޫރުގައި ބޭއްވި އިންވެސްޓްމަންޓް ފޯރަމްގައި ސަރުކާރުން އިއުލާން ކުރި ޕްރޮޖެކްޓްކެވެ.


ހޯދޭތޯ މަންޒިލެއް… 15 – Esfiya\nހޯދޭތޯ މަންޒިލެއް… 15\nފެންމާގަނޑުގެ ދަށުގައި ހުރި ނަހީކްގެ ފިރިހެންވަންތަ ހަށިގަނޑަށް އޮހެމުން ދިޔަ ފެންތަކުގެ ފިނިކަން ހަށިގަނޑަށް ސަވާރުވުމުން ސިކުނޑީގެ ބުރަކަމަށް ކުޑަ ލުޔެއް ލިބުނުހެން ހީވިއެވެ. ތެމިފައިވި ފަން އިސްތަށިގަނޑުގައި އޭނައަށް އަތް ފުނާއަޅާލެވުނެވެ. އަދި ފުން ނޭވާއެއް ދޫކޮށްލެވުނެވެ. ކޮންމެ ހާލަތެއް މެދުވެރިވިކަމުގައި ވިޔަސް ދިރިއުޅުމުގައި ކުރިމަތިވެފައިވާ އަޑިގުޑަންގަނޑުން އަރައިގަންނަން ނަހީކް އަޒުމު ހިފިއެވެ. އޭނަ ޖެހޭނީ ހުރިހާ ކަމަކާއި ވެސް ކުރިމަތިލާށެވެ. ލޯބިވާ ދަރިފުޅުގެ ހައްޤުގައެވެ. އެދަރިފުޅަށް އެއްވެސް ކަމެއް އުނިވާން އޭނަ ބޭނުމެއް ނުވެއެވެ. އެދަރިފުޅަށް ދުނިޔޭގެ ހުރިހާ އުފަލެއް ލިބުމަށް އެދެވޭތީ އެވެ.\nނަހީކް ކާމޭޒު ދޮށުގައި އިށީނުމުން ކާން ތައްޔާރުކޮށްފައި އާބިދާ ދިޔައީ ބޮޑުކޮޓަރިއަށެވެ. ނަހީކް އޭނަގެ އަތުގައި އޮތް ފޯނުން ދުވަހުގެ ނޫސްތައް ހުޅުވައިގެން އޭނަ ޝައުޤުވެރިވާ ލިޔުންތައް ކިޔަން ފަށަމުން ކެއުން ކުރިއަށް ގެން ދިޔަ އެވެ. އޭރު ބޮޑުކޮޓަރިން ޓީވީގެ އަޑު ކާކޮޓަރިއާ ހަމައަށް އިވިއިވި ހުއްޓެވެ.\n”މަންމަ މިހިރީ ހަނދާން ނެތިފައޭ ފަލަކް ގާތު ބުނަން… މިއަދު ޝަރުމީލާ އައިސް ބުނި ބަސްމާގެ ދޮށީ ދަރިފުޅު ރަށަށް އައިސްގެން އުޅޭ ވާހަކަ… ދަރިފުޅާއެކު ވަރަށް ރައްޓެހިކޮށް އުޅުނު މަންޖެއެއްނު އެއީ… މިހާރު ރަށު އެންމެން ދައްކަނީ އެމަންޖެގެ ވާހަކަ… ވަރަށް ދެރަ ގޮތެއް ދޯ އެވީ ވެސް… އަޑުއެހިން އެމަންޖެގެ ފިރިސޮރު ނިޔާވިވިއުރު އެމަންޖެ އިނީ ބަލިވެއޭ ވެސް… ދަރިފުޅާ އޭނައާ ބައްދަލެއް ނުވޭތަ؟… ހާލުބަލާލަން އެގެއަށް ދާން ކަމަށް މަންމަ މިހުންނަނީ ވެސް… މާދަން ޝަރުމީލާ ބުނި ހަވީރު އެގެއަށް ދާނަމޭ… އޭނައާއެކު ދާން ކަމަށް މިވިސްނަނީ…” ޓީވީން ދައްކަމުން ދިޔަ ހިންދީ ސިލްސިލާގެ މަންޒަރެއް ފެނި ކަމެއް މަތިން ހަނދާންވުމާއެކު އާބިދާ ބުނެލިއެވެ. އެއަށްފަހު އޭނަ ބަލާލީ ފަލަކް އަށެވެ. ފަލަކްއަށް މާއީގެ ޚަބަރެއްވެފައި އޮވެދާނެއޭ އޭނަގެ ހިތް ބުނީތީއެވެ. ދެކުދިން އުޅުނީ ވަރަށް ވެސް އެކުވެރިކޮށް ވިއްޔާއެވެ.\n”މިއަދު މެންދުރު ޔަލް ގޮވައިގެން ފިހާރައަށް ދިޔަ ގަޑީގަ މާއީއާ ދިމާވި… ހަވީރު ދިޔައިން ޒީމެން ގޮވައިގެން މާއީއާ ބައްދަލުކުރަން ވެސް… ދިމާވި ކަންތަކުން މާއީ ހުންނަނީ ވަރަށް ދެރަވެފަ… އަދި ބަލިވެ އިންދާ އެހުރިހާކަމެއް ދިމާވުމުން ކިހާ އަސަރެއް ކުރާނެ…” ފަލަކްގެ އަޑުގައި ހިތާމައިގެ އަސަރު ވިއެވެ. އެކުވެރިޔާއާ މެދު އޭނަ ކަންބޮޑުވާކަން އެކަމުން ހެކި ދެއެވެ. ”މާދަން ހަވީރު ޑިއުޓީ އޮތީމާ މަންމަމެންނާއެކު ނުވެސް ދެވޭނެ، އެކަމަކު އަހަރެން މާއީއަށް ގުޅާފަ މަންމަމެން ދާ ވާހަކަ ބުނެލާނަން…”\nނަހީކްއަށް އާބިދާމެން ދައްކަމުން ދިޔަ ވާހަކަތައް އަޑު އިވުމާއެކު ދިރުވާލަން އުޅުނު ކާއެތިކޮޅު ވެސް ކަރުތެރޭގައި ތާށި ވެއްޖެއެވެ. ކެއްސުންގަނޑު ހިލިގެން އައި ހިނދު މޭޒު މަތީ ހުރި ފެން ތަށި ނަގައި ތުނބުގައި ޖައްސާލެވުނީ އަވަސް ހަރަކާތްތަކާއެކުގަ އެވެ. އަދި ކޯވަރެއް ބޯލެވުނެވެ. އެއަށްފަހު މޭމަތީގައި ވެސް ފިރުމާލެވުނެވެ. މީހާ ހަމައަކަށް އެޅުނު އިރު ލޮލުން ފެން ވެސް އައިސްފިއެވެ.\nމާއީގެ ފިރިމީހާ މަރުވި ޚަބަރު ރަށު ތެރެއަށް ފެތުރިގެން އުޅުނު އިރު އޭނައަށް ވެސް އޮތީ އަޑު އިވިފައެވެ. ނަމަވެސް މާއީ ރަށަށް އައިކަން އޭނައަށް އެނގުނީ ދެންމެ އާބިދާ ދެއްކި ވާހަކަތަކުންނެވެ. މީހާއަށް އައި ބަދަލުތަކާއެކު އިތުރަށް ކާހިތެއް ވެސް ނުވިއެވެ. އުލާއި ސަމުސާތައް ތަށީގެ ތެރެއަށް ދޫކޮށްލަމުން އޭނަ ފެން ތަށި ހުސްކޮށްލިއެވެ. އެއަށްފަހު ކާތަށި ހިފައިގެން ގޮސް ސިންކު ކައިރީ ހުރި ކުޑަ ކުނިވަށިގަނޑަށް އޭގައި ބާކީ ހުރި ކާއެއްޗެހި އަޅާލުމަށްފަހު، ސިންކުގެ އިސްކުރަށް ދޫކޮށްލިއެވެ. ނަހީކް ތަށި ދޮވުނު އިރު އެމޫނަށް އައިސްފަައިވި ބަދަލުތަކުން ޚިޔާލަކަށް ގެއްލިފައި ހުރިކަން އެނގެއެވެ.\n”ކައި ނިންމާލާފަ މަންމައަށް ގޮވާލިނަމަ…” ބަދިގެއަށް ވަން އާބިދާއަށް ސިންކު ކައިރީ ހުރި ނަހީކު ފެނި ގޮވާލެވުނެވެ. އެއަޑަށް ޚިޔާލުތަކުގެ ވާފަށް ކެނޑިގެން ދިއުމުން ނަހީކް ސިހިފައި ފަސްއެނބުރި ބަލާލިއެވެ.\n”މިއީ އެވަރުކަމެއް ނޫނެއްނު މަންމާ…” ނަހީކް ލުއި ހިނިތުންވުމަކާއެކު ބުނެލިއެވެ. އާބިދާ ގޮސް ނަހީކް ދޮވުނު ތަށި ހަރުގަނޑުގައި އަޅުވާލަމުން އަވަސްވެގަތީ ނިދަން ދިއުމުގެ ކުރިން ބަދިގެ ތަރުތީބު ކުރުމާއި، ގަރުދިޔަ އަދި ރިހަތެލި ހޫނުކުރުމާއިގެންނެވެ.\nނަހީކް ބަދިގެއިން ނިކުތް އިރު ފަލަކް ވެސް ފެންނާކަށް ނެތެވެ.\nނާހިކް ގޭގެ ފެންޑާއަށް ނިކުމެލަމުން މެދު ގޯތީގައި ހުރި ޖޯލި ފައްޗާއި ދިމާއަށް ހިނގައިގަތެވެ. ސާދަ ވިލޭރޭގެ ފުރިހަމަ ހަނދުގެ އަލި ގޯތީގައި ހުރި ޖަންބު، އަނބު އަދި ބަނބުކެޔޮ ގަސްތަކުގެ ފަތްތަކުގެ ތެރޭން ފުރޭނިގެން އައިސް އެހިސާބަށް ކޮކާހަނދުވަަރު ދީފައި އޮތެވެ.\nނަހީކް ގޮސް ޖޯލީގައި އިށީންނަމުން ސޯޓު ޖީބުގައި އޮތް ސިނގިރެޓު ފޮށި ނެގިއެވެ. އަދި އެއިން ނެގި ސިނގިރެޓު ތުނބުގައި ޖައްސާލަމުން ލައިޓަރުން ރޯކޮށްލިއެވެ. އެތެރެއަށް ދަމާލި ނޭވާއާއެކު އޭގެ ދުންތައް ޖިސްމުގެ ތެރެއަށް ފޭދިގެން ދިއުމާއެކު ހައްޓަށް ލުޔެއް ލިބުނުކަމުގެ އިހުސާސް ނަހީކްއަށް ކުރެވުނެވެ. ޖޯލީގެ ތެރެއަށް ހަށިގަނޑު ދޫކޮށްލަމުން ދުންތައް ފަޒާގެ ތެރެއަށް ފޮނުވާލިއެވެ.\nނަހީކްއަށް އިތުރު ކަމަކާއި މެދު ނުވިސްނުނެވެ. މާއީގެ ޚިޔާލުތައް އޭނަގެ ސިކުނޑީގައި ވަކިހިއްޕާލާފައިވީ ވަކިނުވެވޭނެ ކަހަލަ ގޮތަކަށެވެ. އެގޭ ސަބަބުން އޭނަގެ ބޮލުގެ ރިހުން ވެސް ގަދަވާހެން ހީވެއެވެ. އޭނަގެ ހިތަށް ވެސް ގޮތްތަކެއްވަމުން ދިޔަ އެވެ. ފުލުފުލުގައި އޭނަ ސިނގިރެޓް ބޮމުން ދިޔައީ މާއީގެ ޚިޔާލުތަކުން ދުރުވުމަށެވެ. އެތައް އަހަރަށް ފަހު އެނަން އިވުމުން ވެސް އޭނަގެ ހިތަށް އުނދަގޫތަކެއް ވެއްޖެއެވެ. ހިތުގައި ކަފުންކޮށް ވަޅުލި އިހުސާސްތައް ހީވަނީ މިނިވަންވާން މަސައްކަތްކުރާހެންނެވެ. ހަމައެއާއެކު އޭނައަށް މީގެ ދުވަސްތަކެއް ކުރިން ލިބުނު ފޯންކޯލެއް މަތިން ވެސް ނަހީކް ހަނދާން ވިއެވެ. އޭގެ ސަބަބުން އޭނަގެ ނުތަނަވަސްކަން އިތުރުވެގެން ދިޔަ ކަހަލަ އެވެ.\nއެނދުގައި ދެއަތަށް ފުރޮޅެމުން ދިޔަ މާއީއަށް ނިދޭ ގޮތެއް ނުވިއެވެ. ސިކުނޑިއަށް ތަފާތު ޚިޔާލުތަކުން ބަރުވެފައި ވުމުން ލޮލުފިޔަ ޖަހާލުން ވެސް ވީ މުސްތަހީލުކަމަކަށެވެ. އާދައިގެ މަތިން މިރޭ ވެސް ނުނިދޭނެކަން އޭނައަށް އެނގުނެވެ. ނަމަވެސް އެހެނިހެން ރޭތަކާއި ޚިލާފަށް އޭނަގެ ޚިޔާލުތަކުގައި މުޅިން ވެސް ވަނީ ފަލަކް ދެއްކި ވާހަކަތަކެކެވެ. އޭގެ ސަބަބުން އޭނަގެ ހިތަށް ވެފައިވާ އުނދަގޫތަކުގެ އަސްލާ މެދު ވެސް މާއީއަކަށް ވިސްނައިނުގަނެވުނެވެ. އެވާހަކަތަކުން ހިތަށް ތަދުވާން މެދުވެރިވާން ޖެހޭ ސަބަބެއް ވެސް މެއެވެ. އޭނަ ނަހީކުގެ ހަނދާންތައް އެހިތުގައި ކަފުންކުރިތާ ކޮން ދުވަހެއް ހެއްޔެވެ؟ ދެން އޭނަގެ ހިތަށް މިވާ އުނދަގޫ ތަކުގެ ސިއްރަކީ ކޮބާ ހެއްޔެވެ؟\n”ކިހިނެއްތަ މިވަނީ؟… ފަލަކްގެ ވާހަކަތަކުން އަހަންނަށް މިހާ ބޮޑަށް އުނދަގޫ މިވަނީ ކީއްވެތަ؟، އަމިއްލަ މީހާގެ ހާލަތަށް ވުރެ އެހެން މީހެއްގެ ހާލަތާ މެދު ވިސްނެނީ ކީއްވެތަ؟… މިއީ ރަގަޅު ގޮތެއް ވެސް ނޫން… ޒިވާން ނޫން ފަރާތަކާ މެދު އަހަރެން ވިސްނައިގެން ނުވާނެ… އެއީ ޒިވާންއަށް ވެސް ވެވޭނެ ބޭއިންސާފެއް، އެހެން މީހަކާ މެދު އަހަރެން ވިސްނައިގެން ނުވާނެ… އެއީ ހުތުރުކަމެއް…” މާއީ އެނދުގެ ހެޑްބޯޑަށް ލެނގިލަމުން ފުންނޭވާތަކެއް ދޫކޮށްލިއެވެ. ޚިޔާލުތަކުގެ ސަބަބުން ހީވަނީ އޭނައަށް ނޭވާލާން ވެސް އުނދަގޫވެފައިވާ ހެންނެވެ.\nމާއީ ކިތަންމެ ވަރަކަށް ވެސް އޭނަގެ ހިތުގެ މައްޗަށް ބަރުފޯރުވަން މަސައްކަތް ކުރިއެވެ. ނަމަވެސް ބަސްނާހާ ހިތް ވަނީ އޭނަގެ ނުފޫޒުގެ ދަށުން މިނިވަންވެފަ އެވެ. އެތައް ދުވަހެއް ވަންދެން ހިތުގައި ވަޅުލެވިފައިވި އިހުސާސްތައް އުތުރިއަރަން މަސައްކަތް ކުރިއެވެ. ހަޔާތުގައި ވެވުނު ފުރަތަމަ ލޯބި މަތިން މާއީ ކިތަންމެ މަސައްކަތެއް ކުރިކަމުގައި ވިޔަސް ހަނދާން ނައްތައެއް ނުލެވުނެވެ. ބިންވަޅުނެގިފައިވި އެއުފާވެރި އިހުސާސްތަކާ ދުރެއް ވެސް ނުވެވުނެވެ. މާޒީގައި ކަންތައް ވެދިޔަ ގޮތަށް ފަހު އެސޫރަ ހިތުން ފޮހެލަން މާއީ ހާދަ މަސައްކަތެއް ކުރިއެވެ. ނަމަވެސް އޭގެ ސަބަބުން އިތުރު ވޭންތަކެއް މެނުވީ އޭނަގެ ނާޒުކު ހިތަކަށް ނުލިބުނެވެ. އެއުދާސްތަކުގެ ތެރޭގައި ވަނިކޮށް އޭނަގެ ޚަޔާތަށް އައީ ޒިވާން އެވެ. އަލުން ލޯބިވާން ދަސްކޮށްދިން ފަރާތަކީ ވެސް އެއެވެ. އެކުގައި ގިނަ ވަގުތު ހޭދަކުރެވުމުން ޒިވާންއާ މެދު އެހިތުގައި ކުލުނު އުފެދުނެވެ. އެކުލުނު ލޯތްބަށް ބަދަލުވެ ޒިވާންއަށް އޭނަގެ ހިތުން ޖާގަ ދެވުނީ ވެސް ޒިވާން އޭނަ ދެކެ ވީލޯބީގެ ބާރުންނެވެ. ނަމަވެސް ހިތާމައަކީ ނަހީކްއަށްޓަކައި އެހިތުން ދެވުނު މަޤާމަށް ބަދަލެއް ނައީތީއެވެ. މީހުން ބުނަނީ ތެދެއްކަން މާއީއަށް ރޭކާލީ އެދުވަހުއެވެ. އަލަތު ލޯބްބަކީ ހިތުން ފޮހެލެވޭނެ އިހުސާސްތަކެއް ނޫންކަމެވެ. އަބަދުވެސް އެލޯބީގެ ފަޅުކަން ހިތު ތެރޭގައި ވާނެކަމެވެ. އެހެނަސް ޒިވާންގެ ލޯތްބަށްޓަކައި އެއިހުސާސްތައް މައްޗަށް މާއީ ކުރި ހޯދިއެވެ. މާޒީ ކަފުންކޮށްވަޅުލިއެވެ. އެހަނދާންތަކުން އިތުރު ތަކުލީފުތައް މެނުވީ ނުލިބޭނެތީއެވެ. ހަމައެއާއެކު އެއީ ޒިވާންއަށް ވެވޭ ބޭވަފާތެރިކަމެއްކަމުގައި ވެސް ދެކުނީތީއެވެ. ނަމަވެސް މިހާރު ވަމުން މިދާ ގޮތަކުން މާއީގެ ހިތް ވަނީ ބިރުވެރިކަމެއްގެ ތެރޭގައެވެ.\n”ޒިވާން… އަހަރެން އަދި ވެސް ލޯބި ވަނީ ޒިވާން ދެކެ…” މާއީ އޭަގެ ހިތަށް ވިސްނާދިނެވެ. ޒިވާން ދުނިޔޭގައި ނެތްކަމުގައި ވިޔަސް ދެން އިތުރު ފަރާތަކަށް އެހިތުން ޖާގައެއް ދޭން އޭނަ ބޭނުމެއް ނުވެއެވެ. ހިތުގައި އެވާ ގޮތް ނޭގޭ އިހުސާސްތަކުގެ މައްޗަށް ކުރި ހޯދަން މާއީ ބޭނުންވަނީ ވެސް އެހެންވެ އެވެ.\nއައު ދުވަހަކަށް ފެނުން ތޮޅެލި އިރު ދޯދިތަކުން އުދަރެސް ޖަރީކުރަމުން އައި ހިނދު ދުވަސް ފެށިއްޖެކަން އިޢުލާން ކުރުމާއިގެން ދޫނިސޫފާސީފިތައް ހޭލަމޭލަވަމުން ދިޔަ އެވެ. ހެނދުނުހެނދުނާ އަންހެންވެރިން ވެސް ނިކުމެ ގޯއްޗާއި މަގުތަކަށް އެޅިފައިވި ކުނިތައް ނެގުމާއިގެން މަސްޢޫލުވެއްޖެއެވެ. އޭރު އަވަށްޓެރިންގެ މެދުގައި ރަށުގައި އެދުވަސްކޮޅު ފެތެރެމުން އަންނަ ޚަބަރުތައް ހޫނުކޮށް ދެކެވެމުން ދިޔަ އެވެ. ސްކޫލް ކުދިންތައް ވެސް ފޮތްދަބަސް ހިފައިގެން ސްކޫލަށް ދިއުމަށް މިސްރާބު ޖަހާތަން ފެނެއެވެ. ފަތިހުގެ ހިމޭންކަން ކެނޑި ރަށް ދިޔައީ ހިނދަށްހިނދަކަށް ހަލަބޮލި ވަމުންނެވެ.\nރުކާން އޮފީހަށް ދިއުމުގެ ކުރިން ތޫގާ އޭނަގެ މަންމެން ގެއަށް ލައިދޭން ދިޔަ އެވެ. ކާރުން ފައިބަމުން ޑިކީގައި ހުރި ފޮށިތައް ގެންގޮސް އެތެރެއަށް ވެއްދިއެެވެ.\n”އަހާނ… ދަރިފުޅުމެން ތިއައީ ދޯ؟…” ހެނދުނު ނާސްތާކުރަން އުޅުނު ބަސްމާއަށް ކާކޮޓަރިއަށް ވަން ތޫގާ ފެނި ބުނެލެވުނެވެ.\n”ބައްޕަ ކޮބާތަ؟… ކުޑާ ވެސް ސައިބޯން ނާންނަނީތަ؟…” ބަސްމާ އެކަނިމާއެކަނި އިންތަން ފެނި ތޫގާއަށް ސުވާލުކޮށްލެވުނެވެ. މާއީ ވީތަނެއް ވެސް އޮޅުންފިލުވަން ސުވާލުކުރީ ކޮންމެހެން ހިތުގައި ޝައުޤުވެރިކަން އޮވެގެނެއް ނޫނެވެ. އޭނަ މާއީއާ މެދު ވިސްނާކަން ބަސްމާއަށް ދެއްކުމަށެވެ.\n”ބައްޕަ ހަމަ ދެންމެ އޮފީހަށް އެދިޔައީ… ތަންކޮޅެއް ކުރިން އާދެވުނު ނަމަ ބައްޕާއާ ވެސް ބައްދަލުވީހެއްނު… މާއީއަށް ގޮވާލަން މަންމަ ދިޔަ އިރު ފެންވަރަށް ފާޚަނާގަ ހުރީ، އިރުކޮޅަކުން އަންނާނެ…” ބަސްމާ އޮޅުންފިލުވާލަ ދިނެވެ.\n”ހެނދުނު ސައިގަ ބައިވެރިވާން ވީނު…” ކޮޓަރިއަށް ފޮށިތައް ވައްދާފައި އައި ރުކާން ފެނި ބަސްމާ ދަޢުވަތު ދިނެވެ.\n”ނޫނޭ މަންމާ، ހަމަ ދެންމެ ގެއިން ސައިބޮއެގެން މިއައީ… އިތުރަށް ބަނޑުގައި ނެތް އެންމެ ޖާގައެއް ވެސް… އެކަމަކު މެންދުރު ކާން އަންނާނަން…” ރުކާން އޭނަގެ ބަނޑުގައި އަތް ޖައްސާލަމުން މަނާވެގަތެވެ. އަދި ތޫގާއަށް ފުރިހަމަ ހިނިތުންވުމެއް ދެމުން ނިކުންނަން ހިނގައިގަތެވެ. އެހިނިތުންވުމުން ރުކާން އޭނަ ދެކެ ވާ ލޯބި އިހުސާސް ކުރެވި ފޮނިގޮތަކަށް ތޫގާއަށް ހިނިތުންވެލެވުނެވެ.\nތޫގާގެ ހިނިތުންވުން ގެއްލިގެން ދިޔައީ ކާކޮޓަރިއަށް އައިސް ވަން މާއީ ފެނިފައެވެ. ގަޔަށް ދޫ ދެމޭ ފޮތީގެ ހެދުމަކާއި ކަޅުކުލައިގެ ހަރުވާޅެއްގައި ކިތަންމެ އާދައިގެ ގޮތަކަށް ހުއްޓަސް މާއީގެ ރީތިކަން ފާހަގަ ކުރެވި ތޫގާ ފޫހި ވިއެވެ. ތާޒާކަން އެކުލެވިގެންވި އެމޫނާއި ތެތްފިނިކަމުގެ އަސަރުވި ދިގު އިސްތަށިގަނޑު ދެކެ ވެސް ހަސަދަވެރިވެވުނެވެ.\nތޫގާ ފެނި މާއީ ހިނިތުންވެލީ ތޫގާ ވެސް އޭނައަށް ހިނިތުންވެލީތީއެވެ.\n”މި ގޮލާ އެސްފީނާ ޖެހޭ ކަމަކަށް ވެސް ނުވެޔޭ… މާ ސާދާކަމަށް ދެއްކެން މިހާރު ކަޓު ހެދުން ގަނޑެއް ލައިގެން އެބަ އުޅެއެއްނު… ހޫނ، ވަރަށް ފޫހިވޭ… އިއްޔެގަ ފިރިހެނުން ހޯދަން ދިޔަ އިރު ހީވަނީ ޕްރޮސްޓިޓިއުޓެއް ހެން، މަންމައަށް ވެސް މީނަގެ ގޮތެއް އަދިވެސް ނޭގޭ، ހުރިހާ ތަނެއްގަ ނުބައި އުފައްދަން އުޅޭ މީހެއް……” ތޫގާގެ ހިނިތުންވެލުމުގެ ފަހަތުގައިވި ހަސަދަވެރިކަން ވީ އޭނަގެ ހިތުގައެވެ.\nމާއީއަށް ލޯއަޅާލަމުން ގޮސް ބަސްމާ ގާތު ހުރި ގޮނޑީގައި ތޫގާ އިށީނެވެ.\nދިހައެއް ޖަހަން އުޅެނިކޮށް ތޫގާއާއި މާއީ ގޭގައި އެކަނި ވިއެވެ. ބަސްމާ ކޮމިޓީ ބައްދަލުވުމަކަށް ބޭރަށް ދިއުމުން ބޮޑުކޮޓަރީގައި އިން ތޫގާ އަވަސްވެގަތީ މާއީގެ ކޮޓަރިއަށް ދިއުމަށެވެ. ހިތުގައިވާ ރުޅިވެރިކަން މާއީއަށް އަމާޒުނުކޮށްލެވޭތާ ވަރަށް ގިނަ ދުވަސް ވެއްޖެއެވެ. ލިބުނު ރަނުގެ ފުރުސަތު ގެއްލުވާލާކަށް ތޫގާ ބޭނުމެއް ނުވިއެވެ.\nތަޅުގައި ހިފާލި އިރު ހުރީ ހުޅުވާފައެވެ. ތޫގާ، ތަޅު އަނބުރާލަމުން ކޮޓަރީގެ ދޮރު ހުޅުވާލިއެވެ. އެއަޑަށް އެނދުގައި ވާހަކަ ފޮތެއް ކިޔަން އިން މާއީ ދޮރާއި ދިމާއަށް ބަލާލިއެވެ. ތޫގާ ފެނުމުން އޭނައަށް ހައިރާންކަން ލިބުނެވެ.\n”ކަމަކުތަ؟…” ތޫގާއާއި ޚިލާފަށް މާއީ ވާހަކަދެއްކީ މަޑުމައިތިރި ކަމާއެކުގައެވެ. ކިތަންމެ ވަރަކަށް ހިތްހަމަނުޖެހުނު ކަމުގައި ވިޔަސް ރުޅިވެރިކަމާއެކު ތޫގާއާއި މުހާތަބުކުރަން މާއީ ބޭނުމެއް ނުވެއެވެ. ކޮންމެ ގޮތަކަށް ކަންތައް ވިޔަސް ތޫގާއަކީ އޭނަގެ ކޮއްކޮ އެވެ. އެޤަދަރު އޭނަގެ ހިތުގައި އަބަދު ވެސް އޮންނާނެއެވެ.\n”ހީވަނީ އަދިވެސް މާޒީގައި އުޅުންހެން ކަލޭގެ އަމާޒަކީ، ވެދާނެ މިފަހުން ދިމާވި ކަންތަކުގެ ހައްލަކަށް ފެނުނު ގޮތަކީ އެއީ ކަމަށް ވެސް… އެކަމަކު މާޒީގައި ވެސް ވަކި އުފާވެރިކަމެއް ނެތެއްނު… ހަޔާތަށް އަންނަ ކޮންމެ މީހެއްގެ ދިރިއުޅުން ވެސް ބަރުބާދުކުރަމުން ދުވާ މީހެއްނު ކަލޭ ތީ… ނަހީކް ވެސް އަދި ޒިވާން ވެސް ކަލެއާ ޖެހުނީމަ ދިރިއުޅުމެއް ނުލިބުނީ، ކަލޭގެ ވައިއެޅުނަސް ބަދުނަސީބެއް ނޫނީ އެމީހަކަށް ނުލިބޭ…”\nމާއީގެ ކޮޓަރިއަށް ނަޒަރު ހިންގަމުން ތޫގާ އެތެރެއަށް ވަނެވެ. އޭނަގެ އަޑުގައި ވަނީ މަލާމާތެވެ. ތޫގާއަށް މާއީ ކިޔަވަން އުޅުނުއިރު ލިބުނު ރަން ވަނަތަކާއި ތަށިތައް އެތުރިފައި ހުރި ރެކު ފެނުމާއެކު ދެލޯއަޅާލެވުނެވެ. ތުން ވެސް އަނބުރާލެވުނެވެ. މާއީއަށް ދުވަހަކު ކާމިޔާބެއް ލިބެން ނޭދޭކަން އޭނަގެ ދެލޮލުން ހާމަވެއެވެ.\n”ތޫގާގެ މައްސަލައަކީ ކޮބާތަ؟… ތިހެން އަހަރެން ދެރަވާނެހެން ވާހަކަ ދައްކަން އަހަރެން ތޫގާއަށް ކުރީ ކޮންކަމެއްތަ؟، އަހަރެން ކުރިން ވެސް އޮންނާނީ ބުނެފަ ޒިވާންއޭ ކިޔައިގެން އެއްވެސް އެއްޗެކޭ ނުބުނާށޭ… އޭރުން…” މާއީގެ ޖުމްލަ ތޫގާ މެދުކަނޑާލިއެވެ. އޭނަގެ އަޑުގައި ރުޅިވެރިކަން ވިއެވެ.\n”އޭރުން ކަލޭ ކީއްކުރާނީ؟… މަންމަ ގާތު ބުނާނީ؟… މަންމަ ޤަބޫލުކުރާނީ އަހަރެން ދައްކާ ވާހަކަތަ ނޫނީ ކަލޭ ދައްކާ ވާހަކަތަ؟… ކަލޭ ދެކެ އަހަރެން ރުޅި އަންނަ ސަބަބު ހަމަ ނޭގިގެންތަ ސުވާލު ތިކުރަނީ؟… ކަލޭ ކަހަލަ ދެއްކުންތެރި އަންހެނެއް އަހަރެން ނުދެކެން… ތިމާ މީހާ މައުސޫމުކަމަށް ހެދިގެން އުޅޭ އިރު އިނބިލީހަށްވުރެން ނުބައި މީހެކޭ… އަހަރެން ބުނިކަމުގައި ވިޔަސް ހަޤީޤަތް އޮޅުވައެއް ނުލެވޭނެ… ކަލެއާ ޖެހޭ ކޮންމެ މީހެއްގެ ދިރިއުޅުން ހަލާކުވޭ… ޒިވާން ވެސް މަރުވީ ކަލޭގެ ސުންޕާކަމާ ހެދި… މިހާރު އޭނަ މަރުވީމަ ތިއުޅެނީ އެ ނަހީކް ފަހަތުން ދުވޭތޯ… ކަލޭ އަބަދުވެސް ބޭނުންވެގެން އުޅެނީ އޭނަ އެއްނު… ކުރިން އޭނައާ ހެދި ހޭބަލިވެގެނެއްނު އުޅުނީ… މިހާރު އޭނަ ހުސްކޮށްހުރިކަން އެނގުނީމަ އޭނައަށް ތިއްތި ދެއްކެމުން ދުވޭތޯ ތިއުޅެނީ، ކަލޭ ބަނޑުބޮޑުކަން ވެސް ހަނދާނެއް ނެތް ދޯ އޭނަ ފެނުނީމަ؟… ސުވާލެއް ކޮށްލަންތަ؟… ކަލޭ ކީއްވެތަ ނަހީކްއާ ހެދި ދީވާނާ ވެގެން އުޅެފަ ކުއްލިއަކަށް އެޒިވާންއާ އިނީ… ލާރި ހުރި މީހަކަށް ވީތީ ދޯ؟… ހުވާ މިބުނީ ކަލޭ ގޮތެއް ފޮތެއް……”\nތޫގާ ދައްކަމުން ދިޔަ ވާހަކަތަކަށް މެދުކެނޑުމެއް އައީ އޭނަގެ ކޯތާފަތަށް އެރި ދިލަ ހޫނު އެތިފަހަރާއެކުގައެވެ. މޫނުން ބުރައިގެން ދިޔަ ކޮކާތަކާއެކު ކަންފަތް ބައްވިހެން ވެސް ހީވިއެވެ. ކޯތާފަގައި އަތްއަޅާލެވުނީ ނަގަމުން ދިޔަ ދިލައިގެ ސަބަބުންނެވެ.\n”ޚަބަރުދާރު!… ދެން ޒިވާންގެ ނަން ވެސް ތިދުލުން ބޭރު ނުކުރާތި… ތޫގާގެ ތިހުންނަ ވިދާ ނުދާ ވިސްނުން އަހަންނަށް މިހާރު ވަނީ އެނގިފައި… އަހަންނާ ދިމާއަށް އިނގިލި ދިއްކުރާއިރު ތިމާ މީހާއަށް އުޅޭވޭ ގޮތް ނޭގޭތަ؟… ކޮންމެ ދުވަހަކު ތިމާގެ ނެތް ފެންވަރު މީހުންނަށް ދައްކަމުން އުޅޭ އިރު އެއީ ކޮންކަހަލަކަމެއްކަން ވެސް ނުވިސްނޭ ދޯ؟… ހިތްހެޔޮކަމުގެ ޝަރުތު ހަމަނުވާ މީހަކު އެފަދައިން އަމަލުކުރާއިރު އެއީ ހިތްހެޔޮ މީހުނަށް ވެސް ކުރެވޭ މަލާމާތެއް… އަހަންނަށް ރަގަޅީ ދެން މީގެ ފަހުން ތޫގާ އަހަންނާ ވާހަކަ ނުދެއްކިއްޔާ… މަންމަމެން ކުރިމަތީ އަހަރެން އެއްވެސް ކަމެއް ނުވާ ކަމަށް ހެދެން މަސައްކަތްކުރާނަން… އެކަމަކު އޭގެ އިތުރުން އަހަރެން ތޫގާއާ އިތުރު ގުޅުމެއް ބާއްވާކަށް ބޭނުމެއް ނޫން… އިތުރު އެއްޗެއް ބުނަން ނެތިއްޔާ މި ކޮޓަރިން ނިކުމެގެން ދޭ!…” މާއީ އައި ރުޅީގައި ވާހަކަދައްކަމުން ގޮސް އޭނަގެ ހިތަށް ކޮށްފައިވި އަސަރާއެކު އެންމެފަހުން ރޮވުނެވެ. އޭނަ ލޮލުން ފޭބި ކަރުނަތައް ފޮހެލަމުން އަތުގެ އިޝާރާތުން ކޮޓަރިން ނިކުތުމަށް ތޫގާއަށް ބުނެލި އެވެ.\n”ބިޗް!!!… އަހަރެން ނެތީން ކަލޭގެ މުޑުދާރު ސިފަ ފެންނަ ތަނެއްގައި ވެސް ހުންނާކަށް…” ތޫގާ ހަޅޭއްލަވައިގަންނަމުން ކޮޓަރިން ނިކުންނަން ދިޔައީ ރުޅި އައިސް ރަތްވެފައި ހުރެއެވެ. މާއީ ހޭއަރުވާލަން އޭނަ އެވަގުތު އަޒުމުކަނޑައެޅިއެވެ. އޭނަ ދެކުނު ގޮތުގައި އޭނަގެ ގަޔަށް އަތް އިސްކުރުމުގެ ހައިސިއްޔަތެއް މާއީގެ ނެތެވެ. އެކަމުގެ ބަދަލު ކޮންމެ ގޮތެއް ހަދާފައި ވެސް ހިފަން އޭނަ ގަސްދުކުރި އެވެ.\nތޫގާ ނިކުމެގެން ދިއުމާއެކު މާއީއަށް ލިޔާމޭޒު ކައިރީ ހުރި ގޮނޑީގައި އިށީދެވުނެވެ. އޭރު އޭނައަށް ރޮވިއްޖެއެވެ.\nYaayyyy me first dhw? ?? varah reethi… ❤❤? when next part?\nPlssss up load sooooon\nނުފިލާނޭ މިހިތަކުން… 36\nއެހަނދާން ނުދާނޭ ފިލާ 2\nހިތާމަ ލޯބި April 7, 2018\nސިއްރު ސިއްރުން ލޯބިވެވިއްޖޭ….1\nމިހިތުގެ ފަސާާނާ 19\nވީރާނާވެފައިވީ ޙަޔާތް މަގޭ 4\nހިތާމަ އެހެނިހެން ލޯބި July 17, 2019


Cinema ah dhirun genesdhey Sharaf\nރ. މީދޫއަށް އުފަން ޝަރަފުއްދީން އަބްދުﷲ (ޝަރަފް) އަކީ ރާއްޖޭގެ ފިލްމީ ދާއިރާގައި ކުރިއަށް އޮތް ދުވަސްތަކުގައި އެންމެ ވިދުން ގަދަ އެންމެ ނުފޫޒު ގަދަ އެކްޓަރަށް ވެގެންދާނެ އެވެ. އޭނާގެ ފިލްމީ ކެރިއަރުގެ ފެށުން އެހާ ވެސް ކާމިޔާބެވެ. ދައްކާ ހުނަރު ޑައިރެކްޓަރުން ނިކަން ގަޔާވެ އެވެ. ޝަރަފްގެ ފިލްމީ "ލުކް" ބެލުންތެރިންނަށް ކަމުދެ އެވެ.\nރަށްތަކުން މާލެ އަށް އަންނަ އާންމު މީހެކޭ އެއްގޮތަށް ޝަރަފް ވެސް މާލެއަށް ދިރިއުޅުން ބަދަަލު ކުރީ ވަޒީފާއެއް ހޯދުމަށެވެ. އެއީ 2009 ވަނަ އަހަރު އެވެ. އުމުރުން 29 އަހަރުގެ ޝަރަފް މިވަގުތު މަސައްކަތް ކުރަނީ ވީޓީވީގައި ޓެކްނިކަލް ބައިގަ އެވެ. އެ ވަޒީފާގައި އަށް އަހަރުވީ އެވެ. ޝަރަފާ އެކު މަސައްކަތް ކުރާ މީހުން ބުނާ ގޮތުގައި އަހްލާގު ރަނގަޅު މި އެކްޓަރަކީ އުއްމީދީ ފަންނާނެކެވެ.\nސިނަމާގެ ބޮޑު ސްކްރީނުން އަދި ޝަރަފް ފެނިފައެއް ނުވެ އެވެ. އެކަމަކު ފިލްމީ ދާއިރާގައި އޭނާ މިހާތަނަށް ވެސް ރަނގަޅު މަސައްކަތްތަކެއް ކޮށްފި އެވެ. މިވަގުތު ބައިސްކޯފުގައި ވެސް އޭނާގެ ކުރު ފިލްމު "މަޒްލޫމް" ސްޓްރީމް ކުރަމުން އެބަގެންދެ އެވެ. ބިރުވެރި ޖޯންރާގެ އެ ފިލްމު ބެލި މީހުންގެ ފަރާތުން ވަރަށް ރަނގަޅު ހިޔާލުތައް ޝަރަފަށް ވަނީ ލިބިފަ އެވެ.\nފިލްމީ ދާއިރާގައި ޝަރަފްގެ ބޮޑު، ފުރަތަމަ މަސައްކަތަކީ "ނީނާ" އެވެ. އަބަދުވެސް އެކްޓަރަކަށް ވުމުގެ ހުވަފެން ދެކެމުން ދިޔަ ޝަރަފަށް ނީނާގެ މަސައްކަތް ނިންމާލުމުން އާދަޔާ ހިލާފް ބޮޑު އުފަލެއް ލިބުނެވެ.\n"ނީނާ އަކީ ޝަރަފްގެ ފުރަތަމަ ބޮޑު ޕްރޮޖެކްޓް، އެހާހިސާބުން މީހުނަށް އެނގެން ފަށައިފި އަސްލު. ދެން އެކްޓަރަކަށް ވުމުގެ ހުވަފެން ހަގީގަތަކަށް ވުމުން ވެސް ވަރަށް އުފާވި" ޝަރަފް ބުންޏެވެ.\nޝަރަފް: އަވަސް އަށް ފުރަތަމަ ފަހަރަށް އިންޓަވިއު ދެނީ -- އަވަސް ފޮޓޯ: އަހްމަދު އަޝްހާދު (ޖެރީ)\nނީނާ އަދި ޕްރިމިއާ ނުކުރެވުނު ނަމަވެސް އޭގެ ފަހުން ކުރެވުނު ބައެއް މަސައްކަތް ބެލުންތެރިންނަށް ވަނީ ފެނިފައެވެ. އެންމެ ފަހުން ބެލުންތެރިންނަށް ފެނުނީ ޒުވާން ޕްރޮޑިއުސަރު އަދި ޑައިރެކްޓަރު އިލްޔާސް ވަހީިދު (އިއްލެ)މަޒްލޫމް އެވެ.\n"މިހާތަނަށް މަޒްލޫމް ބެލި ގިނަ މީހުން ބުނެފައިވަނީ ޝަރަފްގެ އެކްޓިން ވަރަށް ރަނގަޅު ކަމަށް. އެކަމަކު އަދިވެސް ދަސްކުރަންޖެހޭ ގިނަ ކަންތައްތަކެއް ހުރުމުން އިސްލާހުކުރަންޖެހޭ ކަންކަން ކުރާނަން،" ޝަރަފް މަސައްކަތް ކުރަން ބޭނުންވާ ގޮތް ބުންޏެވެ.\nޝަރަފް ބުނިގޮތުގައި ފިލްމީ ދާއިރާއަށް ވަދެވުނީ ވީޓީވީގައި ކުރިން މަސައްކަތް ކުރި އިލްޔާސް ވަހީދު (އިއްލެ) އަށް ޝަރަފްގެ އެކްޓިން ފާހަގަކުރެވިގެންނެވެ. އެއީ 2019 ވަނަ އަހަރު ވީޓީވީން އުފެއްދި ޑްރާމާއެއްގައި ޝަރަފް ބައިވެރިވެ އޭނާގެ ހުނަރު ދައްކާލުމުންނެވެ. ޝަރަފްގެ އެ މަސައްކަތް ފެނުމުން އިއްލެ އަށް އެއީ ވިދުންގަދަ ތަރިއަކަށް ބަދަލުކޮށްލެވޭނެ ޒުވާނެއް ކަން ގަަބޫލުކުރެވުނީ އެވެ. ޝަރަފަށް ކުރެވޭ އިތުބާރު ބޮޑު ކަމުން އިއްލެގެ ދެވަނަ ފިލްމް "ނީނާ"ގެ ލީޑް އެކްޓަރަކަށް ވެސް ހަމަޖެއްސީ ޝަރަފެވެ.\n"އިއްލެ ނީނާ ޝޫޓް ކުރަންވެގެން އާ މީހެއް ބޭނުންވެގެން ޝަރަފް އާ ވާހަކަދެއްކި. އެކަމަކު ފުރަތަމަ ބުނިން ވިސްނާލަންށޭ ޖެހޭނީ. ވިސްނާލާފަ އާނއެކޭ ބުނީ" ފިލްމީ މަސައްކަތުގެ ފުރަތަމަ ފުރުސަތު ލިބުނުގޮތް ހިއްސާކުރަމުން ބުންޏެވެ.\nޝަރަފް: ފުރަތަމަ ފިލްމާ އެކު ގިނަ ފުރުސަތުތަކެއް ވަނީ ލިބިފައި\nފިލްމީ ދާއިރާއަށް ކިތަންމެ ޝައުގުވެރިވި ނަމަވެސް ކެމަރާގެ ކުރިމައްޗަށް އަލަށް ނިކުންނަން ޖެހުމުން ޝަރަފް ޖެހިލުންވި އެވެ. މުޅިން އާ މަސައްކަތަކަށް މުޅިން އާ ބަޔަކާ އެކު މުޅިން އާ ދާއިރާ އަކަށް ނިކުންނަން ޖެހުމުންނެވެ. ނަމަވެސް ވީޓީވީގައި ކުރިން ޑްރާމާއެއް ކުޅެފައިވާތީ ކެމެރާ ކުރިމަތީގައި މަސައްކަތް ކުރުން އެހާ އުދަނގޫ ކަމަކަށް ނުވި އެވެ. އަދި މަސައްކަތް ކުރަން ފެށުމުން އެންމެންގެ އެހީތެރިކަމާ އެކު ކެމަރާވީ އޭނާ އަށް ނިކަން ފަރިތަ އެއްޗަކަށެވެ.\nޝަރަފްގެ ބައެއް ފިލްމުތައް މިހާރު ނިމިފައިވީ ނަމަވެސް ކޮވިޑް-19ގެ ސަބަބުން ސިނަމާތަކުގައި އެ ފިލްމުތައް ބަލާލުމުގެ ފުރުސަތު އަދި ލިބިފައި ނުވަނީ އެވެ. ޝަރަފް ބުނާ ގޮތުން ތިން ޕްރޮޖެކްޓެއްގެ މަސައްކަތް އޮތީ މުޅިން ނިމިފަ އެވެ. އަދި ކުރިއަށް ވެސް އޭނާގެ ގިނަ ފިލްމުތަކެއްގެ މަސައްކަތް އެބަހުއްޓެވެ. ޝަރަފް ފެނިގެންދާ ޕްރޮޖެކްޓެއްގެ މަސައްކަތް ވަރަށް އަވަހަށް ދިރާގު ޓީވީން ވެސް ފެނިގެންދާނެ އެވެ.\nއަވަސްގެ މި އިންޓަވިއުގައި ޝަރަފް ބުނީ ރާއްޖޭގައި ހަމައެކަނި ފިލްމު ކުޅެގެން އެކަށީގެންވާ އާމްދަނީއެއް ލިބޭނެ ގޮތެއް އަދި ނެތެވެ. އެހެންވެ ފިލްމީ މަސައްކަތް ކުރި ނަމަވެސް އޭނާ ވީޓީވީގައި އަދާކުރާ ވަޒީފާ ދޫކޮށްލުމުގެ އެއްވެސް ވިސްނުމެއް ނެތެވެ. ވަޒީފާގައި އުޅެމުން ފިލްމީ މަސައްކަތަށް ވަގުތު ހުސްކުރާ ގޮތް ވެސް ޝަރަފް ވަނީ ހިއްސާކޮށްފަ އެވެ.\n"ވީޓީވީގައި ޝިފްޓް ޑިއުޓީއަށް މަސައްކަތް ކުރަނީ. ޑިއުޓީ ބެހިފައި އިންނަ ގޮތް ޑައިރެކްޓަރަށް ކިޔާ ދިނުމުން އޮފީހަށް ބުރޫ ނާރާ ގޮތަށް ޝޫޓިންތައް ހަމަޖައްސައިދޭ. އެއީ އަސްލު ފިލްމީ މަސައްކަތް ކުރާ ގޮތަކީ،" ޝަރަފް ބުންޏެވެ.\nޝަރަފް: އިތުރު ވަޒީފާއެއް އަދާނުކޮށް އަދި ފިލްމީ މަސައްކަތް ނުކުރެވޭނެ ކަމަށް ބުނި -- އަވަސް ފޮޓޯ: އަހްމަދު އަޝްހާދު (ޖެރީ)\nސިނާމާތައް ހުޅުވުމާ އެކު ޕްރިމިއާ ކުރަން ފިލްމުތައް ތައްޔާރުކޮށްފައި ހުރި އިރު ޝަރަފްގެ ދެ މަސައްކަތެއް ފެންނާނެ ކަމަށް އޭނާ އަށް ގަބޫލުކުރެވެ އެވެ. ޝަރަފް ގަބޫލުކުރާ ގޮތުގައި އެނާ ފިލްމީ ދާއިރާގައި މިހާތަނަށް ކޮންމެ މަސައްކަތެއް ވެސް ކޮށްފައިވަނީ އޭނާ އަށް އެކަން ކުރެވޭނެ އެންމެ ރަނގަޅަށެވެ. ދަސްކުރަންޖެހޭ އަދި ރަނގަޅު ކުރަންޖެހޭ ގިނަ ކަންތައްތަކެއް ހުރި ކަމަށް ޝަރަފް އަމިއްލަ އަށް ވެސް ގަބޫލުކުރެ އެވެ.\n"ގަބޫލުކުރަން ބެލުންތެރިންގެ އުންމީދުތަކާ އެއްވަރަށް މަސައްކަތް ކުރެވުނުކަމަށް. މިހާތަނަށް ހުރިހާ ޕްރޮޖެކްޓްއެއްގައި ވެސް މަސައްކަތް ކޮށްފައި ހުންނާނީ ޑައިރެކްޓަރު ބޭނުންވާ ގޮތައް" ޝަރަފް ބުންޏެވެ.\nސިނަމާތައް ހުޅުވާ، ފިލްމުތައް އަޅުވަން ފެށުމުން ވީހާ ވެސް ގިނަ ބަޔަކު ސިނަމާތަކަށް ގޮސް ފިލްމު ބަލައިލުމަށް ޝަރަފް އެދެ އެވެ. އެއީ ފިލްމީ ދާއިރާ އަށް އަދި އޭނާގެ މަސައްކަތްތަކަށް ވެސް ބެލުންތެރިންގެ ފަރާތުން ދެވޭނެ ހިތްވަރެއް ކަމަށް ޝަރަފް ބުންޏެވެ.\nދިވެހި ފިލްމުތައް ވެސް ހަދާފައި ހުންނަނީ ވަރަށް ގިނަ ބައެއްގެ ބުރަ މަސައްކަތުން ކަމަށްވާތީ ރަނގަޅުކުރަންވީ ކަންކަން ބިނާކުރަނިވި ގޮތަކަށް ބުނެދިނުމަކީ ޝަރަފް އެދޭ ކަމެކެވެ.\n"ކުރިއާ އަޅާބަލާއިރު މިހާރުގެ ދިވެހި ފިލްމްތަކުގެ ފެންވަރު ވަަރަށް ބޮޑަށް ވެސް ތަފާތު. ވަހަކަ އަދި ޕްލޮޓްތައް ގެނެސްދޭ ގޮތްވެސް ވަރަށް ތަފާތު،" ފިލްމީ ދާއިރާގެ ކުރިއެރުމަށް ތައުރީފް ކުރަމުން ޝަރަފް ބުންޏެވެ.\nޝަރަފް: ތަޖުރިބާތަކެއް ހޯދުމަށްފަހު އޭނާގެ އަމާޒަކީ ޑައިރެކްޓް ކުރުން -- އަވަސް ފޮޓޯ: އަހްމަދު އަޝްހާދު (ޖެރީ)\nޝަރަފް ބުނި ގޮތުގައި ފިލްމް އިންޑަސްޓްރީ އަށް ވަދެ މިހާތަނަށް ކުރި މަސައްކަތުގައި ގިނަ ބައެއްގެ އެއްބާރުލުމާއި އެހީތެރިކަން ލިބުނެވެ. އެހެންވެ ޕްރޮޮޑިއުސަރުންނާއި ޑައިރެކްޓަރުންނަށާއި އާއިލާ އަދި އޭނާ އަށް ތާއީދުކޮށް ހިތްވަރުދޭ އެންމެންނަށް ޝަރަފް ވަނީ ޝުކުރު އަދާކޮށްފަ އެވެ. ވަކިން ހާއްސަކޮށް އިއްލެގެ ނަން ފާހަގަކޮށްފައިވެ އެވެ.\nޝަރަފްގެ އަމާޒަކީ ކެމަރާގެ ކުރިމަތީގައި ގިނަ މަސައްކަތްތަކެއްކޮށް ތަޖުރިބާތަކެއް ލިބުމުން ޑައިރެކްޝަނަށް ދިއުމެވެ. އިއްލެގެ އެހީތެރިކަމާ އެކު އޭނާ މިހާރުވެސް ދަނީ ޑައިރެކްޝަނާ ގުޅުންހުރި މަސައްކަތްތައް ދަސްކުރަމުންނެވެ.\n"އިންތިޒާރު ކޮށްލާ، ކުރިއަށް ބައިވަރު ޕްރޮޖެކްޓްތަކެއް އެބަހުރި. އެންމެންނަށްވެސް ކަމުދާނެ ކަމަށް އުއްމީދުކުރަން" ފިލްމީ މަސައްކަތްތަކުގައި ކުރިއަށްދާނެ ކަމުގެ ޔަގީންކަން ޝަރަފްދެ އެވެ.\nއިންޓަވިއު ވިދާ ތަރި


ރިއާސީ އިންތިޚާބުގެ އެންމެ މުހިންމު ދުވަސްވަރު ނިހާން އުޅުއްވީ ފޮތިވިއްކަން – މަލީހުMikal News\nރިއާސީ އިންތިޚާބުގެ އެންމެ މުހިންމު ދުވަސްވަރު ނިހާން އުޅުއްވީ ފޮތިވިއްކަން – މަލީހު\n24 ޖުލައި 2015, 21:15 |\nމިދިޔަ ރިއާސީ އިންތިޚާބުގެ އެންމެ މުހިންމު ދުވަސްކޮޅު ނިހާން ނުނިދާ އުޅުއްވީ ސްރީލަންކާއިން ފޮތި ގެނެސް އެވިއްކުމުގައި ކަމަށް ކުރީގެ ޔޫތު މިނިސްޓަރ މުހައްމަދު މަލީހު ޖަމާލު ވިދާޅުވެއްޖެއެވެ. ޓްވިޓާ މެދުވެރިކޮށް މިއަދު މަލީހު ކުރެއްވި ޓްވީޓްގައި ވިދާޅުވެފައިވަނީ “ނުނިދާ ރިއާސީ އިންތިޚާބުގެ އެންމެ މުހިންމު ދުވަސްވަރު ކެމްޕެެއިން ކުރުމުގެ ބަދަލުގައި އެމްޕީ ނިހާނު އުޅުއްވީ ލަންކާއިން ފޮތި ގެނެސް ދަމާކަނޑަން” ކަމަށެވެ.\nމިދިޔަ ރިއާސީ އިންތިޚާބުގައި އެންމެ ބުރަކޮށް ކެމްޕެއިން ކުރެއްވި މަލީހު މިހެން ވިދާޅުވެފައިވަނީ ޕީޕީއެމް އިން ވަކިވެވަޑައިގެންފައިވާ ކަން އިއްޔެ ހާމަކުރުމަށްފަހުއެވެ. މަލީޙް ޕީޕީއެމްއިން ވަކިވެ ވަޑައިގެންފައިވަނީ، ރާއްޖޭގެ ބިން ބިދޭސިންނަށް މިލްކު ކުރެވޭ ގޮތަށް ޤާނުނޫ އަސާސީއަށް ގެނައި އިސްލާހާއި މެދު ހިތް ހަމަނުޖެހިގެންނެވެ.\nޕީޕީއެމް އަށް ވަނުމަށްފަހު މަގާމުން ދުރުކުރުމާއި ހަމައަށް މަލީހު ފާހަގަވެފައިވަނީ ސަރުކާރުގެ ވައުދުތައް ފުއްދުމުގައި އަވަދިނެތި އުޅުނު ފަރާތެއްގެ ގޮތުގައެވެ. އެގޮތުން ގިނަ އަދަދެއްގެ ފުޓްސަލް ދަނޑުތަކާއި ޒުވާނުންނަށް ޚާއްސަ ގެޓްސެޓް ޕްރޮގްރާމެއްވަނީ ފަށާފައެވެ.\nމެއީ 20 ވަނަ ދުވަހު ކުއްލި ގޮތަކަށް މަގާމުން ދުރުކުރި ކުރީގެ ޔޫތު މިނިސްޓަރ މިހާ ފާޅުކަން ބޮޑު ގޮތެއްގައި ސަރުކާރާއި ދެކޮޅަށް ބަހުގެ ހަމަލާތައް ރައްދު ކުރަން ފަށާފައިވަނީ ނާއިބު ރައީސް މުހައްމަދު ޖަމީލް ޖުލައި 21 ވަނަ ދުވަހު މަގާމުން ދުރު ކުރިފަހުންނެވެ.


(1) އެކަލާނގެ يدقدرةފުޅުގައި ވެރިކަންވާ ރަސްކަލާނގެ މަތިވެރިވެ ވޮޑިގެންފިއެވެ. އަދި އެކަލާނގެއީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\n(2) އެކަލާނގެއީ ތިޔަބައިމީހުންކުރެ އެންމެ عملރަނގަޅީ ކާކުތޯ امتحانކުރެއްވުމަށްޓަކައި، މަރުވުމާއި، ދިރިހުރުން، އުފެއްދެވި ރަސްކަލާނގެއެވެ. އަދި އެކަލާނގެއީ، عزيزވަންތަ، ގިނަގިނައިން ފާފަފުއްސަވާ ރަސްކަލާނގެއެވެ.\n(3) އެކަލާނގެއީ، މަތިމައްޗަށް ހަތްއުޑު ހެއްދެވި ރަސްކަލާނގެއެވެ. رحمنވަންތަ ރަސްކަލާނގެ (އެތަކެތި) ހެއްދެވުމުގައި އެއްވެސްކަހަލަ އުނިކަމެއް ތިބާޔަކަށް ނުފެންނާނެތެވެ. ފަހެ، تكرارކޮށް نظرހިންގައި ބަލާށެވެ! އެއްވެސްކަހަލަ خللއެއް ތިބާޔަށް ފެނޭހެއްޔެވެ؟\n(4) ދެންވެސް تكرارކޮށް ދެފަހަރަށް نظرހިންގައި ބަލާށެވެ! އޭރުން ދެރަވެ، ނިކަމެތިވެގެންވާ حالގައި (ތިބާގެ) نظر އެނބުރި ތިބާގެގާތަށް އަންނަހުށްޓެވެ.\n(5) ހަމަކަށަވަރުން، ތިމަންރަސްކަލާނގެ ބައްތިތަކަކުން އެންމެކައިރި އުޑު زينةތެރިކުރެއްވީމެވެ. އަދި شيطانންނާ ދިމާޔަށް އުއްކަވާ ގިނިހިލަތަކެއް ކަމުގައި އެތަކެތި ލެއްވީމެވެ. އަދި ތިމަންރަސްކަލާނގެ އެ شيطانންނަށް ނަރަކައިގެ\n(6) އަދި އެއުރެންގެ ވެރިރަސްކަލާނގެއަށް كافرވި މީހުންނަށް ނަރަކައިގެ\n(7) އެ ނަރަކައިގެ ތެރެޔަށް އެއުރެން އެއްލައިލައްވާހިނދު، އެ ނަރަކަ ކެކިގަންނަ حالގައި، އެތެރެޔަށް ދަމައިލާއަޑު އެއުރެންނަށް އިވޭނެތެވެ.\n(8) އެ ނަރަކަ އަންނަރުޅިން ކުދިކުދިވެދާން ކައިރިވެދެއެވެ. (كافرންގެ) فوجއެއް\n(9) އެއުރެން ދަންނަވާނެތެވެ. އެހެންނަކުންނޫނެވެ. ހަމަކަށަވަރުން، ތިމަންމެންގެގާތަށް إنذارކުރައްވާ رسولއަކު ވަޑައިގަތެވެ. ދެން ތިމަންމެން ދޮގުކުރީމުއެވެ. އަދި ތިމަންމެން ބުނީމުއެވެ. اللَّه، އެއްވެސް އެއްޗެއް ބާވައެއް ނުލައްވަތެވެ. ތިޔަބޭކަލުން ބޮޑުވެގެންވާ ފުރެދުމެއްގައި މެނުވީ ނުވަމުއެވެ.\n(10) އަދި އެއުރެން ބުނާނެތެވެ. ތިމަންމެން އަޑުއަހާކަމުގައިވީނަމަ، ނުވަތަ ވިސްނައި فكرކުރާކަމުގައިވީނަމަ، ނަރަކައިގެ أهلވެރިންގެ ތެރެޔަކު ތިމަންމެން ނުވީހެވެ.\n(11) ފަހެ، އެއުރެން، އެއުރެންގެ ފާފަތަކަށް اعترافވާނެތެވެ. ފަހެ، ނަރަކައިގެ أهلވެރިންނަށް رحمةން ދުރުކުރެއްވުން ހުށްޓެވެ.\n(12) ހަމަކަށަވަރުން، ނުފެންނަތާނގައި އެއުރެންގެ ވެރިރަސްކަލާނގެއަށް ބިރުވެތިވާމީހުން (ދަންނާށެވެ!) ފާފަފުއްސެވުމާއި، ބޮޑުވެގެންވާ ދަރުމަ، އެމީހުންނަށް ހުށްޓެވެ.\n(13) ތިޔަބައިމީހުން ބުނާއެއްޗެއް ސިއްރުކުރާށެވެ! ނުވަތަ އެ ފާޅުކުރާށެވެ! ހަމަކަށަވަރުން، އެކަލާނގެއީ، ހިތްތަކުގައި ވާހާކަމެއް، މޮޅަށް ދެނެވޮޑިގެންވާ ރަސްކަލާނގެއެވެ.\n(14) (ހުރިހާ ތަކެއްޗެއް) ހެއްދެވި ރަސްކަލާނގެ (އެތަކެތި) ދެނެވޮޑިގެން ނުވާނޭހެއްޔެވެ؟ އަދި އެކަލާނގެއީ، އޯގާވަންތަކަންބޮޑު، މޮޅަށް ދެނެވޮޑިގެންވާ ރަސްކަލާނގެއެވެ.\n(15) އެކަލާނގެއީ، ތިޔަބައިމީހުންނަށްޓަކައި، ފަސޭހަތަނެއް ކަމުގައި ބިންގަނޑު ލެއްވި ރަސްކަލާނގެއެވެ. ފަހެ، އެތާނގެ ކަންކޮޅުތަކުގައި ތިޔަބައިމީހުން ހިނގައި ދަތުރުކުރާށެވެ! އަދި އެކަލާނގެ ދެއްވި رزقން ކާށެވެ! އަދި އަލުން ދިރުއްވައި ފޮނުއްވުންވަނީ، އެކަލާނގެ حضرةއަށެވެ.\n(16) އުޑުގައިވާ ކަލާނގެ (އެބަހީ: މަތިވެރިވެގެންވާ ރަސްކަލާނގެ) ތިޔަބައިމީހުންނާއިގެން ބިންގަނޑު ގަންބަވައިގެންފާނެ ކަމާމެދު (ބިރެއްނެތި) أمانކަމުގައި ތިޔަބައިމީހުން ތިބީހެއްޔެވެ؟ ފަހެ، އެހާރުން، ބިންގަނޑު ތެޅިފޮޅިގަންނާނެތެވެ.\n(17) ނުވަތަ އުޑުގައިވާ ކަލާނގެ (އެބަހީ: މަތިވެރިވެގެންވާ ރަސްކަލާނގެ) ތިޔަބައިމީހުންގެ މައްޗަށް ހިލައިގެ ވާރޭ ފޮނުއްވައިފާނޭކަމާމެދު (ބިރެއްނެތި) أمانކަމުގައި ތިޔަބައިމީހުން ތިބީހެއްޔެވެ؟ ފަހެ، ތިމަންރަސްކަލާނގެ إنذارކުރެއްވުންވަނީ، ކޮންފަދައަކުންކަން ނިކަންހުރެ ތިޔަބައިމީހުންނަށް އެނގޭނެތެވެ.\n(18) ހަމަކަށަވަރުން، އެއުރެންގެކުރިން އުޅުނުމީހުންވެސް (رسولން) ދޮގުކުރޫއެވެ. ފަހެ، ތިމަންރަސްކަލާނގެ عقوباتދެއްވުންވީ ކޮންފަދައަކުން ހެއްޔެވެ؟\n(19) ފިޔަތައް ދަމާލައިގެންނާއި، އަދި ފިޔަތައް ލައްޕާލައިގެން، އެއުރެންގެ މަތީގައި (އުދުހި) އުޅޭ ދޫނިތަކަށް އެއުރެން ނުބަލަނީ ހެއްޔެވެ؟ رحمنވަންތަ ރަސްކަލާނގެ މެނުވީ، އެތަކެތި (ވެއްޓުނަނުދީ) ނުހިފަހައްޓަވަތެވެ. ހަމަކަށަވަރުން، އެކަލާނގެއީ، ހުރިހާއެއްޗެއް މޮޅަށް ބައްލަވާވޮޑިގެންވާ ރަސްކަލާނގެއެވެ.\n(20) ނުވަތަ رحمنވަންތަ ރަސްކަލާނގެ ފިޔަވައި ތިޔަބައިމީހުންނަށް نصرދޭނޭ لشكرއެއް ކަމުގައިވަނީ ކޮންބަޔެއްހެއްޔެވެ؟ ހެއްލުމެއްގެތެރޭގައި މެނުވީ كافرންނުވެއެވެ.\n(21) ނުވަތަ އެކަލާނގެ رزقދެއްވުން ހުއްޓަވައިފިނަމަ، ތިޔަބައިމީހުންނަށް رزقދޭނޭ މީހަކީ އެއީކާކުހެއްޔެވެ؟ އަދި ކިއެއްތަ! އެއުރެންވަނީ كبرވެރިކަމާއި حقން އެއްކިބާވުމެއްގައެވެ.\n(22) ފަހެ، ތެދުމަގު ލިބުންބޮޑީ، މޫނުވަތަށް ވެއްޓެމުން ހިނގައިދާ މީހާހެއްޔެވެ؟ ނުވަތަ ސީދާވެގެންވާ ތެދުމަގެއްގައި، ތެދަށް ހިނގައިދާ މީހާ ހެއްޔެވެ؟\n(23) ކަލޭގެފާނު ވިދާޅުވާށެވެ! އެކަލާނގެއީ، ތިޔަބައިމީހުން އުފައްދަވައި، ތިޔަބައިމީހުންނަށް އިވުމާއި، ފެނުމާއި، ހިތްތައް، ލެއްވި ރަސްކަލާނގެއެވެ. ތިޔަބައިމީހުން شكرކުރަނީ ވަރަށްވެސް މަދުންނެވެ.\n(24) ކަލޭގެފާނު ވިދާޅުވާށެވެ! އެކަލާނގެއީ ތިޔަބައިމީހުން ބިމުގައި އުފެއްދެވި ރަސްކަލާނގެއެވެ. އަދި (قيامةދުވަހުން) ތިޔަބައިމީހުން އެއްކުރައްވާހުށީ އެކަލާނގެ حضرةއަށެވެ.\n(25) އެއުރެން ބުނެތެވެ. ތިޔަބައިމީހުންނީ، ތެދުބުނާ ބަޔަކުކަމުގައިވާނަމަ، ތިޔަ (ބުނާ عذابގެ) وعد އަންނާނީ ކޮންއިރަކުން ހެއްޔެވެ؟\n(26) ކަލޭގެފާނު ވިދާޅުވާށެވެ! (އެކަން) ދެނެވޮޑިގަތުން ވާކަންކަށަވަރީ، اللَّهގެ حضرةގައެވެ. އަދި ތިމަންކަލޭގެފާނު ވާކަންކަށަވަރީ، ބަޔާންވެގެންހުރި، إنذارކުރައްވާ ބޭކަލަކު ކަމުގައެވެ.\n(27) ފަހެ، އެއުރެންނަށް އެ وعد، ކައިރިން ފެނިއްޖެހިނދު، كافرވިމީހުންގެ މޫނުތަކަށް ހިތާމަވެރިކަން ލިބިގެންދާނެތެވެ. އަދި އަންގަވާނެތެވެ. މިއީ ތިޔަބައިމީހުން އެދިގޮވާކަމުގައިވި ކަންތަކެވެ.\n(28) ކަލޭގެފާނު ވިދާޅުވާށެވެ! ތިޔަބައިމީހުން ނިކަން خبرދީބަލާށެވެ!\n(29) ކަލޭގެފާނު ވިދާޅުވާށެވެ! އެއީ رحمنވަންތަ ރަސްކަލާނގެއެވެ. ތިމަންމެން އެކަލާނގެއަށް إيمانވެއްޖައީމުއެވެ. އަދި ހަމައެކަނި އެކަލާނގެއަށް ތިމަންމެން وكيلކޮށްފީމުއެވެ. ފަހެ، ބަޔާންވެގެންވާ ފުރެދުމެއްގައިވަނީ ކާކުކަން، ނިކަންހުރެ ތިޔަބައިމީހުންނަށް އެނގޭނެތެވެ.\n(30) ކަލޭގެފާނު ވިދާޅުވާށެވެ! ތިޔަބައިމީހުން ނިކަން خبرދީބަލާށެވެ! ތިޔަބައިމީހުންގެ (ބޭނުންކުރާ) ފެން އަޑިޔަށް ހިނދިއްޖެނަމަ، ހިނގަހިނގާ ހުންނަ ފެނެއް ތިޔަބައިމީހުންނަށް ގެނެސްދޭހުށީ ފަހެ ކާކުހެއްޔެވެ؟


ޓީޗަރ ( ގުރުއާން)\nމަގާމްގެ ނަންބަރު: J-302897\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮގަސްޓް 29 ވާ ބުރާސްފަތި ދުވަހުގެ 13:00 ގެ ކުރިން، ރެހެންދި ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައިގަނެވޭނެއެވެ. އީ-މެއިލް އެޑްރެހަކީ،[email protected] އެވެ. އަދި އިއުލާންގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 ސެޕްޓެމްބަރ 1 އާއި 2019 ސެޕްޓެމްބަރ5އާ ދެމެދު، ރެހެންދި ސްކޫލް ގައެވެ.ވުމާއެކު މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n19 ޛުލްހިއްޖާ 1440


Bus dhuvvaairu ehen meehun ves samaaluvaan jehey | Mihaaru\n07 ޖެނުއަރީ 2020 - 13:17 12 comments\nތިރީސް ސިކުންތުގެ ވީޑިއޯގައި ދައްކައިދެނީ ބަސް ދުއްވާފައިދާއިރު އޭގެ ޑްރައިވަރަށް މަގުމަތިން ނުފެންނާނެ ތަންތަނެވެ. މިއީ މަގުމަތީގައި ދުއްވާ އެހެން ވެހިކަލްތަކުގައި ތިބޭ މީހުން ސަމާލުވާންޖެހޭ ކަމެއްކަން ވީޑިއޯގައި ބުނެދީފައިވެ އެވެ.\nދުއްވާފަ ދާއިރު އެހެން އުޅަނދުތަކުގެ ބްލައިންޑް ސްޕޮޓް ތަކަށް ސަމާލުވޭ.\n— MTCC Plc (@MTCCPlc) January 7, 2020\nއެމްޓީސީސީގެ ކެމްޕެއިން ވީޑިއޯ--\nޑްރައިވަރަށް ނުފެންނާނެ ހިސާބުތަކުގެ ގޮތުގައި ފާހަގަކޮށްފައިވަނީ ބަހުގެ ފަހަތާއި ދެ އަރިމަތިން ބޮޑު ސަރަހައްދެއްގެ އިތުރުން ބަހުގެ ކުރިމަތިން ކައިރި ހިސާބެވެ. ވީޑިއޯގައި އެ ސަރަހައްދުތައް ފާހަގަކޮށް ދައްކައިދީފައިވެ އެވެ.\nބަސް ދުއްވާފައިދާއިރު ބަހާ ކައިރިން ދާ އެހެން އުޅަނދުތަކުން އެ ސަރަހައްދުތަކަށް ސަމާލުކަން ދިނުމަށާއި އެހެން ނޫން ނަމަ ނުރައްކާތެރި އެކްސިޑެންޓެއް ހިނގުމުގެ ފުރުސަތު ބޮޑު ކަމަށް ވީޑިއޯ އިން ދައްކަ އެވެ.\nބަހުގެ ޑްރައިވަރަށް، ބަހުގައި އިންނަ އިރު މަގުމަތިން ނުފެންނާނެ ތަންތަން ފާހަގަކޮށްފައި.\nއެމްޓީސީސީގެ އޮފިޝަލަކު ވިދާޅުވިގޮތުގައި މި ކެމްޕެއިނަކީ ދަތުރުފަތުރުގެ ކަންކަމަށް އާއްމުން ހޭލުންތެރި ކުރުވަން އެކުންފުނިން ކުރާ މަސައްކަތުގެ ބައެކެވެ. އެއްގަމު ދަތުރުފަތުރުގެ އިތުރުން ކަނޑު ދަތުރުފަތުރުކުރާ ގުޅޭ ގޮތުން ވެސް އާއްމުން ހޭލުންތެރި ކުރުވާނެ ކަމަށް އޭނާ ވިދާޅުވި އެވެ.\n"ލައިފް ޖެކެޓް އެޅުމުގެ މުހިންމުކަން ފަދަ ކަންކަން އަޅުގަނޑުމެން ދައްކައިދޭނަން،" އޮފިޝަލް ވިދާޅުވި އެވެ.\nދާދި ފަހުން ހިނގި އެކްސިޑެންޓެއްގައޮ 13 އަހަރުގެ ކުއްޖަކު މަރުވެފައިވެ އެވެ. އެ އެކްސިޑެންޓް ހިނގީ މަރުވި ކުއްޖާގެ މަންމަ ދުއްވަން އިން ސައިކަލާއި ބަސް ޖެހިގެން ކަމަށް މަންޒަރު ދުށް މީހުން ބުނި ނަމަވެސް އެކަން ކަށަވަރެއް ނުވެ އެވެ. އެ އެކްސިޑެންޓް ހިނގި ގޮތެއް އަދި ފުލުހުން ހާމައެއް ނުކުރެ އެވެ.\nއިތުރު ލިޔުންތައް މަގުމަތީގެ އެކްސިޑެންޓް އެމްޓީސީސީ


Wee Market: Dhivehinnah haassa dhivehinge Market eh - vNews.mv\nވީ މާކެޓް: ދިވެހިންނަށް ހާއްސަ ދިވެހިންގެ މާރުކޭޓެއް!\nމަރްޔަމް ލީން 15 December 2020, 17:42\nމާލޭގެ މާރުކޭޓުތަކަކީ ބިދޭސީންނަށް ހާއްސަކޮށް ހުޅުވާފައިވާ މާރުކޭޓުތަކެއް ކަމަށްބުނާ ވާހަކައަކީ ދިވެހިން އަބަދުވެސް ކުރާ ޝަކުވާއެކެވެ. މާރުކޭޓުގެ ގޮޅިތަކުގައި ބިދޭސީން ތިބޭކަމަށްބުނެ އެތަންތަނަށް ވިޔަފާރިކުރަން ދާންވެސް ބައެއް މީހުން ފަސްޖެހެއެވެ. އެހެންނަމަވެސް މިހާރު އެކަމަށް މިވަނީ ބަދަލެއް އައިސްފައެވެ. "ވީ މާކެޓް" ގެ ނަމުގައި އަލަށް ހުޅުވާފައިވާ މާރުކޭޓުގައި ތަކެތި ވިއްކަން ތިބެނީ ހުސް ދިވެހިންނެވެ.\nމުޅިން އޭސީ ކޮށްފައިވާ މި މާރުކެޓުގައި، އެހެން މާރުކޭޓުތަކުން ލިބޭ ތަކެތި ލިބެން ހުންނައިރު، މި މާރުކޭޓުގައި ގަސްވެސް ވިއްކައެެވެ. މި މާރުކޭޓުގައި އެންމެ ފާހަގަކޮށްލެވޭ އެއްކަމަކީ ބަންދުކޮށްފައި ވިއްކާ ލޮނުމިރުހާއި، މަސްމިރުސްފަދަ ތަކެއްޗަކީ ގޮޅިތައް ހިންގާ ފަރާތްތަކުގެ އަމިއްލަ ބްރޭންޑެއްގެ ތަކެއްޗަށްވުމެވެ.\nދިވެހިންނަށް ހާއްސަކޮށްގެން ހުޅުވާފައިވާ ވީ މާކެޓުގެ ހުޅުވި މަގްސަދާއި، މި މާރުކޭޓުން ލިބޭނެ ހިދުމަތްތައް، ވީ މާރުކޭޓުގެ ވެރިފަރާތް އަހްމަދު ސުނިލްވަނީ ވީނިއުސްއާ ހިއްސާ ކޮށްފައެވެ. ސުނިލް ވިދާޅުވީ މި މާރުކޭޓް ހުޅުވީ ދިވެހިންނަށް ހާއްސަކޮށްގެން، ދިވެހިންނަށް މިފަދަ ފުރުސަތުުތައް ހޯދައިދުނުމުގެ މަގްސަދުގައި ކަމަށެވެ.\nމާރުކޭޓުގެ ބައެއް ގޮޅިތައް އަދިވެސް ހުސްކޮށް ހުރިކަން ފާހަގަކުރައްވާ ސުނިލް ވިދާޅުވީ، ދިވެހިން މިފަދަ ކަންކަމަށް އިސްނެގުން ކުޑަކަމަށެވެ.\n"އަބަދުވެސް ހުރިހާ އެންމެން މިދައްކަނީ ދިވެހިންނަށް ފުރުސަތުުތައް ނެތްވާހަކަަ. ދިވެހިންގެ ވިޔަފާރިތައް ބިދޭސީން އައިސްގެން މޮނޮޕޮލައިޒް ކުރާ ވާހަކަ އަޅުގަނޑުމެންނަށް އިވެނީ. އެހެންވީމަ އަޅުގަނޑު މިތަން ހެދީ ހަމަ މި ކޮންސެޕްޓް ބޮލުގައި ބައިންދައިގެން. އިދާރަކުރެއްވިއްޔާ އަޅުގަނޑު މަސައްކަތްކުރާނީ ދިވެއްސަކަށް ނޫން އެހެން މީހަކަށް ގޮޅިއެއް ނުދޭން"\nވީ މާރުކޭޓުގެ ވެރިފަރާތް އަހްމަދު ސުނިލް\nވީ މާރުކޭޓާއި ގުޅޭގޮތުން ސުނިލް އިތުރަށް ވިދާޅުވީ، ގޮޅިތަކުން ބޭރުވާ ކުނި މެނޭޖްކުރަނީ އޭނާ ކަމަށާއި، ސަބަބަކީ ގޮޅިތައް ހިންގާ ފަރާތްތަކަށް އެކަން ދޫކޮށްލައިިފިނަމަ އެތަން މުޑުދާރުވެދާނެތީވެ ކަމަށެވެ. މީގެއިތުރުން މިމާރުކޭޓުގައި ޕެސްޓް ކޮންޓްރޯލް ކުރާނެ ކަމަށްވެސް އޭނަ ވިދާޅުވިއެވެ.\nދިވެހިން ވިޔަފާރުކުރުމަށް ވަރަށް ސާފުތާހިރު މާރުކޭޓެއް ހުޅުވުމުގެ ވިސްނުމުގައި ހުޅުވި މި މާރުކޭޓަށް ތަކެތި ގަންނަން އަންނަ ފަރާތްތަކުގެ އަދަދު ދުވަހެއް ދުވަހަކަށް އިތުރުވަމުންދާކަން ސުުނިލް ވަނީ ފާހަގަ ކުރައްވާފައެވެ.\nވީމާރުކޭޓުން ގޮޅި ދޫކުރަނީ 6000 ރުފިޔާއަށެވެ. އިތުރު އެޑްވާންސް އެއްވެސް މި މާރުކޭޓުން ގޮޅި ދޫކުރާއިރު ނުނަގާނެކަމަށް ސުނިލް ވިދާޅުވިއެވެ.\n"އެހެންތަންނަނުން 8000 އާއި 10،000 ދެމެދުގެ އަގުތަކަށް ދޫކުރާވަރުގެ ގޮޅި އަޅުގަނޑުމެން މި ދުކުރަނީ 6000 ރުފިޔާއަށް. އެހެންތަނުން މި ދެނީ ހުސް ގޮޅިއެއް. ދީފައި މިބުނަނީ ގޮޅި ހަދާށޭ. ކަރަންޓައް ފެނަށް ލާރިދައްކަން ޖެހޭ. ކަރަންޓައް ލާރި ދައްކަންޖެހޭ 2000 ރުފިޔާ އިތުރަށް. ކުނި މެނޭޖްކުރަން ލާރިދޭން ޖެހޭ. އެހެންނަމަވެސް އަޅުގަނޑު މިދޫކުރަނީ ރެކްތައް ޖަހާފަ، ލާރި ލާނެ ވަތްގަނޑު ޖަހާފަ. ކުނި މެނޭޖްކޮށްދީފަ، ކަރަންޓާ ފެނާ އަޅުގަނޑު ދީފަ."\nސެޕްޓެމްބަރު މަހުގެ 14 ވަނަ ދުވަހު މަސައްކަތްފެށި މި މާރުކޭޓުގައި މިހާރުވެސް މަރާމާތުގެ މަސައްކަތްތައް ކުރިޔަށްދާއިރު، މާރުކޭޓުގައި 13 ގޮޅި ހިމެނެއެވެ.\nމޭވާއާއި، ތަރުކާރީ އަދި ގަހުގެ އިތުރުން އިތުރު އެއްޗެހިވެސް މާރުކެޓުގައި ވިއްކުމަށް މަސައްކަތް ކުރަމުން އަންނަކަމަށް ސުނިލް މައުލޫމާތު ދެެއެެވެ.\nއަލަށް ހުޅުވި މި މާރުކޭޓަށް ދިމާވާ ގޮންޖެހުންތަކުގެ ތެރޭގައި، މާރުކޭޓައް ވަންނަ ދޮރުމަތީގައި ޕާކްކުރުމުގެ ސަބަބުން މާރުކޭޓަށް ވަންނަން ބޭނުންވާ ފަރާތްތަކަށް އެތަނަށް ވަނުމައް އުނދަގޫވާކަމަށް މާރުކޭޓުގެ ވެރިފަރާތުން ބުނެއެވެ. ސުނިލް ވިދާޅުވީ މިމައްސަލަ ހައްލުކުރުމަށް މާލޭ ސިޓީ ކައުންސިލްގައިވެސް މިހާރު ދަންނަވާފައިވާނެ ކަމަށެވެ.\nމާލޭގެ ނިކަގަސް މަގުގައި ހުޅުވާފައިވާ ވީ މާކެޓުން ވިއްކާ ތަކެތީގެ 90 އިންސައްތައަކީ ދިވެހި އުފެއްދުންތަކެވެ.\nމާރުކޭޓް ތަކާ ތަންތަން ކިތަންމެ ވަރަކަށް ހުޅުވިޔަސް އެއްޗެއް އަގުހެޔޮވާތަނެއް ނުފެނޭ މި ދަތި ވަގުތު ވެސް އެއްޗިހި ވިއްކާ މިީހުންގެ އެއްޗިހީގެ އަގުތައް ހަމަ އެއްވަރެއްގަ ހުންނަތަން މިފެންނަނީ\nއަސްލު ގޯސް ހަދަމުން ދަނީ ހަމަ ދިވެހީން އަމިއްލައަށް. ތިގޮޅިތައް ނަގައިގެން އުޅޭމީހުން މަޑުމަޑުން އެހެން މީހުނަށް ތަންތަނުގެ ޒިންމާ ހަވާލުކުރީމަ ދެން ލަގަން ގެއްލޭނީ. ދިވެހިން ކަށްނެއްވެފަ މާބޮޑަށް ފޮނީ.\nމަޖީދީ މަގުގައިވެސް ތިޒާތު ދިވެހި މާރުކޭޓެއް އެބަހިނގާ. އެކަމު މިހާރު އެތަނުގެ ޙާލަތަކީ ދިވެއްސެއްގެ އެއްވެސް ބާރެއް ކަންފުޅެއް ނެތް. މުޅިތަން ބަނގުލަދޭޝް މީހުންގެ އަތްމަތީގައި. ޤައުމު އޮތް ގޮތަކަށް ކަންކަން ދާނީ. ތިތަންވެސް ދުވަސް ކޮޅެއް ނަގާނީ ތަން މުޅިން ބޭރުމީހުނަށް ބަދަލުވާނެކަން ޔަގީން ކަށަވަރު\nސުނިލްގެ މިމަސައްކަތަށް ހިތްވަރުދެން. ޙިތާމަޔަކީ ދުވަސް ކޮޅަކުން މިތަންވެސް ބޭރުމީހުންގެ ނުފޫޒު ވަދެ އެމީހުންގެ އައްޑާއަކަށް ވެދާނެތީ. ހުޅުވާނީ ދިވެހިން ދިވެހީންނަށް، ފަހުން ފެންނާނީ އެހެން މަންޒަރެއް.


ޓިކެޓެއް ނެތް، ޖާޒީއެއް ނެތް، ސަޕޯޓަރުން ރަތަށް- ދިވެހިން ބޭނުންވަނީ "އިންޑިއާ އައުޓް" |\nކޮވިޑް ރޯގާގެ އެންމެ ނުރައްކާވި ދުވަސްވަރު މާލެތެރެ ލޮކްޑައުންކުރުމުން ބަސް އަހައިގެން އެންމެން ގޭގައި ތިއްބަސް، ގައުމީ ފުޓުބޯޅަ ޓީމަށް ސަޕޯޓްކުރަން ޖާޒީ ލައިގެން ދަނޑަށް ނުވަދެވުނީމާ މަޑުން ތިބެން ގިނަ ދިވެހިންނަށް އުނދަގޫވާނެއެވެ. ފުޓުބޯޅަ ކަންތަކުގައި ލޭކެކޭވަރަށް އެހެން އެއްވެސް ކަމެއްގައި ދިވެހިން ލޭކެކިގެން ނޫޅޭނެއެވެ. އަމްދުން ގަލޮޅު ދަނޑުގައި ކުރިއަށްދާ ސާފް ޗެމްޕިއަންޝިޕްގެ މެޗުތަކުގައި ދިވެހި ގައުމީ ޓީމު މިހާރު ދައްކާ މޮޅު ކުޅުން ހަމަލޮލުން ބަލައިލަން ހަމަ ކޮންމެ މީހަކު ވެސް ބޭނުންވެއެވެ.\nކުރިން 12 ހާސް މީހުން ވެސް އެއްފަހަރާ ކުޅިބެލި ގަލޮޅު ދަނޑުގެ ސިޑިބަރިތައް ރެނދުލައިފައި ހުރުމުގެ ސަބަބުން ދަނޑަށް މިހާރު ވަދެވެނީ ގިނަވެގެން ފަސް ހާސް މީހުންނަށެވެ. ފުޓުބޯޅަށް ލޯބިކުރާ މީހުންގެ އަދަދު ގިނަވިއިރު، ދަނޑަށް ވަދެވޭ އަދަދު މި ވަނީ ބޮޑުތަކުން ކުޑަވެފައެވެ. އާންމުންނަށް ވިއްކަނީ ތިން ހާސް ޓިކެޓެވެ. އެއީ މީހަކަށް ދެ ޓިކެޓުގެ މަގުންނެވެ. މިއަދު ހެނދުނު 10 ޖެހިއިރު ޓިކެޓް ވިއްކަން ފެށުމުގެ 18 ގަޑިއިރު ކުރިން މީހުންތައް ސޯޝަލް ސެންޓަރުގައި ކިޔޫގައިޖެހި، އެތާ ނިދައި، ކައިބޮއެ ހެއްޖެވެ.\nރޭދުވާ ހަތަރުދަމު ކިޔޫގައި ނުޖެހި، އޮންލައިންކޮށް ޓިކެޓް ގަނެވޭނެ ނިޒާމެއް ހަމަޖެއްސެވުމަށް ކުރިމަގުގައި މަސައްކަތް ކުރައްވާނެ ކަމަށް ކުޅިވަރާ ބެހޭ ވަޒީރު އަހުމަދު މަހުލޫފު ވިދާޅުވިއެވެ.\n3 ގަޑި 30 މިނެޓުން މިއަދު 3000 ޓިކެޓުވަނީ ވިއްކިފަ.\nދަނޑުވަނީ ބަާވެ، ހަލާކުވެފަ.ކުރިން 12000 މީހުންނަށް ވަދެވޭއިރު މިހާރު ވަދެވެނީ 5000.\nއާދަނޑެއް އަޅަން ފައިސާ ވަނީ ހަމަޖެހިފަ.\nސާފް އަށްފަހު އޮންލައިންކޮށް ޓިކެޓު ވިއްކުންކަހަލަ ބައެއް ބަދަލު ގެނެސްދޭން މަސަައްކަތްކުރާނަން. pic.twitter.com/n3Mus2NZcc\nސަރަހައްދީ ފަސް ގައުމެއްގެ މެދުގައި 13 ވަނަ ސާފް ޗެމްޕިއަންޝިޕް މި މަހު 1 ގައި ފެށި ނަމަވެސް، ޓިކެޓް ނުލިބިގެން އޭރަކު މާ ބޮޑު ފޯރިއެއް ނެތެވެ. ފުރަތަމަ މެޗުގައި ނޭޕާލް އަތުން ރާއްޖެ ބަލިވި ނަމަވެސް، ބަންގްލަދޭޝްއާ ވާދަކުރާ މެޗަށް ދަނޑަށް ދާން ގިނަ ބަޔަކު ބޭނުންވިއެވެ. ޓިކެޓް ނުލިބުމުގެ މައްސަލަތައް ނުކުންނަން ފެށީ އެ ހިސާބުންނެވެ. އަނެއްކާ އާދަޔާ ޚިލާފު މޮޅަށް ކުޅެ، 2-0ން ބަންގާޅު ބަލިކޮށްލި ރޭ މެންދަމުން އަލިވެގެންދިިޔައިރުވެސް ޒުވާނުންގެ ސައިކަލްބުރުތަކުގެ އަޑު ނުކެނޑެއެވެ. އުފާ ފާޅުކުރުމަށް މުޅި މާލެތެރޭގައި ދުއްވަނީއެވެ. ބަންގާޅަށްފަހު ލަންކާ ވެސް ބަލިކޮށް، ރާއްޖެ މިހާރު އޮތީ އިންޑިއާ ބަލިކުރަން ކެތްމަދުވެފައެވެ.\nމުބާރާތުގައި ވާދަކުރާ ފަސް ޓީމު، ކޮންމެ ޓީމެއް ކޮންމެ ޓީމަކާ ވާދަކުރަންޖެހޭ ގޮތަށް ކުޅުނު ނަމަވެސް، ފަހު ދެ މެޗަށްދިޔައިރު މިހާރު އެ އޮތީ ފާޑަކަށް ސެމީ ފައިނަލަކަށްވެފައެވެ. ބަލިވާ ބަޔަކު ކަޓާނެއެވެ. އެއްވަރުވެގެން ވެސް ފުރުސަތު އޮތީ، ޓޭބަލްގެ އެންމެ ކުރީގައި އޮތް ނޭޕާލާއި ރާއްޖެއަށް އެކަންޏެވެ. މި ދެ ޓީމަށް ވެސް ވަނީ ހަ ޕޮއިންޓް ލިބިފައެވެ.\nއަންނަ ބުދަ ދުވަހު ހަވީރު ކުޅޭ މެޗުގައި ނޭޕާލް ވާދަކުރަން ޖެހެނީ ހަތަރު ޕޮއިންޓް ލިބިފައިވާ ބަންގާޅު ޓީމާއެވެ. ފައިނަލަށް ދާން ބޭނުން ނަމަ ނޭޕާލް ބަލިކުރުން ނޫން ގޮތެއް ބަންގާޅަކަށް ނެތެވެ.\nއެރޭގެ މެޗުގައި ރާއްޖެ އިންޑިއާއާ ވާދަކުރާއިރު އިންޑިއާ އަށް ލިބިފައި ވަނީ ފަސް ޕޮއިންޓެވެ. އެހެންވެ ރާއްޖެ- އިންޑިއާ މެޗު އެއްވަރުވެއްޖެ ނަމަ، އިންޑިއާ ކަޓައި، ރާއްޖެ ފައިނަލަށް ދާނެއެވެ. އެހެންކަމުން، އެއްވަރުވުމުގެ ފުރުސަތަށް ނުބަލައި، ރާއްޖެއަށް ޖެހިފައި ވަނީ ބުދަ ދުވަހުގެރޭ އިންޑިއާ ބަލިކޮށް، "އިންޑިއާ އައުޓް"ކޮށްލާށެވެ.\nދަނޑަށް ގޮސްގެން މެޗު ބަލަން ބޭނުން މީހުން ކޮންމެ ގޮތަކުންވެސް ޓިކެޓް ހޯދައެވެ. ކިޔޫގައި ޖެހިގެން ޓިކެޓެއް ނުލިބެއްޖެއްޔާ 100ރ. އަށް ވިއްކާ ޓިކެޓް 2،000ރ. އަށް ގަނެގެންވެސް ދަނޑަށް ވަދެފައި އެބަހުއްޓެވެ. މެޗު ބަލައި ހިތުންނެވެ. ގައުމީ ފޯރިއާއި ޖޯޝުގައެވެ.\nޓިކެޓް ގަންނަން ސޯޝަލް ސެންޓަރު ކައިރިޔަށް މީހުން އެއްވެފައި -ފޮޓޯ: ސޯޝަލް މީޑިއާ\nއަނެއް ބަޔަކު ދަނޑަށް ވަންނަ ޓިކެޓް ހޯދަނީ އެހެން ބޭނުމެއްގައި ކަމަށްވެސް ވެދާނެއެވެ. ދަނޑަށް ވަދެ ވަރަށް ގިނަ ބަޔަކު ސެލްފީ ނަގައި އިންސްޓަ އަށާއި އެފް.ބީ އަށް ލާތީ، ޖާޒީއެއް ލައިގެން، ލިޕްސްޓިކް ހާކައިގެން ސެލްފީ ނަގަންވެގެން ދަނޑަށް ވަންނަން ބޭނުންވާ ކިތަންމެ ގްރޫޕެއް ވެސް އެބައުޅެއެވެ. އެ ކުދިންނަށް އެއް ޓިކެޓަކުން ވެސް ނުފުދެއެވެ. މަދުވެގެން ތިން ހަތަރު ޓިކެޓް ބޭނުންވެއެވެ. ގްރޫޕު ސެލްފީއެއް ކަމަށް ވާތީއެވެ. އެންމެ ޓިކެޓެއް ނުލިބެގެން އުޅޭއިރު، އެހާ ވަރަށް އެ ކުދިންނަށް ޓިކެޓް ލިބޭނީ ކިހިނެއްބާއޭ ހިތަށް އަރައެވެ.\nޓިކެޓްގެ މައްސަލައެކޭ އެއްވަރު އަނެއް މައްސަލައަކީ ޓީމު ޖާޒީ ގަންނަން ނުލިބޭ މައްސަލައެވެ. ކޮންމެ މީހަކު ވެސް ބޭނުންވަނީ ގައުމީ ޓީމުގެ ޖާޒީ ލައިގެން ގައުމީ ޓީމަށް ސަޕޯޓް ކުރާށެވެ. އެހެން ނަމަވެސް ގައުމީ ޓީމުގެ ޖާޒީ ތައްޔާރުކުރާން ހަވާލުކުރި ކުންފުންޏަކަށް ޑިމާންޑާ އެއްވަރަކަށް ޖާޒީ ސަޕްލައިކޮށްދެވޭނެ ގޮތެއް ނުވިއެވެ. އެ މީހުން ބުނަނީ ލިބުނު ވަގުތުކޮޅު ކުޑަވުމުން، ގިނަ އަދަދެއްގެ ޖާޒީ އެއްފަހަރާ ތައްޔާރުކުރާނެހާ މޫސުން ނެތީ ކަމަށެވެ.\nކުރިން ބަންގާޅުގައި ބާއްވަން އޮތް 13 ވަނަ ސާފް ޗެމްޕިއަންޝިޕް، ކޮވިޑާ ހެދި ރާއްޖޭގައި ބާއްވަން ހަމަޖެހުނީ ބިޑްކޮށްގެން، މި އަހަރު އޯގަސްޓް 9ގައެވެ. އޮކްޓޫބަރު 1 ގައި މުބާރާތް ފެށުމާ ދެމެދު އޭރު އޮތީ އެންމެ 50 ދުވަހެވެ. އެހެންވެ، ހަގީގަތުގައި އެކަށީގެންވާ އެންމެ ރަނގަޅަށް ތައްޔާރުވުމުގެ ފުރުސަތެއް ރާއްޖެއަކަށް ނުލިބެއެވެ. ގައުމީ ޓީމަކަށް ވެސް ނުލިބެއެވެ.\n"މަގޭ މަހަލްދީބު" ބޮނޑިބަތާއި ގައުމީ ދިދައާއެކު ދިވެހި ކުދިންތަކެއް ގައުމީ ޓީމުގެ މެޗު ބަލަން ލަންކާގައި ޓީވީ ކައިރީގައި\nގައުމީ ޓީމުގެ ޖާޒީ މި މުބާރާތަށްޓަކައި ބަދަލުކޮށްލަން އެފް.އޭ.އެމުން ނިންމީ ހަމަ ކުއްލިއަކަށެވެ. ގައުމީ ޓީމު ކުރިން ބޭނުންކުރި ކަހަލަ "ކެލްމޭ" ޖާޒީތައް ގިނަ ސަޕޯޓަރުންގެ އަތުގައި ހުއްޓައި، ކުއްލިއަކަށް މުޅިން ތަފާތު ފަރުމާއަކަށް ޖާޒީ ބަދަލުކޮށްލުމުން ހުރިހައި އެންމެން ވެސް ބޭނުންވީ އެ ޖާޒީ ހޯދާށެވެ. ދަނޑަށް ނުވަދޭ މީހުން ވެސް ގައުމީ ޓީމުގެ ޖާޒީ ބޭނުންވެއެވެ. މާލޭގެ އިތުރުން ރަށްރަށުގަ އާއި ރާއްޖެއިން ބޭރުގައި އުޅޭ ދިވެހިންވެސް މެޗު ބަލަން ބޭނުންވަނީ ގައުމީ ޓީމުގެ ޖާޒީ ލައިގެންނެވެ. މި ދައްކަނީ ގައުމީ ޓީމުގެ ފަހަތުގައި ތިބި ދެތިން ލައްކައެއްހާ ދިވެހީންގެ ވާހަކައެވެ. ޖާޒީ ބޭނުންވަނީ ދަނޑަށް ވަންނަ ދެތިން ހާސް މީހުންނަށް އެކަންޏެއް ނޫނެވެ.\nމެލޭޝިއާގައި ތިބި އާއިލާއަކުން ގައުމީ ޓީމުގެ މެޗު ބަލަމުންދާއިރު ސުފުރާމަތީގައި ތަފާތު ރަހަތައް\nގައުމީ ޓީމުގެ ކިޓް ޕާޓްނަރުކަމަށް ޝައުގުވެރިވާ ފަރާތްތައް ހޯދަން އެފް.އޭ.އެމުން އިއުލާންކުރުމެއް ނެތި، އަދި ކުޑަ ވަގުތުކޮޅެއްގެ ތެރޭގައި ގިނަ ބަޔަކަށް ޖާޒީ ފޯރުކޮށްދެވޭނެތޯ ނުބަލައި، ކުއްލިއަކަށް ފެނުނީ ދިިވެހި ކުންފުންޏެއް ކަމަށްވާ އައިލަންޑް އެޕެރަލްސްއާއެކު އެގްރިމަންޓުގައި ސޮއިކުރި ތަނެވެ. ވަގުތު ކުޑަތަންވެފައި އޮއްވައި އަދި މާލޭގައި ގިނަ އަދަދެއްގެ ޖާޒީ އެއްފަހަރާ ފެހެން ނެތްއިރު، އެކަން ކުރެވޭނެ ގިނަ ބަޔަކު ބައިވެރިކޮށް، ގިނަ ފަރާތްތަކަކާ ހަވާލުކުރި ނަމަ، ޖާޒީ ނުލިބިގެން ކޮޅުކޮޅަށްމިއަދު ދުވާކަށް ނުޖެހުނީސްކަން ޔަގީނެވެ. ޖާޒީ އުފައްދާ ބައިވަރު ކުންފުނިތައް މާލޭގައި އެބަހުއްޓެވެ. ވަރަށް ތަޖުރިބާ ހުރި ކުންފުނިތައް ވެސް އެބަހުއްޓެވެ. އަދި ބޭނުން އަދަދަކަށް ލަންކާގައި އުފައްދައިގެން ދެތިން ދުވަސް ތެރޭގައި ޖާޒީ ގެނެވޭނެ ކުންފުނިތައް ވެސް މާލޭގައި އެބަހުއްޓެވެ. ގައުމީ ޓީމުގެ ޖާޒީ ހަދައިގެން އެހެން މީހުން ވިއްކަން ފެށުމުން، އެކަން ނުކުރެވޭނެ ކަމަށް ބުނެ އެފް.އޭ.އެމުން ވަނީ އެ މީހުންނަށް ވެސް ގާނޫނީ އިންޒާރު ދީފައެވެ. އެކަމަކު އެއީ، ސަޕޯޓަރުން ބޭނުންވާ ވަރަށް ޖާޒީ ލިބުމަށް މަގުފަހިވި ކަމަކަށް ނުވިއެވެ. އެކަމުންވެސް ސަޕޯޓަރުން އައީ ރުޅިއެވެ.\nޖާޒީ ނުލިބުނަސް ޓިކެޓް ލިބިއްޖެއްޔާ ދަނޑަށް ވަންނާނެއެވެ. އަދި ޓިކެޓް ނުލިބިއްޖެ ނަމަ ސްޓެލްކޯ މާޓީވީ ކައިރިއަށް ގޮސްގެން ނަމަވެސް ދިވެހިން މެޗު ބަލާނެއެވެ. ފޯރި ނަގާނެއެވެ. ދަނޑުން ވެސް އަދި ދަނޑުން ބޭރުން ވެސް ގައުމީ ޓީމަށް އޮތީ ދިވެހިންގެ ތަރުހީބެވެ. ހުރިހައި ދިވެހިން މިއަދު ތިބީ ގައުމީ ޓީމާއެކުގައެވެ. ގަލޮޅު ދަނޑުގައެވެ. މާލޭގެ ގޭގޭގައެވެ. ރަށްރަށުގައެވެ. އަދި ރާއްޖޭއިން ބޭރުގައެވެ.\nޖާރޒީ ގައި ވެސް ކޮރަޕްޝަން. މިއީ ކޮރަޕްޝަން ރާއްޖެ\nޙުރިހާ ގޮތަކުންވެސް ހަމަ އިންޑިޔާ އަޢުޓް ، އަޢުޓް ވާން ލާޒިމް.\nޢޭރުން ދިވެހީން ފަޢިނަލްގަ..\nހަމަ އިންޑިޔާ އަުއުޓް


Fas Namaadhu | Vaahaka ފަސް ނަމާދު – Vaahaka\n4k00\tApril 4, 2022\nﷲ سُبْحَانَهُ وَتَعَالَى އިންސާނާ އުފެއްދެވީއްސުރެ އެކަމާ އެންމެ ހަސަދަވެރިވީ ނުބައިވެގެންވާ ނުލަފާ އިބްލީސްއެވެ. އޭނާގެ ސަބަބުން މިއަދު އިންސާނާ މިވަނީ ސުވަރުގެއިން ނެރެވި ފަނާވަމުންދާ ދުނިޔެއަކަށްލެވިފައެވެ. މި ފަނާވަމުންދާ ދުނިޔެއަށް އަލްވަދާއުކިޔާ އަލުން އަނބުރާ ސުވަރުގެވަދެވެނޭމަގު އިންސާނާއަށް ﷲ سُبْحَانَهُ وَتَعَالَى ވަނީ ދައްކަވާފައެވެ. ނަމަވެސް އެކަމަށްވެސް ހުރަސްއެޅުމުގާ ނުބައިވެގެންވާ އިބްލީސްއާ އޭނާގެ ޝައިތާނުން އަވަދިނެތިއުޅެމުން ގެންދެއެވެ.\nހާރުންއަކީ ރާއްޖޭގެ އެއްކޮޅުން އަނެއްކޮޅަށް ދަތުރުކޮށްލާކޮށްލާ ހުންނަ ޒުވާނެކެވެ. ވަޒީފާއަކަށް ނުދިޔަސް އަމިއްލަ ފައިމައްޗަށްވަނީ ތެދުވެވިފައެވެ. ފައިސާ ހޯދުމަށް ކުޅަދާނައެވެ. ޓުއަރިސްޓުން ގެނެސްގެން އެމީހުންނަށް ރާއްޖޭގެ ނަލަ ތަންތަން ދައްކާލަން ދިޔުމަކީ ހާރޫން ވަރަށް ހިތްހަމަޖެހޭކަމެކެވެ. ފަތިހު ތެދުވާ މީހާ ދުވަސްފަށަނީ ކަސްރަތުކޮށް މޫދަށް އެރިލާގެންނެވެ. އެއަށްފަހު ގެނެސްފާ ތިބި ޓުއަރިސްޓުންގެ ހެނދުނު ނާސްތާ ތައްޔާރުކުރުމަށް އަވަދިނެތިއުޅެމުން ގެންދެއެވެ. އެމީހުންނަށް ކާންދިނުމަށްފަހު ދުވަހުގެ ބާކީބައި ހޭދަކުރަމުންދިޔައީ އެމީހުން ގޮވައިގެން ރަށްތައް ދައްކާލުމުގައްޔާ އަދި ކުޅިވަރުތަކުގައެވެ. މިގޮތަށް ކޮންމެ ދުވަހެއްވެސް ނިމިގެންދަނީ ރޭގަނޑު 8 ޖަހާއިރުގައެވެ.\nކޮންމެއަކަސް މާތްވެގެންވާ ރޯދަ މަސް އައިސް ބޯމަތިވެއްޖެއެވެ. ރޯދަމަހުގެ ފުރުތަމަ ދުވަހު ހާރޫން ހޭލީ މެންދުރު ނަމާދަށް ގާތްވެފާ ހުއްޓާއެވެ. އަވަސްކޮށްލާގެން މިސްކިތައްދިޔައިރު މީހުންވަނީ ތޮއްޖެހިފައެވެ. ނަމާދުކުރަން ޖެހުނީ ބޭރުގާ ކަމުން އެކަމާ ހާރޫން ހުރީ ހިތްހަމަ ނުޖެހިފައެވެ. އެދުވަހުގެ އަސުރުނަމާދުގެ ހާލަތުވެސް ދިޔައީ ހަމަ އެގޮތަށްށެވެ. މައްރިބް ބަންގިޔަށް ރޯދަ ވިއްލުމަށްފަހު ހާރޫން ގޭގާ ނަމާދުކޮށްލިޔެވެ. އެޔަށްފަހު އިޝާއަށް ގޮވުމުން މިސްކިތައްގޮސް ތަރާވީސްނަމާދުވެސް ނިންމާލާގެންއައެވެ. މިގޮތަށް ފުރުތަމަ ދިހަ ދުވަސް ނިމިއްޖެއެވެ. މިހާރު ހާރޫން ހޭލަނީ ހަވީރުއެވެ. ނަމާދުމަތިން ހަނދާންވެސް ނުހުންނަނީޔެވެ. ރޯދަ ވިއްލާން ބެލެނީ މަޖާކުރެވޭތޯއެވެ. މުޅިރޭ ހަތަރުދަމު ހޭލާ އުޅުމަށްފަހު ހާރު ކައިގެން ފަތިސްނަމާދު ބަންގިޔަށް ނިދަން އޮށޯވެއެވެ. މިގޮތަށް ދެވަނަ ދިހައެއްނިމި ފަހު ދިހަޔަކަށް އަޅާފިޔެވެ. މިސްކިތްތަކުން މީހުން މަދުވެސްވާން ފަށާފިޔެވެ. ޓީވީއިން ދައްކަމުންދާ ލަވަމުބާރާތް ފަދަ ކަންކަމަށް ގެއްލި މީހުންގަނޑު ހުސްވެފާވާތަން ހާރޫންއަށް ފެންނަމުންދިޔައެވެ. ހަރޫންގެ ހިތަށް ކޮންމެވެސް ވަރެއްގެ ނުތަނަވަސްކަމެއް އަންނަމުންދާންފަށާފިޔެވެ. އެކަނި ވަގުތުތައް ހޭދަކުރަންފެށިޔެވެ. އެއަށްފަހު އޭނާގެ ރަހްމަތްތެރިޔެއް ކަމަށްވާ އަޒީއަށް ގުޅާލިޔެވެ. އަޒީޒްއަކީ މާލޭގެ މިސްކިތެއްގެ އިމާމެކެވެ. އަހުލާގު ރަނގަޅު ގަދަރުވެރި އާއިލާއަކަށް ލިބިފައިވާ ހަމައެކަނި ފިރިހެންދަރިޔެވެ.\nއަޒީޒް : އައްސަލާމް އަލައިކުމް އެކުވެރިޔާ ހާދަ ދުވަހެއްކޮށްލާފަ ތިޔަ ގުޅާލީ. ކިހިނެއްވަނީ ކަންތައްތައް؟\nހާރޫން : ވާލައިކުމް ވައްސަލާމް. ކަންތައްތައް އަދި ރަނގަޅު. ކަމަކު މި ގުޅާލީ\nއަޒީޒް : އަވަހަށް ބުނެލާ.\nހާރޫން : އަހަރެންނަކީ ނަމާދާ ވަރަށް ދުރު މީހެއް. މި ރޯދަމަސް އައި ފަހުން ފުރުތަމަ ދިހަޔަކަށް ނަމާދަށް ދެވުނީ ދާހިތުން ނަމަވެސް ފަރުވާ ކުޑަކޮށް މެދު ދިހަޔެއްގާ މާބޮޑަށް ފަރުވާކުޑަވެއްޖެ. އަދި މިހާރު މިޔޮށްތީ ފަހު ދިހަޔަކަށް އަޅާފަ. އަހަރެންނަށް މިއަދު ފެނުން މިސްކިތްތަކުގެ ސަފުތައް މަދުވެފާވާތަން އަދި ގޭގޭގާ މީހުން ޓީވީތައް ބުޑުގާ ލަވަމުބާރާތްފަދަ އެއްޗެހި ބެލުމުގާ އަވަދިނެތިއުޅޭތަން. މިކަމުގެ ސަބަބުން އަހަރެންނަށް ނުތަނަވަސްކަމެއް އައިސްގެން މިއުޅެނީ\nއަޒީޒް : ލޮބުވެތި އެކުވެރިޔާގެ ހިތަށް ތިފަދަ ނުތަނަވަސްކަމެއް ތިޔައައީ ހިތުގާ ކޮންމެވެސް ވަރެއްގެ އިމާންތެރިކަމެއް އޮތީމާ. އެކުވެރިޔާ ބުނަންނަ ވާހަކައެއް. އަހަރެން އެކުވެރިޔާގެ ދިރިއުޅުން ގާތުން ދެކުނިން ނަމާދަށްދާން ނެސޭހަތްދޭން މަަސައްކަތްކުރަން ވިސްނިން ނަމަވެސް އޭގެ ބަދަލްގާ އަހަރެން ދުއާކުރިން އެކުވެރިޔާއަށް ހިދާޔަތް ދައްކަވާތޯ. މިއަދު އެހެންވެ ކަންނޭގެ މި ކޯލްވެސް މަށަށް މި އައީ. އަހަރެންނަށް ބުނެދެވެން އޮތީ މިހެން. އަހަރުމެންނަކީ ކުޑަ ވަގުތުކޮޅަށް މިދުނިޔެއަށް ފޮނުވުނު ބަޔެކޭ. އަހަރުމެންނަށް އަނގަވާފާވަނީ މާތް ﷲ އަށް އަޅުކަން ކުރުމަށް. އެއީކީ މާކަށް ބުރަކަމެއްނޫން އެކުވެރިޔާ. ކޮންމެ ނަމާދަކީ އެންމެ ފަނަރަ މިނެޓް. އެކަން ޝައިތާނާ އެ ދައްކަނީ ބުރަޔަކަށް. ޝައިތާނާ އިންސާނާ ނަމާދަށް ދާން އުޅޭއިރަށް ފަހަރަކު ކަމެއް ދައްކާ މީހާ ބުރަބޮޑުކޮށްލާނެ. މިކަމަށް ވަރަށް ސަމާލުވެގެން ހުންނާތި. އަހަރުމެން އިންސާނުން ފަސްނަމާދު ކުރާއިރު ކޮންމެ ދެނަމާދެއްގެ ދޭތެރޭ ކިތައް ފާފަ ކުރެވިފާ ހުންނާނެ. އެކަމުން ސަލާމަތްވާން އޮތީވެސް ހަމަ ގަވައިދުން ނަމާދަށް ގޮސްގެންނޭ އެކުވެރިޔާ. ކީރިތި ގުރުއާންއަށްވެސް ނިކަން ވިސްނާލަބަލަ ކިޔަވާ ކޮންމެ އަކުރަކަށް ދިހަ ސަވާބޭ އެކުވެރިޔާ. އަހަރުމެންނަށް ކިހާބޮޑު ނިއުމަތެއް މިއޮށްތީ ދެއްވާފަ. އަމިއްލަޔަށް ވިސްނާލަބަލަ އެކުވެރިޔާ. އާ އަޒުމަކާގެން މި ފަހު ދިހަޔެއްގާ ނުކުމެ ލައިލަތުލް ގަދްރި ވިލޭރޭ ހޯދަން ގަދައަޅާ މަސައްކަތްކޮށްބަލަ.\nހާރޫން : ޝުކުރިއްޔާ އެކުވެރިޔާ މިފަހަރު އަހަރެން ނުކުންނާނީ އާ އަޒުމަކާއެކުގާ.\nޖެހިގެން އައި ދުވަހު އާ އަޒުމަކާއެކު ހާރޫން ނުކުތެވެ. ފަތިސް ނަމާދު ޖަމާއަތުގެ އެންމެ ކުރީ ސަފުގާ ނަމާދުކުރިޔެވެ. އެއަށްފަހު ގުރުއާން ކިޔަވަން މަޑުކޮށްލިޔެވެ. ނިންމާލުމަށްފަހު ކުޑަކޮށް ނިދާލުމަށްފަހު މަސައްކަތާގެން ކުރިޔަށް ދިޔައެވެ. މެންދުރު ވުމުން މަސައްކަތް މަޑު ޖައްސާލުމަށްފަހު ނަމާދަށް ދިޔައެވެ. މިގޮތައް ގޮސް ހުރިހާ ނަމާދަކަށް ގަވައިދުން ދާންފެށިޔެވެ. ރޯދަމަހުގެ ފަހު ދިހަޔެއް ނިމިގެންދިޔައީ ހާރޫން އެންމެ ބޭނުންވިގޮތަށްށެވެ. އެންމެ ނަމާދެއްވެސް ވައްޓާނުލާއެވެ. ރޯދަމަސް ނިމުމުންވެސް އެގޮތުގާ ބަރާބަރަށް ހާރޫން ދިޔައީ ހިފަހަށްޓަމުންނެވެ. މިއަދު އޭނާއަކީ ގަވައިދުން ނަމާދަށް ގަޑިޔަށް ހާޒިރުވާ ޒުވާނެކެވެ.\nކެޓެގަރީ: ކުރުވާހަކަ އިބުރަތްތެރި ވާހަކަ


Hisaan bilu: Saafukoh nuliye foruvanee kon kameh?\nހިސާން ބިލު: ސާފުކޮށް ނުލިޔެ ފޮރުވަނީ ކޮންކަމެއް؟\nރައީސް އިބްރާހިމް މުހައްމަދު ސޯލިހާއި ސަރުކާރު ބިލް ސްޕޮންސާ ކުރެއްވި ހިސާން\nގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބަޔަށް މާއްދާތަކެއް އިތުރު ކުރަން ރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު ހިސާން ހުސައިން ވަނީ ބިލެއް ހުށައަޅާފަ އެވެ. އެއީ ސަރުކާރުގެ ބިލެކެވެ. މިހާރު "ހިސާން ބިލު" ގެ ގޮތު މަޝްހޫރުވެފައިވާ ބިލްގައި އާންމު ތަނެއްގައި ވަކި މީހަކަށް ނިސްބަތްކޮށް އިސްލާމްދީނާ ހިލާފަށް އުޅޭ ނުވަތަަ އިސްލާމްދީނާ ދެކޮޅު މީހެއް ކަމަށް ތުހުމަތު ކުރުމާއި އިސްލާމީ އަގީދާއާ ގުޅުވައި މުޖުތަމައުގައި މީހަކާމެދު ނަފުރަތު އުފެއްދުން އުފެއްދުން ކުށަކަށް ހަދަން ހުށަހަޅާފައިވެ އެވެ. ހަމަ އެހެންމެ އާންމުތަނެއްގައި މުސްލިމަކު ކާފަރެއްގެ ގޮތުގަައި ސިފަކުރުން ނުވަތަ ސިފަ ކުރުމުގައި ބައިވެރިވުން ނުވަތަ އާންމު ތަނެއްގައި މުސްލިމަކު ކާފަރެއް ކަމަށް ތުހުމަތު ކުރުން ވެސް ކުށަކަށް ހަދަން ވަނީ ހުށައަޅާފައި ވެއެވެ.\nމި ބިލް ހުށައެޅުމާއެކު ބިލްގެ ހަގީގީ މަގުސަދާއި ބިލު ފާސްކޮށް ގާނޫނަކަށް ވެއްޖެނަމަ އެކަމުން ނުކުމެދާނެ ވަރަށް ނުރައްކާތެރި ބޮޑެތި މައްސަލަތަކެއް ހުންނާނެ ކަމަށް އެތައް ބަޔަކު ގެންދަނީ ބުނަމުންނެވެ. "ހިސާން ބިލާ" ދެކޮޅަށް އެންމެ ބޮޑަށް ވާހަކަ ދައްކަވަނީ ދީނުގެ އިލްމު ލިބި ވަޑައިގެންފައިވާ ބޭފުޅުންނެވެ. ބިލް މިހާރު ފަރުމާ ކޮށްފައިވާ ގޮތާއި މާއްދާތަކުގައި އިބާރާތްތައް ބޭނުން ކޮށްފައިވާ އޮތްގޮތާމެދު އިލްމުވެރިން ވަރަށް ބޮޑަށް ސުވާލު އުފައްދަ އެވެ.\nމުސްލިމަކަށް ނިސްބަތްކޮށް ކާފަރޭ ބުނުމަކީ އެއްވެސް މީހަކު ކޮށްގެން ވާނެ ކަމެއް ނޫނެވެ؛ އެކަން ކަނޑައަޅާ އެކަކު އަނެއް ކަކަށް ނިސްބަތް ކުރުމުގެ ފުރުސަތު އޮވެގެން ވެސް ނުވާނެ އެެވެ. ނަމަވެސް ބިލުން ހުއްޓުވަން އުޅެނީ އެކަން ނޫން ކަމަށް އެތައް ބަޔަކު ދެކެއެވެ. އަދި އެ ގާނޫނު ގެނައުމުގައި އޮތީ އެ އިހުލާސްތެރިކަން ނޫން ކަމަށް ވެސް ދެކެއެވެ. މި މައްސަލާގައި ވާހަކަ ދައްކަވާ ހުރިހާ އިލްމުވެރިން ވެސް ވިދާޅުވާ ވާހަކައަކީ އެއީ އެވެ.\nނަފުރަތުގެ އަމަލު ހިންގުން މި ބާބުގެ ކުށް ކަނޑައެޅުމުން ބަޔާން ކޮށްފައިވާ 24 ވަަނަ މާއްދާގެ އަކުރު (ހ) ގެ ފުރަތަމަ ނަންބަރުގައި ބުނެފައިވާ އޮންނަނީ އާންމު ތަނެއްގައި ވަކި މީހަކީ އިސްލާމްދީނާއި ހިލާފަށް އުޅޭ ނުވަތަ އިސްލާމްދީނާ ދެކޮޅު މީހެއް ކަމުގައި ތުހުމަތު ކުރުމެވެ. އެ މާއްދާގައި ބުނާ ގޮތުން އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ ދެކޮޅު މީހަކާ ދިމާއަށް ވެސް އެހެން ބުނުމަކީ ކުށަކަށް ވާނެ އެވެ. މި އިސްލާހުގެ މަގުސަދާއެކު އިލްމުވެރިންނާއި އާންމުން ވެސް އެންމެ ބޮޑަށް ސުވާލު އުފައްދަނީ މި ސަބަބާއި ގުޅިގެންނެވެ.\nރާއްޖެއަކީ ސައްތައިންސައްތަ އިސްލާމީ ގައުމެއް ކަމުގައިވީ ނަމަވެސް އަދި އެ މަފުހޫމް ދެމެހެއްޓުމަށް ގާނޫނު އަސާސީގައި ކިތަންމެ ގިނަ މާއްދާއެއް ހިމެނި ނަމަވެސް ދިވެހިންގެ ތެރޭގައި ފާޅުގައި އިސްލާމްދީނަށް ފުރައްސާރަ ކުރާ މީހުން އެބަތިއްބެވެ. އެފަދަ ލިޔުންތަކާއި ރިޕޯޓްތައް ނެރެ ބައިނަލްއަގްވާމީ މުޖްތަމައުގައި ވިއްކާ މީހުން އުޅެއެވެ. އެފަދަ މީހުންނަށް ހިތްވަރުދީ އެ މީހުންގެ މަސައްކަތަށް ތާއީދު ހޯދާ ރައްކާތެރިކަން ދެވޭތޯ ބަލާ ބަޔަކު ވެސް އެބަ ތިއްބެވެ. އޭގެ ތެރޭގައި ދައުލަތުގެ އިސް މަގާމުތަކުގައި ތިއްބެވި އެތައް ބަޔަކުވެސް ހިމެނެއެވެ.\nނަމަވެސް ދިވެހި ރައްޔިތުންގެ ބޮޑު މެޖޯރިޓީ ނުވަތަ ބޮޑު ފަޅި އޮތީ ރާއްޖެއިން އެފަދަ ކަންކަމަށް އަދި އެފަދަ މީހުންނަށް ވެސް ފުރުސަތު ދޭ ގޮތަކަށް ނޫނެވެ. ދީނާ ހިލާފު ލާދީނީ ފިކުރުތައް މުޅި މުޖްތަމައުން އެކީ އެކަށް ފުހެލަން ދިވެހިން ބޭނުން ވެއެވެ. އެކަންކަން ފަތުރާ އެކަންކަމަށް ހިތްވަރުދޭ މީހުންނަށް އެ ފުރުސަތު ނުދޭނެކަަމަށް ސާފުކޮށް ދިވެހިން ބުނެ އެވެ.\nމާތް ނަބިއްޔާ އާއި އިސްލާމްދީނަށް ފުރައްސާރަކޮށް ހަރުކަށި، ލާދީނީ ޖަމާއަތަކުން ނެރުނު ރިޕޯޓަކާ ގުޅިގެން މުޅި ރާއްޖެ އެ ޖަމާއަތާއި ދެކޮޅަށް ތެދުވެ ދެއްކި ހިތްވަރަކީ އޭގެ ސާފު މިސާލެކެވެ. ސަރުކާރަށް ވަރަށް ބޮޑަށް ޕްރެޝަރުކޮށް މަޖުބޫރު ކުރުވައިގެން އެ ޖަމިއްޔާ އުވާލާ ހިސާބަށް ގެންދިޔަ އެވެ. ނަމަވެސް އަދިވެސް މުޅި އެ ޖަމާއަތުގެ ހަރަކާތްތައް ހުއްޓޭ ގޮތެއް ނުވެއެވެ. އެކި ގޮތްގޮތުން އެކި ދިމަދިމާއިން ވާގި ހޯދައިގެން ތެދުވެވޭތޯ އެ ދަނީ މަސައްކަތް ކުރަމުންނެވެ.\nއެހެން އެކަން ވެފައިވަނީ ދައުލަތުގެ އެކި މަގާމުތަކުގައި އެ ޖަމާއަތަށް އެކި ގޮތްގޮތުން ވާގިވެރިވާ ބަޔަކު ތިބީމައެވެ. ފާޅާއި ސިއްރުގައި އެ މީހުންގެ މަސައްކަތްތައް ދިފާއު ކުރާ ބަޔަކު އުޅޭތީ އެވެ. މިފަދަ ހާލަތެއްގައި އެފަދަ މީހުންނާ ދެކޮޅަށް ވާހަކަ ދެއްކުން ދިވެހީންގެ މައްޗަށް މަނާކުރާ ގާނޫނެއް ގެންނަން ސަރުކާރުން ހިފާލީމަ އެކަން ބަލައިގަންނަން ދަތިވަނީ އެވެ. އަދި އެއީ ނަފްރަތު އުފެއްދުން ހުއްޓުވުމުގެ ނިޔަތް އޮވެ ކުރާ ކަމެއް ނޫން ކަމަށް ސާފުކޮށް ތުހުމަތު އުފެއްދުމުގެ ފުރުސަތު ލިބެނީއެވެ.\nބިލު ހުށައެޅީ އެއްވެސް މަަޝްވަރާއެއް ނެތި\nސަރުކާރުން މެންބަރު ހިސާން މެދުވެރިކޮށް ހުށައެޅި ބިލްގެ މައްސަލަ ހޫނު ވެފައި ވާއިރު އަދި އެ ބިލާ ދެކޮޅަށް އެތައް ބަޔަކު ތެދުވެ ވާހަކަ ދައްކަމުން ދާއިރު މިފަދަ ބިލެއް ހުށައެޅުމުގައި ކަމާބެހޭ އެއްވެސް އިދާރާއެއްގެ މަޝްވަރާއެއް ހޯދާފައި ނުވާކަން ވަނީ ހާމަވެފައެވެ. ރާއްޖޭގައި އިސްލާމިކް މިނިސްޓްރީއެއް ހުރިއިރު މިފަދަ ބިލެއް މަޖިލީހަށް ދިއުމުގެ ކުރީން އެ މިނިސްޓްރީގެ ހިޔާލާއި މަޝްވަރާ ހޯދަން ޖެހެއެވެ. ނަމަވެސް އެކަން އޮތީ ނުކޮށެވެ. މިނިސްޓްރީން އެކަން ކަށަވަރުކޮށް ދެއެވެ.\nފިގުހު އެކަޑަމީގެ މަޝްވަރާ އާއި ހިޔާލު ހޯދާފައި ނުވާ ކަމަށް ވަނީ ބުނެފަ އެވެ. އަދި ބިލްގައި ހުރި ކަންބޮޑުވުންތަކާއި ގުޅިގެން އިސްލާމިކް މިނިސްޓަރު އިސްވެ ފިގުހު އެކަޑަމީގެ ލަފަޔަކަށް އެދިވަޑައިގެންނެވި އެވެ. ބިލް ދިރާސާ ކުރުމަށް ފަހު ފިގުހު އެކަޑަމީން ބުނެފައި ވަނީ ބިލްގައި ދިވެހިންގެ ދީނީ އެއްބައިވަންތަކަމުގެ ގާނޫނާއި ހިލާފު ކަންކަން ހިމެނެ އެވެ. އަދި ދީނާ ފުށުއަރާ ކަންތައްތަކެއް ބިލްގައި ވެއެވެ.\nއެކަންކަން ބަޔާންކޮށް ފިގުހު އެކަޑަމީން ވަނީ އިސްލާމިކް މިނިސްޓަރު އެދިވަޑައިގަތް އެދިވަޑައިގަތުމާއި ގުޅިގެން ސިޓީއަކުން އަންގާފަ އެވެ. މިނިސްޓަރު ވެސް އެކަން ޔަގީން ކޮށްދެއްވަ އެވެ. ފިގުހު އެކަޑަމީގެ ވިސްނުން މަޖިލީހާ ހިއްސާ ކުރުމަށް ދަނީ ތައްޔާރުވަމުންނެވެ.\nސަރުކާރު ކޯލިޝަންގައި އޮތް ޕާޓީތަކުން ވެސް ދަނީ ބިލާ ދެކޮޅަށް ވާހަކަ ދައްކަމުންނެވެ. އަދި މިފަދަ ބިލެއް ގެނައީ އެއްވެސް މަޝްވަރާއެއް ނުކޮށް ކަމަށް ވެސް ޕާޓީތަކުން ބުނެއެވެ. ޕާޓީތަކުން އެ ވާހަކަ ދެއްކީ އެއީ ކޯލިޝަން ޕާޓީތަކުގެ ތާއީދު އޮތް ބިލެއް ކަމަށް ދެއްކުމަށް ރައްޔިތުންގެ މަޖިލީހުގެ އެމްޑީޕީގެ ބައެއް މެންބަރުން މަސައްކަތް ކުރެއްވުމުންނެވެ. މިދިއަ ހޯމަ ދުވަހު އޮތް ޖަލްސާގައި ވާހަކަ ދެއްކެވި ބައެއް މެންބަރުން ވިދާޅުވި ގޮތުގައި ބިލް މަޖިލީހަށް ގެންދިޔައީ އަދާލަތު ޕާޓީ އާއި އިލްމުވެރިންގެ ވެސް ރުހުން އޮވެގެނެވެ.\nއެ ވާހަކަތައް އަދާލަތު ޕާޓީ އާއި ޖުމްހޫރީ ޕާޓީން ރަސްމީކޮށް ދޮގު ކުރި އެވެ. އަދި އެމްއާރްއެމްގެ އޮފިޝަލަކު ވެސް އެކަން ދޮގުކުރެއްވި އެވެ.\nތިން ޕާޓީގެ އިސް ބައެއް ބޭފުޅުން ވަނީ އެ ބިލާ ވަރަށް ބޮޑަށް ދެކޮޅު ހައްދަވާފައެވެ. އެ ބޭފުޅުން ވިދާޅުވަ ގޮތުގައި ކޯލިޝަންގެ ތިން ލީޑަރުން ވެސް ބިލާ ދެކޮޅެވެ. ބައެއް ލީޑަރުން އެ ވާހަކަ ރައީސް އަރިހުގައި ދަންނަވާފައިވާ ކަމަށްވެސް ވެއެެވެ.\nއަދާލަތު ޕާޓީ އާއި ޖުމްހޫރީ ޕާޓީން ވަނީ ބަޔާނެއް ނެރެ ބިލާ ދެކޮޅުކަން ސާފުކޮށް ބަޔާން ކޮށްފައެވެ. ޖުމްހޫރީ ޕާޓީން ދެކޭ ގޮތުގައި ސަރުކާރު ދެމި އޮންނަން އެދޭ އެއްވެސް މީހަކު ބިލާ އެއްކޮޅެއް ނުވާނެ އެވެ. ސަރުކާރު ދެމި އޮތުމާއި ބިލާ ގުޅުވައި ޖުމްހޫރީ ޕާޓީން ބުނީ އެއީ އެހާވެސް ނުރައްކާ ބިލެކެވެ. އަދާލަތު ޕާޓީން ވެސް ވަނީ ބިލްގައި ހުރި އެތައް މައްސަލަތަކެއް ފާހަގަ ކޮށްފަ އެވެ. އަދި ސޯޝަލް މީޑިއާ އެކި ޕްލެޓް ފޯމްތަކުގައި އެޕާޓީގެ ރަސްމީ އެކައުންޓްތަކުން ދަނީ އެ ބިލާ ދެކޮޅަށް ވަރުގަދަ ކެންޕެއިނެއް ކުރަމުންނެވެ.\nމީގެ އިތުރުން ރާއްޖޭގެ ވަރަށް ގިނަ ކައުންސިލްތަކުން ވެސް ދަނީ ބިލް ފާސް ކުރުމާއި ދެކޮޅަށް ބަޔާންތައް ނެރެމުންނެވެ. ރެއާއި ހަމައަށް 67 ކައުންސިލަކުން ވަނީ ބަޔާން ނެރެފައެވެ. ފުވައްމުލަކު ސިޓީގެ އެމްޑީޕީގެ މޭޔަރު ހިމެނޭހެން އިތުުރު ތިން ކައުންސިލަރަކު ވަނީ ކައުންސިލްގެ އަޣުލަބިއްޔަތު ނުލިބުމުން އަމިއްލައަށް ވެސް ބަޔާން ނެރެ ބިލާ ދެކޮޅުކަން ހާމަ ކޮށްފަ އެވެ. އެ ހުރިހާ ބަޔާންތަކެއްގައި އެއީ ދީނާ ހިލާފު ވާހަކަތައް ދައްކާ، ފަތުރަމުންދާ މީހުންނަށް ހިތްވަރު ދިނުމުގެ ގޮތުން ގެންނަ ގާނޫނެއް ކަމަށް ބުނެފައި ވެއެވެ.\nމީގެ އިތުރުން މަޖިލީހުގެ ބައެއް މެންބަރުން ވެސް ބިލާ ދެކޮޅު ހައްދަވާފައެވެ. އެމްޑީޕީގެ ހަތަރު މެންބަރުންވެސް އޭގެ ތެރޭގައި ހިމެނިވަޑައިގަންނަވައެވެ. އެ މެންބަރުންވެސް ވަނީ ބިލުގެ ހަގީގީ މަގުސަދާމެދު ވަރަށް ބޮޑަށް ސުވާލު އުފަައްދަވާފައެވެ. އަދި އެމްޑީޕީގެ ދީނީ ގޮފީގެ ހަރަކާތް ހުއްޓި މެންބަރުން އިންތިހާބުކުރަން ޖެހިފައިވާއިރު އެކަން ކުރުން ބުއްދިވެރި ކަމަށް ވިދާޅުވެ ބައެއް މެންބަރުން ވަރަށް ފާޅުގައި އެ ބިލާ ދެކޮޅު ހެއްދެވިއެވެ.\nބިލް، އާންމުންގެ ހިޔާލަށް\nގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބަޔަށް މާއްދާތަކެއް އިތުރު ކުރުމަށް ހުށައަޅާފައިވާ ބިލްގެ މަސައްކަތް ރައްޔިތުންގެ މަޖިލީހުގެ ޖުޑިޝަރީ ކޮމެޓީން މިހާރު ވަނީ ފަށާފަ އެވެ. އަންގާރަ ދުވަހުގެ ރޭ އެ ކޮމެޓީގެ ފުރަތަމަ ބައްދަލްވުން އޮތެވެ. އެ ބައްދަލްވުމުގައި ނިންމާފައި ވަނީ ބިލަށް ބައެއް އިދާރާތަކުގެ ހިޔާލު ހޯދާށެވެ.\nއެ ގޮތުން އިސްލާމިކް މިނިސްޓްރީ އާއި ޕްރޮސެކިއުޓަރު ޖެނެރަލްގެ އޮފީހާއި ހިއުމަންރައިޓްސް ކޮމިޝަންގެ ހިޔާލު ހޯދަން ނިންމި އެވެ. އިތުރު އިދާރާތަކާއި ޖަމިއްޔާތަކުގެ ހިޔާލު ނުހޯދާ ބިލްގެ މަސައްކަތް އަވަހަށް ނިންމަންވެސް މެންބަރަކު ހުށައެޅުއްވިއެވެ.\nއޭގެ ފަހަށް ބުދަ ދުވަހުގެ ރޭ މަޖިލީހުގެ އިދާރާއިން ވަނީ އެ ބިލް އާންމުންގެ ހިޔާލަށްވެސް ހުޅުވާލާފައެވެ. ކޮމެޓީން އަމާޒު ހިފާފައިވަނީ މި މަހުގެ ކުރީން ބިލްގެ މަސައްކަތް ނިންމާށެވެ.\nތުޅާދޫ މެމްބަރު ހިސާން. އޭނާ ހުށަހެޅުއްވި ބިލާ މެދު ބައެއް މެމްބަރުން ކަންބޮޑުވޭ -- ފޮޓޯ: މަޖިލިސް\nމެންބަރު ހިސާންގެ އިސްލާހުތަކާމެދު ރައްޔިތުންގެ ރުޅިގަނޑު ފަޅައިގެން ގޮސް ސޯޝަލް މީޑިއާގައި އެތައް ޝުއޫރުތަކެއް ބަނޑުން ކޮށްލާފައި ވަނިކޮށް ފެންޖަހައި ފިނިކޮށްލަން ސަރުކާރުން ބަޔާނެއް މެދުވެރިކޮށް އިތުރު ބިލެއް ހުށައަޅަން ނިންމާފައިވާ ކަމަށް ބުންޏެވެ.\nއެޓާނީ ޖެނެރަލްގެ އޮފީހުން ބުނި ގޮތުގައި ނަފުރަތުގެ އަމަލު ހިންގުމަކީ ކުށެއް ކަމަށް ކަނޑައެޅުމަށްޓަކައި ގާނޫނުލް އުގޫބާތަށް ގެންނަންޖެހޭ އިސްލާހުތައް ގެނައުމަށްޓަކައި ސަރުކާރުގެ ފަރާތުން މަޖިލީހަށް ބިލެއް ހުށައަޅާފައިވާއިރު އެ ބިލާއި ގުޅިގެން އާންމުންގެ މެދުގައި އުފެދިފައިވާ ކަންބޮޑުވުންތަކަށް ހައްލެއް ހޯދަން ގާނޫނުލް އުގޫބާތަށް އިސްލާހު ގެނައުމުގެ އިތުރު ބިލެއް ރައްޔިތުންގެ މަޖިލީހަށް ހުށައެޅުމަށް ރައީސް އޮފީހަށް މިހާރު ވަނީ ފޮނުވާފަ އެވެ. އެއީ މި މަހުގެ ފުރަތަމަ ދުވަހު އެ އޮފީހުން ބުނި ވާހަކަ އެކެވެ.\nސަރުކާރު ބުނާ ގޮތުން މި ބިލް ހުށައެޅުމުގެ ބޭނުމަކީ "އިސްލާމްދީނާ އިދިކޮޅު އަމަލުތައް" އިތުރަށް ތަފްސީލު ކޮށްދީ އެ ކުށުގެ އަމަލުތަކުގެ ތެރޭގައި އިސްލާމްދީނަށް ފުރައްސާރަ ކުރުމުގެ އަމަލުތައް ވަކިން ހިމަނާ އިސްލާމްދީނަށް ފުރައްސާރަ ކުރުމަކީ ކުށެއްކަން ސާފުވާ ގޮތަށް އެ މާއްދާގައި ބަޔާން ކުރުމަށްޓަކައި އެ ގާނޫނަށް ގެންނަން ޖެހޭ އިސްލާހުއް ގެނައުމެވެ. އެ ގޮތުން މުއާސަލާތީ ވަސީލަތްތައް ބޭނުންކޮށްގެން ނުވަތަ އެ ނޫންވެސް ގޮތަކުން އާންމުންގެ ކުރިމަތީގައި އިސްލާމްދީނަށް ތަައުހީނު ކުރުމުގެ -- ފުރައްސާރަ ކުރުމުގެ -- ނިޔަތުގައި ބަހުން ނުވަތަ އަމަލުން އިސްލާމްދީނަށް ފުރައްސާރަ ކުރުމަކީ ކުށެއް ކަމުގައި ކަނޑައެޅިގެން ބަޔާން ކުރުމަށް އެ ބިލްގައި ހުށައަޅާފައިވާނެ އެވެ.\nނަމަވެސް އޭގެ ފަހަށް އެ ބިލްގެ ހަބަރެއް އަދި ނެތެވެ. "ހިސާން ބިލް" ގެ މަަސައްކަތުގެ ކޮމެޓީ މަރުހަލާގައި ބާރަށް ކުރިއަށް ދަނީއެވެ.\nމަޖިލީހުގައި އޮތް ސަރުކާރުގެ ސުޕަ މެޖޯރިޓީ ބޭނުންކޮށްގެން ބިލް ފާސްކުރާނެ ކަމަށްވެސް ބައެއް މެންބަރުން ދަނީ ވިދާޅުވަމުންނެވެ. ނަމަވެސް އެކަން އެގޮތަށް ކޮށްފިނަމަ އެކުރެވެނީ ރައްޔިތުންގެ ވިންދާ ދެކޮޅު ކަމެކެވެ. އެކަމުގެ ސަބަބުން ދެން ނިކުންނާނެ ނަތީޖާ މާބޮޑަށްވެސް ގޯސްވެދާނެ އެވެ. އެއީ ރާއްޖޭގައި މީހުން ކާފަރު ކުރުން އިތުރުވެ އެކަން އިތުރު ހަރުފަތަކަށް ހިނގައިދާނެ ކަމުގެ ބިރެވެ. އަދި އެފަދަ ބަޔަކާ ދެކޮޅަށް ފިޔަވަޅު އަޅަން ފަށައިފިނަމަ ހަރުކަށިކަން ބޮޑުވެ އިތުރު ގޯސްތަކެއް ފެނުން ގާތްވުމުގެ ކަންބޮޑުވުމެވެ.\nއެއްވެސް މީހަކު ކާފަރު ކުރުމަކީ އަނެކަކަށް އޮތް ހައްގެއް ނޫނެވެ. ނަމަވެސް ފާޅުގައި ދީނުގައި ދެކޮޅު ހަދާ އޭނާ އަމިއްލައަށް ކާފަރެއް ކަަމަށް އިއުލާނު ކުުރުމުން ވެސް އެފަދަ މީހަކާ ދިމާއަށް ކާފަރެކޭ ބުނެގެން ކުށްވެރިވާ ގޮތަށް ގާނޫނެއް ހެދުމުގައި އެހެން ނިޔަތެއް އޮންނާނެ އެވެ. އޭރުން އެނގިގެން ނަމަވެސް ނުވަތަ ނޭންގި ނަމަވެސް ހިތްވަރު ދެވެނީ ދީނާ ދެކޮޅު މީހުނަށެވެ. އެ މީހުންގެ އަމަލުތަކަށެވެ.\nއެހެންވީމަ މި ބިލް ފާސްވެ ގާނޫނަށް ވެގެން އަންނައިރު ސާފުކޮށް އެކަން ލިޔާން ޖެހެއެވެ. މިހާރު މާއްދާ އެ އޮތްގޮތް ބަދަލު ކުރަން ޖެހެއެވެ. ބިލްގެ ހަގީގީ ބޭނުމަކީ އަދި މަގްސަދަކީ ނަފްރަތު އުފެއްދުން ހުއްޓުވުމާއި މުސްލިމަކަށް ކާފަރޭ ބުނުން ހުއްޓުވުން ކަމަށްވާނަމަ ސާފުކޮށް އެކަން ލިޔާން ފަސްޖެހެންވީ ސަބަބެއް ނެތެވެ. އެހެން ނުލިޔާން ދައްކާ ކޮންމެ ބަހަނާއަކީ ދީނާ ދެކޮޅު އަދުއްވުންނަށް ދެވޭ ހިތްވަރެކެވެ.\nއެމްޑީޕީ ޕީޕީއެމް ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު އެޓާނީ ޖެނެރަލް އަދާލަތު ޕާޓީ ޖުމްހޫރީ ޕާޓީ ދީނީ އިލްމުވެރިން އެމްއާރުއެމް ހިިސާން ހުސައިން އިބްރާހިމް ރިއްފަތު ދީނަށް ފުރައްސާރަ ކުރުން


Athifa isthiufa dhevvaifi\nހައުސިން މިނިސްޓަރު އާތިފާ: އެކަމަނާ އިސްތިއުފާދެއްވަން ވަނީ ނިންމަވާފައި\nހައުސިން މިނިސްޓަރު އާމިނަތު އާތިފާ ޝަކޫރު މަގާމުން އިސްތިއުފާ ދެއްވައިފި އެވެ. އެކަން އެކަމަނާގެ އަރިސް ބައެއް ބޭފުޅުން ވަނީ މިރޭ ޔަގީން ކޮށްދެއްވާފަ އެވެ. އެކަމަނާ އިސްތިއުފާ ދެއްވީ ސިއްހީ ހާލުކޮޅު ގޯސް ވަމުން ގޮސް ކުއްލިއަކަށް ވަރަށް ބޮޑަށް ހާލުކޮޅު ގޯސް ވެގެނެވެ.\nމަގާމުގެ މަސްއޫލިއްޔަތު އަދާ ކުރެއްވުމަށް ސިއްހީ ހާލަތު ތަން ނުދޭތީ މަގާމުން އިސްތިއުފާ ދެއްވަން ނިންމަވައި އެކަން އާތިފާ ވަަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ވެސް މިއަދު އަންގަވާފަ އެވެ. ނަމަވެސް އެކަމަނާ މަގާމުން އިސްތިއުފާ އިއުލާން ކުރައްވާނީ މާދަމާގެ ވަގުތެއްގައި ކަމަށް ވެސް އެނގިފައި ވެއެވެ. އަދި އެކަމާއި ގުޅިގެން ރައީސް އޮފީހުން މާދަމާ ބަޔާނެއް ނެރެން ނިންމާފައިވާ ކަމަށް ވެސް ވެއެވެ.\nއާތިފާ ގެންދަވަނީ މީގެ އަހަރުތަކެއް ކުރިން ފެށިގެން ބޮޑު ބައްޔަކަށް ބޭސް ކުރައްވަމުންނެވެ. އިސްލާހީ މަސައްކަތުގައި އެކަމަނާ އޭރު މަސައްކަތް ކުރެއްވީ ވެސް ވަރަށް ބޮޑަށް ސިއްހީ ހާލުކޮޅު ގޯސްވެފައި ވަނިކޮށެވެ. އެ ބައްޔަށް ރާއްޖެއިން ބޭރުން ވެސް ގިނަ ދުވަސްތަކަކު ފަރުވާ ހޯއްދެވި އެވެ. އާތިފާ މިނިސްޓަރު ކަމާއި ހަވާލުވެވަޑައިގެންނެވީ ބަލި ހާލަތު ތަންކޮޅެއް ރަނގަޅުވުމާއި ގުޅިގެންނެވެ.\nހައުސިން މިނިސްޓަރު މަގާމުން އިސްތިއުފާ ދެއްވަން ނިންމަވާފައިވާއިރު އެކަމަނާ މަގާމުން ދުރު ކޮށްދިނުމަށް އެދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އިންތިހާބުވެވަޑައިގެންނެވި މައްޗަންގޮޅީ މެދު ދާއިރާގެ އެމްޑީޕީގެ ރައީސް އިބްރާހިމް ރިޔާޒް ވަނީ އިއްޔެ ރައީސް ނަޝީދަށް ސިޓީއެއް ވެސް ފޮނުވާފަ އެވެ.\nއެ ސިޓީގައި ސަރުކާރުގެ ވައުދުތައް ފުއްދުމުގައި އެކަމަނާ ފެއިލްވެފައިވާ ކަމަށާ އެހެން ކަމުން މަޖިލީސް މެދުވެރިކޮށް އެކަމަނާ މަގާމުން ދުރު ކުރުމަށް އެދިފައި ވެއެވެ. މީގެ ކުރިން މަޖިލީހުގެ ބައެއް މެންބަރުން ވެސް ވަނީ އެކި ފަހަރުމަތީން އެކަމަނާއަށް ވަރަށް ބޮޑަށް ފާޑު ވިދާޅުވެފަ އެވެ.\nމަަޝްހޫރު ލަވަކިޔުންތެރިޔާ އުމަރު ޒާހިރުގެ އަނބިކަނބަލުން އަދި ކުރީގެ ވަޒީރު އާޒިމާ ޝަކޫރުގެ ދައްތަ އާތިފާ ހައުސިން މިނިސްޓަރަކަށް ވަޑައިގެންނެވީ ކުރީގެ ރައީސް މައުމޫންގެ އެމްއާރްއެމްގެ ސްލޮޓެއްގަ އެވެ.\nއާތިފާ ވާނީ ރައީސް ސޯލިހުގެ ކެބިނެޓުން އިސްތިއުފާ ދެއްވާ ދެ ވަނަ މިނިސްޓަރަށެވެ. މީގެ އިސްތިއުފާ ދެއްވީ އަދާލަތު ޕާޓީގެ ސްލޮޓެއްގައި ޖެންޑަ މިނިސްޓަރު ކަމަށް ވަޑައިގެންނެވި ޝިދާތާ ޝަރީފެވެ.\nރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު ހައުސިން މިނިސްޓްރީ + އެމްއާރުއެމް އާމިނަތު އާތިފާ ރައީސް އޮފީސް ކެބިނެޓް\nއިއްޔެގެ ފާޑުކިޔުން މިއަދު ހެޔޮ ދުއާއަށް!\n"މިނިސްޓްރީ އުވާލީ ނަމެއް ފޮނުވަން ތައްޔާރުވަނިކޮށް"


SunOnline: Yacht Tours in isthiufaa dheyn Jabir ninmaifi\nމުހައްމަދު މުޒައްޔިން ނާޒިމް 13 Jul 2019, 17:05\nޖާބިރު: ޔޮޓް ޓުއާސް އިން އިސްތިއުފާ ދިނުމަށް އޭނާ ވަނީ ނިންމަވާފައި -- ސަން ފައިލް ފޮޓޯ/ ފަޔާޒު މޫސާ\nވިޔަފާރިވެރިޔާ އަދި ރައްޔިތުންގެ މަޖިލީހުގެ ކާށިދޫ ދާއިރާ މެމްބަރު އަބްދުﷲ ޖާބިރު، އަމިއްލަ ކުންފުނި ޔޮޓް ޓުއާސް އިން އިސްތިއުފާ ދިނުމަށް ނިންމައިފިއެވެ.\nޖާބިރު މިއަދު "ސަން" އަށް ވިދާޅުވީ، ވިޔާފާރީގެ ދާއިރާއިން ދުރަށް ޖެހިވަޑައިގެން އޭނާ ވަގުތު ހުސްކުރާނީ ސިޔާސީ މަސައްކަތްތަކަށް ކަމަށެވެ.\n"ޔޮޓް ޓުއާސް އިން އިސްތިއުފާ ދޭން ނިންމީ ސިޔާސީ ހަރަކާތްތަކުގައި ހަރު ކޮށް ކުރިއަށް ގެންދަން. މިހާރު ކުންފުނީގެ ލިޔެ ކިޔުންތައް ބަދަލުކޮށް، ކުރަން ޖެހޭ ކަންތައް ކުރަމުން ދަނީ. ޑޮކިއުމަންޓްސްތައް ހަމަ ޖެހުމުން ވަގުތުން އިސްތުއުފާ ދޭންނަ،" ޖާބިރު ވިދާޅުވިއެވެ.\nމަޖިލީހުގައި އަމިއްލަ މެމްބަރެއްގެ ގޮތުގައި އިނދެ މަސައްކަތް ކުރުމުގައި ދަތިތަކެއް ހުރުމުން ޖާބިރު ވަނީ އިއްޔެ ދިވެހި ރައްޔިތުންގެ ޕާޓީ(ޑީއާރުޕީ) އާ ގުޅިވަޑައިތަތުމަށް ނިންމަވާފައެވެ.\nޖާބިރު ވިދާޅުވީ، އޭނާ ބޭނުން ވަނީ ޑީއާރުޕީ ނަގާ ކޮޅަށް ޖަހައި ޑީއާރުޕީ އަކީ ހަރުދަނާ ޕާޓީއަކަށް ހަދަން ކަމަށެވެ. ވިޔަފާރީގައި އިތުރަށް ނޫޅުމަށް ނިންމި އެއް ސަބަބަކީ ވެސް އެއީ ކަމަށް ޖާބިރު ވިދާޅުވިއެވެ.\n"ޑީއާރުޕީ އަލުން އޮޕަރޭޝަންތައް ފެށޭނެ. ޕާޓީ އޮންނާނީ އިދިކޮޅު ޕާޓީއެއްގެ ގޮތުގައި. 2023 ވަނަ އަހަރު ރިޔާސީ އިންތިހާބުގައިވެސް ޑީއާރުޕީން ވާދަކުރާނެ. މި ޕާޓީ ކޮޅަށް ޖަހާނަން،" ޑީއާރުޕީގެ ފައުންޑާ މެމްބަރު ޖާބިރު ވިދާޅުވިއެވެ.\nޖާބިރު ވިދާޅުވީ، ޕާޓީގެ ޕާލިމަންޓަރީ ގުރޫޕުވެސް ބޮޑު ކުރަން މަސައްކަތް ކުރަމުންދާ ކަމަށާއި މިހާރު ވެސް ގިނަ މެމްބަރުންނާ މަޝްވަރާ ކުރަމުންދާ ކަމަށެވެ.\n"މަދުވެގެން ދެ މެމްބަރުން އަންނާނެ. އަމާޒަކީ އެކި ޕާޓީތަކުން 18 ވަރަކަށް މަޖިލިސް މެމްބަރުން ޑީއާރުޕީއަށް ގެނައުން. އެމްޑީޕީ މެމްބަރުންވެސް ހަމަ ވަޑައިގަންނަވަންވީ. މި ޕާޓީން މުސްތަގުބަލު އޮތީ،" ޖާބިރު ވިދާޅުވިއެވެ.\nރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލިސް ރައީސް، ރައީސް މުހައްމަދު ނަޝީދުގެ އެޑްވައިޒަރުގެ މަގާމު ފުރުއްވަމުން އަންނަ ޖަބިރު އަމިއްލަ މެމްބަރެއްގެ ގޮތުގައި ކާށިދޫ ދާއިރާ އަށް އިންތިހާބުވީ، ބޮޑެތި ވައުދުތަކާއެކު އެވެ.


Bodu eid ge kurin Kulhudhuffushee airport ah dhathuru thah fashanee | Mihaaru\nކުޅުދުއްފުށީ ކުޅީގެ ބައެއް ހިއްކައިގެން ހަދާފައިވާ އެއާޕޯޓު: ބޮޑު އީދުގެ ކުރިން އެތަނަށް ދަތުރުތައް ފެށޭނެ ކަމަށް މިނިސްޓްރީން ބުނޭ\nބޮޑު އީދުގެ ކުރިން ކުޅުދުއްފުށީ އެއާޕޯޓަށް ދަތުރު ފަށާނަން: މިނިސްޓަރު\n24 ޖޫން 2019 - 16:557comments\nކުރިއަށް އޮތް ބޮޑު އީދުގެ ކުރިން، ހދ. ކުޅުދުއްފުށީ އެއާޕޯޓުގެ މަސައްކަތް ނިންމައި ދަތުރުތައް ފަށާނެ ކަމަށް ޓްރާންސްޕޯޓު މިނިސްޓަރު އައިޝަތު ނަހުލާ ވިދާޅުވެއްޖެ އެވެ.\nބޮޑު އީދު ޗުއްޓީ އަންނަ އޮގަސްޓު މަހު 12ގައި ފެށޭއިރު، ދަތުރުތައް ފަށާނެ ތާރީހު މިނިސްޓަރު އިއުލާން މި ކުރެއްވީ، ކުޅުދުއްފުށީ އެއާޕޯޓް ސަރަހައްދުގައި ދޫނި ގިނަވެ ފްލައިޓްތަކަށް ނުރައްކާވެދާނެ ކަމަށް ސިވިލް އޭވިއޭޝަނުން ބުނެފައި ވަނިކޮށެވެ.\nކުޅުދުއްފުށީ އެއާޕޯޓު ހަދާފައިވަނީ ކުޅިއެއް އޮންނަ ސަރަހައްދެއްގައި ކަމަށް ވާތީ އެ ހިސާބުގައި ދޫނި ވަރަށް ގިނަ އެވެ. މިއީ ފްލައިޓްތަކަށް ނުރައްކާވެދާނެ ކަމަކަށް ވާތީ ސިވިލް އޭވިއޭޝަނުން ވަނީ ކަންބޮޑުވުން ފާޅުކޮށް ކަމާ ބެހޭ އިދާރާތަކަށް ސިޓީއެއް ފޮނުވާފަ އެވެ. މިކަން ހައްލުކޮށްގެން ނޫނީ ދަތުރުތައް ފެށުން ރައްކާތެރި ނޫން ކަމަށް އެ އިދާރާތަކުން އެ ރަށު ކައުންސިލަށް ވަނީ އަންގާފަ އެވެ.\n"މިހާރު"އާ ވާހަކަ ދައްކަވަމުން ނަހުލާ ވިދާޅުވީ އެއާޕޯޓުގެ މަސައްކަތް ގާތްގަނޑަކަށް ނިމިފައިވާ ކަމަށެވެ. އެތަނުގެ ޓާމިނަލްގެ 90 ޕަސެންޓް މަސައްކަތް ނިންމާފައިވާއިރު، ފަޔަ ބިލްޑިންގުގެ ބޮޑުބައެއް ވެސް ނިމިފައިވުމުން ބޮޑު އީދުގެ ކުރިން ދަތުރުތައް ފެށޭނެ ކަމުގެ ޔަގީންކަން އޭނާ ދެއްވި އެވެ.\nނަހުލާ ވިދާޅުވީ އެއާޕޯޓު ކައިރީގައި ދޫނި ގިނަވުމަކީ އެކަމުގެ ސަބަބުން ހިތާމަވެރި ހާދިސާއެއް ހިނގުން އެކަށީގެންވާ ކަމަކަށް ވާތީ ކޮންމެ އެއާޕޯޓެއްގައި ވެސް "ވައިލްޑް ލައިފް ކޮންޓްރޯލް" ޕްރޮގްރާމެއް ކުރިއަށް ގެންދާނެ ކަމަށެވެ. އެ ޕްރޮގްރާމްގެ ދަށުން ދޫނިތައް މަދުކޮށް، ބާޑްސްޓްރައިކަށް ހައްލު ހޯދޭނެ ކަމަށް ވިދާޅުވި އެވެ.\nކުޅުދުއްފުށީ އެއާޕޯޓްގެ މަސައްކަތް އާ ސަރުކާރުން ވެސް ކުރިއަށް ގެންދަން މި އަހަރުގެ ބަޖެޓުގައި 5.7 މިލިއަން ރުފިޔާ ވަނީ ހިމަނައިފަ އެވެ.\nއިތުރު ލިޔުންތައް ހދ. ކުޅުދުއްފުށި ޓްރާންސްޕޯޓް މިނިސްޓްރީ ކުޅުދުއްފުށި އެއާޕޯޓް އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު\nކުޅުދުއްފުށީ އެއާޕޯޓަށް ޝެޑިއުލް ދަތުރުތައް ފަށައިފި


Aguheyo Faire Thakugai Seat Libey Adhadhu Thin Guna Ithuruvaane- Island Aviation - Vaguthu\nއަގުހެޔޮ ފެއާތަކުގައި ސީޓު ލިބޭ އަދަދު ތިން ގުނަ އިތުރުވާނެ - މޯލްޑިވިއަން\nއައިލެންޑް އޭވިއޭޝަންއިން އަގުހެޔޮ ކުރި ފެއާތަކުގެ ޓިކެޓް މިއަދު ވިއްކަން ފަށާފައިވާއިރު އަގުހެޔޮ ފެއާތަކުގައި ސީޓު ލިބޭވަރު ތިންގުނަ އިތުރުވެގެންދާނެ ކަމަށް އައިލެންޑް އޭވިއޭޝަންގެ ޕަބްލިކް ރިލޭޝަންސް މެނޭޖަރު މޫސާ ވަސީމް ވިދާޅުވެއްޖެއެވެ.\nއައިލެންޑް އޭވިއޭޝަންއިން މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަފުޅުދައްކަވަމުން މޫސާ ވަސީމް ވިދާޅުވީ ކުރިން މޯލްޑިވިއަންއިން ރާއްޖޭގެ އެކި ސަހަރައްދުތަކަށް އަގުބޮޑުކޮށް ވިއްކަމުން ދިޔަ ދެ ފެއާ މިހާރު އެއްގޮތަކަށްވެސް ނޯންނާނެ ކަމަށެވެ. އަދި އަގުހެޔޮކުރި ފެއާތަކާއު އެކު ފެއާގައި ދަތުރުކުރަން ބޭނުންވާ ގިނަ އަދަދެއްގެ ފަސިންޖަރުންނަށް އެފުރުސަތު ލިބިގެންދާނެ ކަމަށްވެސް އޭނާ ވިދާޅުވިއެވެ.\n"ކުރިއާއި އަޅާބަލާއިރު މިހާރު ތިން ގުނަ އިތުރުވާނެ އަގުހެޔޮ ފެއާގައި. މާނައަކީ ސީޓު ލިބޭ ވަރު އިތުރުވާނެއޭ. އެހެންކަމުން ދަތުރުކުރަން ބޭނުންވާ ގިނަ ފަރާތްތަކަށް އެފުރުސަތު ފަހިވެގެންދާނެ" މޫސާ ވަސީމް ވިދާޅުވިއެވެ.\nއެތެރޭގެ އުދުހުންތަކުގެ އަގު އައިލެންޑް އޭވިއޭޝަން އިން ހެޔޮ ކުރީ އައިލެންޑް އޭވިއޭޝަންގެ މަސައްކަތްތަކަށް އެކަމުގެ ސަބަބުން ބުރޫ ނާރާނެ ގޮތަކަށް ކަމަށްވެސް މޫސަ ވިދާޅުވިއެވެ. މީގެ އިތުރުން ޓިކެޓް އަގުހެޔޮ ކުރުމުގައި ބޮޑަށް ބަލާފައިވަނީ ޑިމާންޑް ބޮޑު ނުވަތަ ފަސިންޖަރުން ގިނައިން ދަތުރު ކުރާ ސަހަރައްދުތަކަށް ކަމަށްވެސް އޭނާ ވިދާޅުވިއެވެ.\nއަގުތަކަށް ގެނައި ބަދަލުތައް: ( ދެކޮޅު ޓިކެޓު)\nމާލެ – ހަނިމާދޫ – މާލެ، 1610 ރުފިޔާއާއި، 2226 ރުފިޔާ ދެމެދު.\nމާލެ – އިފުރު – މާލެ، 1500 ރުފިޔާއާއި، 2056 ރުފިޔާއާ ދެމެދު.\nމާލެ – ދަރަވަންދޫ – މާލެ، 1098 ރުފިޔާއާއި، 1568 ރުފިޔާއާ ދެމެދު.\nމާލެ – ކުޑަހުވަދޫ – މާލެ، 1500 ރުފިޔާއާއި، 2056 ރުފިޔާއާ ދެމެދު.\nމާލެ – ތިމަރަފުށި – މާލެ، 1610 ރުފިޔާއާއި، 2226 ރުފިޔާ ދެމެދު.\nމާލެ – ކައްދޫ – މާލެ، 1610 ރުފިޔާއާއި، 2226 ރުފިޔާ ދެމެދު.\nމާލެ – ކޫއްޑޫ – މާލެ، 1652 ރުފިޔާއާއި، 2442 ރުފިޔާއާ ދެމެދު.\nމާލެ – ކާޑެއްދޫ – މާލެ، 1652 ރުފިޔާއާއި، 2442 ރުފިޔާއާ ދެމެދު.\nމާލެ – ފުވައްމުލައް – މާލެ، 1698 ރުފިޔާއާއި، 2598 ރުފިޔާއާ ދެމެދު.\nމާލެ – ގަން – މާލެ، 1698 ރުފިޔާއާއި، 2666 ރުފިޔާއާ ދެމެދު.\nއެތެރޭގެ އުދުހުންތަކުގެ އަގުހެޔޮކުރުމަކީ ރައީސް އިބްރާހިމް މުހައްމަދު ސޯލިހު ގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ.\nޖެނުއަރީ 10, 2019 11:35\nކޮބާ ޓިކެޓް އަގު ހެޔޮ ވެފަ/ ތިއޮތީ ޓިކެޓުން މަކަރު ހަދާފަ އިބޫ ސޯލިހް މެން/ ސޭޓް އަންހެނުން ،،،،،،،،،،،،،،،،،،،،،،،،،،،،،،،،އގު ހެޔޮކޮށްބަ،،، ރައްޔިތުން މާ ހިތްހަމަ ޖެހޭނެ\nޖެނުއަރީ 10, 2019 11:40\nމިހާރު23 ގުނަ އިތުރުކުރީމާ6ދެން ؟\nޖެނުއަރީ 10, 2019 11:50\nއަގުހެޔޮ ފެއާއަކީ ކިހާވަރެއްހޭ ނިކަން ބުނެދީބަލަ؟ ބޮޑުތަނުން އަގުހެޔޮވުމަކީ ޓިކެޓް ގަންނަން ލިބޭއަގު ހެޔޮވުން! ސީޓުގުނާކަށް އަހަރުން ބޭނުމެއްނޫން! ބޭކާރުވާހަކަނުދައްކާދެން!\nޖެނުއަރީ 10, 2019 12:39\nބޯޓުތަކުގެ ޝީޓުތައް އިތުރު ކުރީތަ މޫސަގޮސް؟\nޖެނުއަރީ 10, 2019 13:29\nއޮޅުވާލުން މިހުންނަނީ ކަށީގަހިފާފަ\nއިސްކޫލުކުދިންގެ ނާސްތާވެސް އޮޅުވާލުމެންގަ\nލާދީނީސަރުކާރު 10 އަހަރުބޭނުންވޭ\nޖެނުއަރީ 10, 2019 14:30\nކުރިން އަގުހެޔޮ ފެއަރގަ ފްލައިޓަކުން 1 ސޭޓު މިހާރު ފެއަރ ގަ ފްލައިޓަުން3ސީޓު. ކިހާ ގިނަތޯ؟\nޖެނުއަރީ 10, 2019 14:34\nޖެނުއަރީ 10, 2019 15:14\nމަކަރާ ދޮގު ހެދުމުގާ\nޖެނުއަރީ 10, 2019 19:39\n3 ގުނަ އިތުރުވާނެ2ފިޔަމަތިންނާއި ފުލައިޓްގެ މަތިން ޝީޓް ޖަހައިގެން


India ga vagah ulhey bidheyseen hoadhan kuraa masakkathun 1.9 million meehun refugeennah!\nއިންޑިއާގައި ރެފުއިޖީންނަށް ވެދާނެ ކަމުގެ ބިރު ހީވެފައިވާ ބައެއް--\nއިންޑިއާގައި ގަވާއިދާ ހިލާފަށް އުޅޭ ބިދޭސީން ހޯދަން ކުރާ މަސައްކަތުން 1.9 މިލިއަން މީހުން ރެފުއިޖީންނަށް!\nއިންޑިއާގައި ގަވާއިދާ ހިލާފަށް އުޅޭ ބަންގްލަދޭޝް މީހުން ދެނެގަތުމަށް އިރުއުތުރު އައްސާމް ސްޓޭޓުގައި އެކުލަވާލި ލިސްޓެއްގެ ސަބަބުން 1.9 މިލިއަން މީހުން ރެފިއުޖީންނަށް ވެދާނެ ކަމުގެ ބިރު ހީވެއްޖެ އެވެ.\nއިއްޔެ އާއްމުކުރި ނެޝަނަލް ރެޖިސްޓާ އޮފް ސިޓިޒަންސް (އެންއާރްސީ) ލިސްޓުގައި ވަނީ މާޗް 24، 1971 ގެ ކުރިން އައްސާމް ސްޓޭޓުގައި ދިރިއުޅުނު މީހުން ކަމަށް ސާބިތު ކުރެވޭ މީހުންގެ ނަންތަކެވެ.\nމާޗް 24، 1971 އަކީ ޕާކިސްތާނުން ވަކިވެ، ވަކި މިނިވަން ދައުލަތެއްގެ ގޮތުގައި ބަންގްލަދޭޝް އުފެދިގެން ދިޔަ ދުވަހެވެ. އިންޑިއާއިން ބުނަނީ އެ ދުވަހުގެ ކުރިން އައްސާމްގައި އުޅުނު މީހުންނަކީ ހަގީގީ އިންޑިއާ މީހުން ކަމަށެވެ. އޭގެ ފަހުން އައްސާމަށް އައިސް، ވަޒަންވެރިވެ މީހުންނަކީ އިންޑިއާ މީހުންގެ ގޮތުގައި ބަލައެއް ނުގަނެ އެވެ.\nލިސްޓުގައި ނަން ނެތް ކަމަށް ބެލެވޭ 1.9 މިލިއަން މީހުންނަށް އެ ނިންމުން އިސްތިއުނާފް ކުރުމަށް ދީފައި ވަނީ 120 ދުވަހެވެ. އޭގެ ފަހުގެ މަރުހަލާތައް ކުރިއަށް ދާނެ ގޮތް އިންޑިއާ ސަރުކާރުން އާއްމުކޮށްފައެއް ނުވެ އެވެ.\nއިންޑިއާއިން ބުނެފައި ވަނީ އެފަދަ ލިސްޓެއް އެކުލަވާލާ، ފިޔަވަޅު އަޅަން ޖެހުނީ ގަވާއިދާ ހިލާފަށް އިންޑިއާގައި އުޅޭ އެތައް މިލިއަން ބަންގްލަދޭޝް ރައްޔިތުން ދެނެގަންނަން ޖެހޭތީ ކަމަށެވެ.\nއިންޑިއާ ރައްޔިތުން ނޫން ކަމަށް ޝައްކު ކުރެވޭ އެތައް ހާސް ބަޔަކު މިހާރު ވެސް ތިބީ ވަގުތީ ރެފިއުޖީ ކޭމްޕުތަކުގައި ބަންދުކޮށްފަ އެވެ. އެ ކޭމްޕުތައް ހިންގަނީ އައްސާމް ސްޓޭޓުގެ ޖަލުތަކުގަ އެވެ.\nއެންއާރްސީ ލިސްޓު އުފެދިފައި ވަނީ 1951 ގައެވެ. އެ ލިސްޓު އުފެއްދީ ވެސް ބަންގްލަދޭޝުން އިންޑިއާއަށް ވަގަށް އެތެރެވެދާނެ މީހުންނާއި ހަގީގީ އިންޑިއާ މީހުން ވަކިން ދެނެގަތުމަށެވެ.\nމިއީ އެ ލިސްޓު އުފެދުނު ފަހުން އެއަށް ބަދަލު ގެނައި ފުރަތަމަ ފަހަރެވެ. އިންޑިއާ މީހެއްކަން ކަށަވަރު ކުރުމަށް އާއިލާތަކުގެ ދަރިފަސްކޮޅު އެނގޭނެ ލިޔުން ހުށަހަޅަން ޖެހެ އެވެ.\nބޮޑުވަޒީރު ނަރެންދްރަ މޯދީގެ ބަރާތިޔަ ޖަނަތަ ޕާޓީން ވަނީ ގަވާއިދާ ހިލާފަށް އުޅޭ ބިދޭސީންގެ މައްސަލަ ހައްލު ކުރުމަށް އެންއާރްސީ ލިސްޓު ރަނގަޅަށް ބަލަހައްޓަން ޖެހޭ ކަމަށް ކުރިން ބުނެފަ އެވެ.\nއައްސާމް އަކީ އިންޑިއާގައި އެކި ނަސްލުތަކުގެ މީހުން އެންމެ ގިނަ އެއް ސްޓޭޓެވެ. އެތަނުގައި ބަންގާޅީންނާއި، އައްސާމް ބަހުން ވާހަކަދައްކާ ހިންދޫން އުޅެ އެވެ. އަދި އެތަނުގެ ޖުމްލަ އާބާދީގެ ތިންބައި ކޮށްފައި އެއްބަޔަކީ މުސްލިމުންނެވެ. އެހެންކަމުން އެއީ އިންޑިއާގެ ބާރުގެ ދަށުގައި އޮތް ކަޝްމީރަށް ފަހު ދެވަނައަށް އެންމެ ގިނަ މުސްލިމުން އުޅޭ ސްޓޭޓެވެ.\nއިންޑިއާގައި ވެސް ގަވާއިދާ ހިލާފަށް އުޅޭ ބިދޭސީންގެ މައްސަލަ ބޮޑެވެ. އެގޮތުން 2016 ވަނަ އަހަރު އެގައުމުން ލަފާކުރި ގޮތުގައި ގާތްގަނޑަކަށް 20 މިލިއަން ބިދޭސީން ގަވާއިދާ ހިލާފަށް އެގައުމުގައި އުޅެމުން ދެއެވެ.\nބަންގްލަދޭޝް މުސްލިމުން އިންޑިއާ


COVID-19: Miskiythakun carpet thah nagan LGA inn an'gaifi | Mihaaru\nޚަބަރު / އެލްޖީއޭ\nކޮވިޑް-19: މިސްކިތްތަކުން ކާޕެޓްތައް ނަގަން އެލްޖީއޭ އިން އަންގައިފި\nކިންގް ސަލްމާން މިސްކިތުގައި ނަމާދު ކުރަން ހާއްސަ ބައިިގެ ކާޕެޓްތައް ސާފުކުރަނީ: މިސްކިތްތަކުން ކާޕެޓްތައް ނަގަން ނިންމީ ކޮވިޑް-19 އިން ރައްކާތެރިވުމަށްޓަކައި ކަމަށް އެލްޖީއޭއިން ބުނި -- ފޮޓޯ: ނިޝާން އަލީ/މިހާރު\n12 މާޗް 2020 - 13:04\nކޮވިޑް-19 ފެތުރިޔަ ނުދިނުމަށާއި ރައްކާތެރިވުމުގެ ފިޔަވަޅެއްގެ ގޮތުން، މިސްކިތްތަކުން ކާޕެޓްތައް ނަގަން ލޯކަލް ގަވާމެންޓް އޮތޯރިޓީ (އެލްޖީއޭ) އިން ކައުންސިލްތަކަށް މިއަދު އަންގައިފި އެވެ.\nއެލްޖީއޭގެ ޑިރެކްޓަރު ޖެނެރަލް އާދަމް ޝަރީފް "މިހާރު" އަށް ވިދާޅުވީީ، އެއީ އެކި ގައުމުތަކުގައި ހަލުވިކަމާ އެކު ފެތުރޭ ކޮވިޑް-19 އާ ގުޅިގެން، ރާއްޖެ އިން އެކުލަވައިލާފައިވާ އެޑްވައިޒަރީ ގްރޫޕުގެ ނިންމުމެއް ކަމަށެވެ. އެހެންވެ، އެ ނިންމުން ކައުންސިލްތަކަށް އެންގީ ކަމަށް އޭނާ ވިދާޅުވި އެވެ.\nރާއްޖެ އިން ވެސް ކޮވިޑް-19 އަށް ޕޮޒިޓިވް ވެފައިވާ އަށް މީހަކު މިދިޔަ ފަސް ދުވަހުގެ ތެރޭގައި ވަނީ ފެނިފަ އެވެ. އެ އެންމެންނަކީ ބިދޭސީންނެވެ.\nއެއީ ކުރެއްދޫ އައިލެންޑް ރިސޯޓުގެ ހަތަރު މީހަކާއި ސޭންޑީޒް ބަތަލާ އައިލެންޑް ރިސޯޓުގެ ދެ މީހަކާއި ކުރަމަތި މޯލްޑިވްސް ރިސޯޓުގެ ދެ މީހެކެވެ. އޭގެ ތެރެއިން ބަތަލާ އިން ކޮވިޑް ބަލި ފެނުނު އުމުރުން 70 އަހަރުގެ މީހަކަށް ފަރުވާ ދެނީ ދަރުމަވަންތަ ހޮސްޕިޓަލްގެ ޚާއްސަ ޔުނިޓެއްގަ އެވެ. ބާކީ މީހުން ތިބީ ކަރަންޓީން ފެސިލިޓީތަކުގައި އެކަހެރި ކޮށްފަ އެވެ.\nއެލްޖީއޭ އިން އާދަމް ޝަރީފް ވިދާޅުވީ، މިސްކިތްތަކަކީ މީހުން ގަވާއިދުން ބޭނުން ކުރާ ތަނެއް ކަމަށް ވާއިރު، އެ ތަންތަނުގެ ސާފުތާހިރުކަން ދެމެހެއްޓުން މުހިއްމު ކަމަށެވެ.\n"ކާޕެޓްތައް ޑިސްއިންފެކްޓްކޮށް، ސާފު ކުރަން އުނދަގޫ ވާނެ ދެއްތޯ؟ އެކަމަކު ތަރަފާލު ނުވަތަ ޓައިލްސް ދޮވެ ސާފުކޮށް، ޑިސްއިންފެކްޓް ކުރަން ފަސޭހަ ވާނެ،" އޭނާ ވިދާޅުވި އެވެ.\nމިހާތަނަށް އެއްވެސް ފަރުވާއެއް ހޯދިފައި ނުވާ އަދި ގޮތް ނޭނގޭ ކޮރޯނާވައިރަހުގެ އެއްވެސް އަލާމާތެއް ފެންނަ ނަމަ މި ދުވަސްވަރު މިސްކިތްތަކަށް ނުދާން އިސްލާމިކް މިނިސްޓްރީން ކުރިން އޮތީ އަންގައިފަ އެވެ. އެގޮތުން، އެފަދަ މީހުން މިސްކިތުގެ ޖަމާއަތަށް ނުދިއުމަށާއި އުމުރުން ދުވަސްވީ މީހުންނާއި ކުޑަކުދިން ވެސް މިސްކިތުގެ ޖަމާއަތުގައި ބައިވެރިނުވާން އިސްލާމިކް މިނިސްޓްރީން އިލްތިމާސް ކޮށްފައިވެ އެވެ.\nއިސްލާމިކް މިނިސްޓްރީން ބުނީ ރޯގާ ޖެހި ކެއްސައި ކިނބިހި އަޅާ މީހުންނާއި ކަރަންޓީނުކޮށްފައިވާ ރަށަކަށް އަރާފައިވާ މީހުން އާންމުން އެއްވެ އުޅޭ ޖަމާއަތްތަކަށް ނުދިއުމަށް އިލްތިމާސްކުރާ ކަމަށެވެ.\nކޮރޯނާވައިރަސް ހަށިގަނޑަށް ވާސިލް ވުމަށް ފަހު، ބަލީގެ އަލާމާތްތައް ފެންނަން 14 ދުވަސް ނަގަ އެވެ. އެހެންކަމުން ގައިގައި އެ ބަލި ހުރި ނަމަވެސް، އެ ކަން ނޭނގި މީހުން ޖަމާވެ އުޅޭ ތަންތަނަށް ދިއުމުން ބަލި ފެތުރުން އެކަށީގެންވާ ކަމަށް ސިއްހީ ތަޖުރިބާކާރުން ބުނެ އެވެ. މި ބަލިން ރައްކާތެރިވުމުގެ ގޮތުން މިސްކިތްތައް ގަވާއިދުން ސާފުކުރުން ބޮޑު އަހައްމިއްޔަތު ކަމެއް ދޭނެ ކަމަށް އާދަމް ޝަރީފް ވިދާޅުވި އެވެ.\nޗައިނާގެ ވުހާން ޕްރޮވިންސް އިން މިދިޔަ ޑިސެމްބަރު މަހު ފެނުނު މި ބައްޔަކީ މިހާރު މުޅި ދުނިޔެ އަށް ކުރިމަތިވެފައިވާ ބަލިމަޑު ކަމެއް ކަމަށް ޑަބްލިއުއެޗްއޯ އިން ރޭ ވަނީ ވަނީ އިއުލާންކޮށްފަ އެވެ.\nމި ބަލިން ރައްކާތެރިވުމަށް ކުރެވޭނެ އެންމެ ރަނގަޅު ކަމަކީ އެ މީހެއްގެ އާއި މުޖްތަމައުގެ ސާފުތާހިރުކަން ދެމެހެއްޓުމެވެ. އަވަސް އަވަހަށް ސައިބޯނި ލައިގެން އަތް ދޮވުމާއި މަގު މައްޗަށް ކުޅު ނުޖެހުމާއި ރޯގާގެ އަލާމާތްތައް ފެންނަ ނަމަ މީހުން އެއްވެ އުޅޭ ތަންތަނަށް ނުދިއުން މުހިއްމެވެ.\nމިސްކިތްތައް ލޯކަލް ކައުންސިލްތައް އެލްޖީއޭ ހެލްތު ޕްރޮޓެކްޝަން އެޖެންސީ ބަލިތައް\n47 ކޮމެންޓް, 89 ރިއެކްޝަންސް\nޢިސްލާމީ މަރުކަޒުގަ އޮތް ކާޕެޓާ މާލޭގެ މިސްކިތްތަކުގަ ކާޕެޓް ނެގުން ކޮންހެނއްބާ؟\nއެލްޖީއޭ އިން ކުރި ވަރަށް ރަނގަޅު މަސައްކަތެއް\nއެންމެ ރަނގަޅު އެއް ކަމަކީ ގިނަ ގިނަ އިން ވުލޫ ކުރުމެވެ. މޫނާއި އަތާއި ފަޔާ ކަންފަތާ ބޮލާ ދޮވެވޭނެ އެވެ.\nހެޔޮނުވާނެ މާލޭ މަގުތަކަށް ބަންގާޅީން ކުޅުތެޅުން ހުއްޓުވައި ދީބަލާށެވެ! އަދި ވެސް އެމީހުންނަށް ކަހެރު ވަކެކޭ ވެސް ހީނުވެއެވެ. މަގު ހިނގާފައި ދަމުން ޚާސް ކިޔާފަ ކަރުކެހި، ކުޅުތަޅާވަރުން މަގުމަތިން ހިނގޭވަރެއް ނޫނެވެ. މިހާރު ހައްލު ނުކުރެވި އޮތް އެންމެ ބޮޑު އެއް ނުރައްކަލަކީ އެއީއެވެ. ގޭންގުތަކުގެ އެހީއަށް އެދުން ނޫންގޮތެއް ނެތެވެ.\nދިވެހިން ކުޅު ނުތަޅާ؟\nއާދަމް ޝަރީފު މީ މިހާރުގެ އެޓޮލްސް މިނިސްޓަރުދޯ، ލާމަރުކަޒީ ވެފަ މިއޮތީ ވަރަށް ރަނގަޅަށް، ގާނޫނުގަ އޮންނަނީ މަރުކަޒީ އިދާރާތަކުން ކައުންސިލާ މުއާމަލާތްކުރަން، ދެން މިދޭތެރެއށް ކޮން އެލްޖީއޭ ވަންނަން ނުޖެހޭ، އެލްޖީއޭއަކީ މޮނިޓަރިނގ ބޮޑީއެއް، ނަމުން ލާމަރުކަޒީ، ކަމުން މަރުކަޒީ\nކޮމެންޓު ކުރުމުގެ ކުރިން އެހެން ގައުނުތަކިގައި ލާމަރުކަޒީ ނިޒާމް ގެންދާގޮތުގެ ދިރާސާއެއް ކޮއްލަންވީނުން؟\nލާމަރުކަޒީ ތިޔަ ބަލަނީ އެއްލޮލުން ދޯ ހަމަ އެ ޤާނޫނުންނޭ އެލްޖީއޭއަށް ކައުމްސިލްތަކުގެ ނެލެނިވެރިކަން ހަވާލުކޮށްފަވެސް އޮތީ.. ސަބަބަކީ ޤާނޫނު އަސާސީ ދަންނަނީ ޔުނިޓަރީ ދަޢުލަތެއް އެބަހީ މަރުކަޒީ ސަރުކާރުގެ ބާރު މުޅި ދަޢުލަތުގެ މައްޗަށް އޮންނާނެއޭ ލޯކަލް ކައުމްސިލްތަކަކީ ވެސް ސަރުކާރުގެ ފަށަލައެއް.. އެއީ ސަރުކާރުން ނެއްޓިފަ އޮންނަ ބަކި ދަޢުލަތެއް ނޫން..\nޥުލޫކުރާތަނާއި މިސްކިތު ފާހާނާތައްވެސް ބަންދުކުރަން ގޮވާލަން. ވުލޫކުރާތަނަކީ ގިނަ މިސްކިތްތަކުގައި ވަރަށް ކަމުނުދާގޮތަށް ޑިޒަިއންކުރެވި ކުޅާއި އަރިދަފުސް ފައިބުޑަަށް، ފައިބާގޮތަށް އަދި އެތަނުގައި ފެންގަނޑުބޮޑުވާގޮތަށް ފަރިމާކުރެވިފައިހުރި ތަންތަން. މިދުވަސްކޮޅު ވުލޫކުރާ ސަރަހައްދުތައް ބަންދުކުރުން ވަރަށްރަނގަޅު.\nޜަނގަޅު ވާހަކައެއް. މިދުވަސްކޮޅު ގެއިން ވުލޫކޮށް ލައިގެން މިސްކިތައް ދަންޏާ ދާންވީ.\nހޮޓާތަކުގެ ސާފުތާހިރުކަން ބަލާ ހޫނުފެނުން ތަށިދޮވުމާ އަންގި ބޭނުން ކުރުމާ ! ވޭޓަރުން ގައިކެހުމާ ކަންކަން ކުރާގޮތް ވެސް ހަރުދަނާ ކުރަން ވެއްޖެ ! އެހެން ނޫނީ ހޮޓާ ކެފޭ ރެސްޓޯ ރެންޓް ތައް ބަންދުކުރޭ !\nރައްރަށުގަ ދުވަހަކުވެސް ތީތި އެޅުން ރަގަޅެއްނޫން.. މިސްކިތް ވަށައިގެން އެ އެބުރޭ އޮލަ ހިރަފުސްް އޮބިގެން ދަނީ މިސްކިތު ކާޕެޓު ގަޑުތެރަށް.... ސަޖިދައިގަ އޮންނަން ޖެހެނީ ނޭވާނުލަ.. ދިވެހި ރާއްޖެއަކީ ކާޕެޓާ ގުޅޭ ގައުމެއްނޫން..\nތީ ކޮއްމެހެންވެސް ކުރަންޖެހިފަވާކަމެއް..!! ހުރިހާ މިސްކިއްތަކުން ކާޕެޓު ނަގަންވީ ވަކި މިދުވަސްވަރަކުނޫން، މިއުޅޭ ބިދޭސީން ނޭފަތް ފޮޅާފަ ކާޕެޓުގަ އަތް ފޮހުމަކީ އާންމުކަމެއް.. މިސްކިތަށްދާ ވަރަށް ގިނަމީހުންނަށް މިމަންޒަރު ފެންނާނެ.\nކުރިން ކިޔަމުން އައީ ތިމަންމެން ކަންމިކުރަނީ ޑަބްލިޔުއެޗްއޯ މިންގަނޑަށޯ. އެހެންކިޔާފަ 14 ދުވަސް ހަމަނުވަނީސް ބަލި މީހުން ފެނުނު ރިސޯޓު ތަށް ކޮރަންޓީން އިން ދޫކޮއްލާފަ މިހާރު މިކުރަނީ ކޮންކަމެއް.


Khidhumaiy thah digital kuran masakkaiy kuraanan: Fenaka - Hali News\nފެނަކަ ކޯޕަރޭޝަންގެ މޫނުމަތި ރީތިކޮށްލި ހިންގުންތެރި އެމްޑީ ސަޢީދު\nޚިދުމަތްތައް ޑިޖިޓަލް ކުރަން މަސައްކަތް ކުރާނަން: ފެނަކަ\nފެނަކަ ކޯޕަރޭޝަނުން ދެއްވަމުން ގެންދަވާ ޚިދުމަތްތައް ޑިޖިޓަލައިޒޭޝަން މަގަށް ބަދަލު ކުރައްވަން މިއަހަރު ވަރަށްބޮޑު އިސްކަމެއް ދެއްވާނެ ކަމަށް އެކުންފުނީން ވިދާޅުވެއްޖެއެވެ.\nއެކުންފުނީން މިހާރުވެސް ވަނީ ބައެއް ޚިދުމަތްތައް ޑިޖިޓަލައިޒް ކުރައްވައިފައެވެ. ފެނަކަ ކޯޕަރޭޝަންގެ މެނޭޖިން ޑިރެކްޓަރ އަޙުމަދު ސަޢީދު މުޙައްމަދު ވިދާޅުވީ މިއަހަރު އިތުރު ތިން ކަމަކަށް ޚާއްސަ ސަމާލުކަމެއް ދެއްވައިގެން ކުރިއަށް ގެންދަވާނެ ކަމަށެވެ. އެއީ ކުންފުނީގެ އިންސާނީ ވަސީލަތްތައް ހަރުދަނާކޮށް އިތުރު ކުރު ކުރުމާއި، އިޔާދަ ކުރަވަނިވި ހަކަތައިގެ މަޝްރޫޢު ކުރިއަށް ގެންދިޔުމާއި، ޕަވަރ ހައުސްތައް އެކަހެރި ސަރަހައްދުތަކަށް ބަދަލު ކުރުމަށް ހިންގާ މަޝްރޫއުތައް އަވަސްކުރުން ކަމަށް ސަޢީދު ވިދާޅުވިއެވެ. އެހެންނަމަވެސް މި މަސައްކަތްތަކުގެ ތަފްސީލެއް ސަޢީދު ނުދެއްވައެވެ.\nމީގެ ކުރިން ފެނަކައިން ވިދާޅުވެފައިވަނީ މިއަހަރު ނިމޭއިރު ރާއްޖޭގެ ހުރިހާ ރަށެއްގެ އިންޖީނުގެތައް އައުކުރެއްވުމަކީ އަމާޒެއް ކަމަށެވެ. މިހާރު ވެސް އެތައް އިންޖީނުގެއެއްގެ މަސައްކަތް އެކުންފުނީން ގެންދަވަނީ ކުރައްވަމުންނެވެ.\nމިއަހަރު ނިމޭއިރު މަދުވެގެން 60 އަށްވުރެ ގިނަ އިންޖީންގެތައް އެކިރަށްރަށުގައި ރީލޮކޭޓު ކުރެވޭނެ ކަމަށް އުންމީދު ކުރައްވާ ކަމަށް ވެސް އެކުންފުނީން ވިދާޅުވެފައިވެއެވެ.\nފެނަކައިން ގެންދަވަނީ އިޔާދަ ކުރަނިވި ހަކަތައިން ކަރަންޓު އުފައްދުމުގެ މަސައްކަތް ރާއްޖޭގެ އެކި އަތޮޅުތަކުގައި ކުރައްވަމުންނެވެ. އެގޮތުން އެމަސައްކަތް މިއަހަރުތެރޭ އިތުރަށް ފުޅާކޮށް ހަލުވި ކުރެއްވުމަކީ މިއަހަރު މައިގަނޑު ގޮތެއްގައި ކުރައްވާނެ އެއް ކަންތަކެވެ.\nރާއްޖޭގައި މީހުން އުޅޭ ރަށްރަށުގެ ތެރެއިން ރަށެއް 100 ޕަސެންޓް ސޯލާ ހަކަތައަށް ބަދަލު ކުރެއްވުމުގެ މަސައްކަތް ވެސް ފެނަކައިން ގެންދަވަނީ ކުރައްވަމުންނެވެ. "އިރާދަ ކުރެއްވިއްޔާ ފެބުރުއަރީ މަސްތެރޭގައި މުޅި މަޝްރޫޢު ނިމެނޭ،" ސަޢީދު ވިދާޅުވިއެވެ. މިއީ އަޖުމަ ބެލުމުގެ ގޮތުން ރާއްޖޭގައި ހިންގާ މަޝްރޫޢެކެވެ.\nފެނަކައަކީ ސަޢީދުގެ މެނޭޖިންޑިރެކްޓަރު ކަމާ ހަމައަށް ވެސް އެއްވެސް ފައިދާއެއް ނުލިބި ގެއްލުމުގައި ހިންގަމުން އައި ކުންފުންޏެކެވެ. އެހެންނަމަވެސް އެކުންފުނި މިހާރު ވަނީ ފައިދާވާ ކުންފުންޏަކަށް ބަދަލުވެ ރެކޯޑު ހަދައިފައެވެ. އޭގެ އިތުރުން ސަޢީދުގެ އާރުކާޓީ ކަމުގެ ދަށުން އެކުންފުނި ވަނީ ބައިނަލްއަޤުވާމީ އެތައް އެވޯޑެއް ޙާސިލް ކުރައްވައިފައެވެ. އޭގެ އިތުރުން އެތަނުގެ ޚިދުމަތް ވަނީ އައިއެސްއޯ ފެންވަރަށް ތަރައްޤީ ކުރެވިފައެވެ.\nފެނަކައިން ގެންދަވަނީ އެކުންފުނީގެ ޚިދުމަތް ދުވަހުން ދުވަހަށް ރަނގަޅުކޮށް ރައްޔިތުންނަށް ފުރިހަމަ ޚިދުމަތެއް ދެއްވުމަށް މަސައްކަތް ކުރައްވަމުންނެވެ.


Breaking News: Safaaree Rape: Jinsee Goanaa Ah Vureh Bodu Kameh Hingafai Ovedhaane - Fuluhun - Vaguthu\nރޯޔަލް ރޭޕް ކޭސްއާ ގުޅޭގޮތުން މައުލޫމާތު ދޭން ފުލުހުން ބޭއްވި ނޫސްވެރިންގެ ބައްދަލުވުން - ފޮޓޯ: ފުލުހުން\nޖުލައި 16, 2020 16:48\nގަދަކަމުން ޖިންސީ ގޯނާ ކުރުމަށްވުރެ ބޮޑު ކަމެއް އަންހެނަ ކަށް ކުރިމަތިވާނެތޯ ؟\nޖުލައި 16, 2020 17:03\nތިވާހަކަ އަޑުއައްސަވާފަ ލޮލުން އަންނަ ކަރުނަފޮދު ނައްޓާލެވެނީ ވެސް ކޮށާވަޅިއަކުން. ގުދުރަތީ ގޮތުން ލެއްވި ޖަޒީރާ ރާއްޖޭގައި ހި ކިފަސްގަނޑައް ވުރެ މޫދު ބޮޑުވުމަކީ ގޯހެއްކަމައް މިފަހަރު ނުނިމިއްޖެޔާ ސުކުރު.\nޖުލައި 16, 2020 17:17\nރޭޕް ކޮއްފަ މަރާލާން އުޅުނީ ކަމައް ތިޔަ ވާނީ އެހެންވެ ތިޔަމީހާ ތިޔަ ފުންމާލާނީ\nޖުލައި 16, 2020 17:22\nޕޮލިހުން މޮޅިއްޔާ ނިކަން ތިކަންކުރިބަޔަކާ މެދު ފިޔަވަޅު އަޅާބަލަ.\nޖުލައި 16, 2020 17:28\nއުނބައް ޖެހުމަކީ ކޮބާ؟\nޖުލައި 16, 2020 17:46\nހުމަތު ކުރެވޭ ދެމީހުން ދޫކޮށްލީ އެއްވެސް ނުފޫޒެއް އޮވެގެނެއް ނޫން ކަމަށްވާނަމަ ތަމެން އެ ދެމީހުންގެ ނަން ތައް ހާމަ ނުކޮށްގެން އުޅެނީ އެއީ ކިއެއްވެތޭ\nޖުލައި 16, 2020 17:49\nބޯޑަރު ހުޅުވަން ވާނީ ވެލާނާ އެއާރޕޯރޓް އެކަނި މިއަހަރު އިންޓަރނޭޝަނަލް ފްލައިޓްސް ތަކަށް ސަބަބަކީ ވެލާނާ އެއާރޕޯރޓް އިން ލިބޭ އެއްޗަކުންނޭ\nޖުލައި 16, 2020 17:51\nމައްސަލަ ނުބަލާ ކުއްވެރިން ދޫކޮއްލީމައި ނޭނގޭނެ ވީ ގޮތެއް\nމާލެ ސަރަހައްދުގައި އުޅޭ ބިދޭސީން އެބަޖެހޭ ސައިޒުން ކަނޑާ ތިރި ކުރަން ފުލުހުން މާލެ ސަރަހައްްދުގައި ގަވާއިދާއި ޚިލާފަށް އުޅޭ ބިދޭސީންނަށް ނޫޅެވޭނެއޭ\nޖުލައި 16, 2020 18:04\nތިޔަ ތަހުގީގެއް ނުނިމޭނެ. ފޫނެތް ފަޔައް ފެން ފުރާކަހަލަ ތަހުގީގު ކުރާ ބައެއް ދިވެހި ފުލުހުންނަކީ. ބޮޓުންތަކެއް.\nޖުލައި 16, 2020 18:08\nކަލޭމެންނަށް ބުނެވޭނީ ވަކި ބަޔަކު ބުނާ ބަހެއް ހަމަ އެ ގޮތަށް\nޖުލައި 16, 2020 18:14\nތިދެން ނިއުސް ކޮންފަރެންސްތަ، ތިޔަކުން އެކައްޗެއްވެސް ރައްޔިތަކަށް ސާފެއް ނުވި، ނޫސްވެރިން ކުރި އެންމެ ސުވާލަކަށްވެސް ފުރިހަމައަށް ޖަވާބެއް ނުދެވުނު، ވަރަށް ނާޤާބިލު ،\nއަންހެންމީހާއަށް ފައިސާދީފަ ރާއްޖޭންް ފޮނުވާލާފަ ދެން ކޮން ތަހުގީގެއްކުރެވޭނީ،\nކާކު ދެކޮޅަށް ވަކާލާތު ކުރަނީ، ދެންތިބީ ހުސް އެއްކޮޅު މީހުން، ތިޔަ މައްސަލަ ތިއޮތީ ތަޙުގީގުކޮށް ނިމިފައި، ދެން ބުނޭ އެމީހުން ތިބީ ރާބޮއިގެންނެއްނޫނޭ، ރޭޕެއްވެސް ނުކުރެޔޭ ، ޖިންސީ އަނިޔާއެއްވެސް ނުކުރެޔޭ،\nމި ޕޮލިހަށް ވެއްޖެއްނު ތަހުގީގު ކުރަން އެނގޭ ބަޔަކު ހޯދަން.\nޕްރެސްއަށް އަރާ މީހުންނަށް ރަނގަޅަށް ވާހަކަ ދައްކާ ނުލެވޭ، ކަންކަން ފޮރުވަން ހަދައިގެން.\nޖުލައި 16, 2020 18:18\nތަހުގީގު ތަހުގީގު ތަހުގީގު ތި ތަހުގީގެއް ނިމޭނެތަ ދުވަހަކުވެސް. މިރާއްޖޭގައި ތަހުގީގުވެސް ޝަރީއަތްވެސް އަދަބުވެސް އޮތީ ނިކަމެތިމީހާއަށް. ކިރިޔާވެސް ސަރުކާރުގެ ބާރެއް އޮތްމީހެއް އަތުގައި ފައިސާފޮއްޗެއް އޮތްމީހަކަށް ތަހުގީގެއްވެސް ޝަރީއަތެއްވެސް ހުކުމެއްވެސް ނެތް. މިއީ ކިހާ ހެއްވާކަމެއް. މިއީ ހަމަ ރޯދަމަހު އެދައްކާ މުހައްމަދުއްރަސޫލުﷲ ޕްރޮގްރާމްގައި އެފެންނަނަ ސަދޫމްގެ ޝަރީއަތް ކަހަލަ ޝަރީއަތް ހިންގާ ގައުމެއް.\nޖުލައި 16, 2020 18:35\nކީއްކުރާނީ. މޫދައްފުންމާލިމީހާ މިއަދު ދުނިޔޭގަހުރިނަމަ އިނގުނީސް އޭނަ ފުންމާލީ ކީއްވެކަން. މީއަޅެފަހެ ބޮޑު އަރަތެއްކަޔަލަ ސަރުކާރެއްނު\nޖުލައި 16, 2020 18:51\nމަންނާނޫ މިއަދުގެ ޕުރެސްގައި އާ ވާހަކައެއް ނެތޭ. ކަލޭމެންގެ ބޮޑު މީހާ ހަމީދު ބުނެގެން އޮޅުވާލުމާއި މަކަރު ހެދިޔަސް ރައްޔިތުންނަށް އެބަ އިނގޭ ތީ މައްސަލަ އިނގޭ ތެރެއަށް ހިންނަވަރު ބުއްޅަހުއްތު ވަދެގެން އޭނާގެ އޯޑަރު އެބަ ހިނގާ ކާން. ތި މައްސަލަ ދާނީ ތޮޅިޔަށް ކަންވެސް ރައްޔިތުންނަށް މާކުރިން ވެސް އިނގޭ. ހިންނަވަރު ބުއްޅަހުއްތު ގެ ޢާއިލާ މީހަކު ކިތަންމެ ބޮޑު ކުށެއް ކުރިޔަސް އެއީ ކުށަކަށް ނުވޭ. ދެން ބުނާނެ ޒީރޯ ޓޮލަރެންސޭ. އިނގިރޭސި ދަސްކުރި އިރު އިހަކަށް ދުވަހު ދަސްކުރި ބަހެއް އަބަދު ބޭނުންކުރަނީ. ޒީރޯ ޓޮލަރެންސޯ..\nތީ މިހާރު އިތުބާރު ހުރި މުއައްސަސާއެއްނޫން.. ކަލޭމެން އަނގައިން ނިކުންނަ ވާހަކަ އަހަރެމެން ދެކެނީ އެއީ ޖޯކުވާހަކަކަމައް.\nއަހަރެން ޕޮލިސް ސަރވިސްއަށް ކުރި އުންމީދު ފެނަށް.. މި މީހުން ލަދެއް ނުގަނޭތަ މިފަދަ ގޮތަކަށް ވާހަކަ ދައްކަން..\nޒިނޭ ކުރަން ނުރުހިއްޖެނަމަ މަރާލާނެ ކަމަށް ބުނެ ވަޅިން ބިރުދެއްކީއޭ މަށެއް ނުބުނާނަން.\nޖުލައި 16, 2020 20:41\nދީނާޚިލާފު ވީމަވެސް ބޮޑޮކަމަކަށްނުވި ދެެންބޮޑުކަމަކަށް ވާވަރުގެ ކަމެއް އޮވެދާނެބާއޭ ހިތައްއަރާ!!!\nޖުލައި 16, 2020 20:51\nއަޖައިބުވެ އަންތަރީސްވޭ.. އަދިވެސް މިއިން އެނގުނު އެއްޗެއް ހަރާން. އެކަމުގެ އެއްވެސް ޙަޤީޤަތެއް ފެންމަތި ކުރާކަށް ނުކެރޭ.. މިހެން ދަންމަމުން ދަންމަމުން ދާތީ މައްސަލައަކީ.. ޒިންމާދާރުކޮށް ތަޙްޤީޤު ކުރާނަމަ މިއަށްވުރެ ތަފްޞީލީ މަޢުލޫމާތުތަކެއް ހާމަކުރެވެން ޖެހޭނެ. މިވަރު ނުފުދޭ..\nމުސްލިމު ޤައުމަކަށްވެ މިކަމުގައި ވެސް ކަންހިނގާ ގޮތް ކާފަރު ޤައުމަކަށްވުރެ ދޯދިޔާ.. ގަޓު ހުރެ ކަންކަން ހާމަކުރޭ\nޖުލައި 16, 2020 21:12\nދެން ބުނަންވީނު ރޭޕަށްވުރެން ބޮޑު ކޮންކަމެއްކަން ހިގީ.\nޖުލައި 17, 2020 02:50\nއޭނަ މޫދަށް ފުންމާލި ތަންކޮޅުދޯ ގޯސްވީ ދެން އަވަހަށް އެ އަންހެން މީހާ ހައްޔަރު ކުރަންވީނުން\nޝެއިހު އިޔާޒުމެން ބުނާހެން އަންހެނުން އައުރަ ނިވާނުކޮށް ހެދުން އެޅުމުން ފިރިހެނުންގެ ނިޔަތް ނުބައި ވީމަ ކުށްވެރި ވާންޖެހޭނީ އަންހެނުން ދޯ. އެވަރުންވެސް ޖިންސީގޯނާ ކުރިމީހުންގެ އެއްވެސް ވާހަކައެއް ނުދައްކައެއްނުން


ދިވެހިރާއްޖެ ހައި-ސްޕީޑް ފެރީ ނިޒާމަކުން ގުޅާލުމަށް ފަރުމާކޮށްފައިވާ "އިންޓަރގްރޭޓެޑް ނޭޝަނަލް ޕަބްލިކް ފެރީ ނެޓްވޯރކް" މަޝްރޫޢުގެ ފުރަތަމަ ފިޔަވަހި ސަރުކާރުން މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮންޕެނީ (އެމްޓީސީސީ) އާއި މިއަދު ހަވާލުކޮށްފިއެވެ.\nމިގޮތުން މިމަސައްކަތް އެމްޓީސީސީ އާއި ހަވާލުކުރުމަށް މިއަދު ބޭއްވުނު ޙާއްސަ ރަސްމިއްޔާތު ގައި، އެމްޓީސީސީގެ ފަރާތުން އެއްބަސްވުމުގައި ސޮއިކުރެއްވީ ޗީފް އެގްޒެކެޓިވް އޮފިސަރ އަލްފާޟިލް އާދަމް އާޒިމްއެވެ. އަދި މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަރާތުން ސޮއިކުރެއްވީ ޑިރެކްޓަރ ޖެނެރަލް އަލްފާޟިލާ ފާތުމަތު ޝާނާ ފާރޫޤެވެ.\nއެމްޓީސީސީ އިން ބުނެފައި ވަނީ ފުރަރަމަ ފިޔަވަހީގެ ދަށުން ޒޯން 1 ގެ (ހއ.، ހދ. ށ.) އަތޮޅުތަކަށް ޙިދުމަތް ދޭން ފެށޭނީ މިއަހަރުގެ ސެޕްޓެމްބަރުމަހުގެ ތެރޭގައި ކަމަށާއި މި ފެރީ ނިޒާމުން ލުއިފަސޭހަ އަވަސް ޙިދުމަތެއް ދަތުރުކުރާ ފަރާތްތަކަށް ފޯރުކޮށްދޭނެކަމަށެވެ.\nއެމްޓީސީސީ އިން ބުނެފައިވަނީ މި މަޝްރޫއުގެ ފުރަތަމަ ވިޔަވައްސަށް ޖުމުލަ 157 މިލިއަން ރުފިޔާ ޚަރަދު ވާއިރު ޒޯން 1 ގެ ހައި ސްޕީޑް ފެރީ ވިއުގައިގައި ޖުމުލަ 17 ލޯންޗް ބޭނުންކުރެވޭނެ ކަމަށާއި މި ލޯންޗް ތަކުގައި 40-50 ދެމެދުގެ އަދަދަށް ފަސިންޖަރުން އުފުލޭނެ ކަމަށެވެ،\nއެއާކޯން ކުރެވިފައިވާ މިލޯންޗުތައް ހުންނާނީ ހާއްސަ އެހީއަށް ބޭނުންވާ ފަރާތްތަކަށް ފަސޭހައިން އަރާފޭބޭގޮތަށް އަދި ބަލިމީހުން އުފުލުމަށް ވެސް ފަސޭހަވާނެގޮތަށް ފަރުމާކުރެވިފައިކަމަށާއި ލޯންޗް ގެ ސްޕީޑަކީ ގަޑިއަކު 30 ނޯޓިކަލް މޭލު ކަމަށްވާއިރު ލޯންޗުގައި ފާހާނާއާއި ލަގެޖް ބެހެއްޓޭ ޖާގަ ޚާއްސަކުރެވިފައި ހުއްނާނެ ކަމަށް އެމްޓީސީސީ އިން ބުނެފައިވެއެވެ. މިޙިދުމަތް ހަފުތާއަކު7ދުވަހު ރައްޔިތުންނަށް ފޯރުކޮށްދޭނެއެވެ.\n"ނޭޝަނަލް ސްޕޭޓިއަލް އެކްޝަން ޕްލޭން )2020-2040 ")އާއި އެއްގޮތްވާ ގޮތުގެ މަތިން، މި ނެޓްވޯރކްގެ ދަށުން، ރާއްޖެ6ސަރަޙައްދަކަށް ބަހާލާއި، ދަތުރުކުރުމަށް ތަފާތު2ނެޓްވޯރކެއް ޤާއިމުކުރެވޭނެއެވެ. މި ނެޓްވޯރކްތަކަކީ ސަރަޙައްދު ތެރޭގައާއި އެއް ސަރަޙައްދުން އަނެއް ސަރަޙައްދަށް ދެވޭގޮތަށް ޤާއިމުކުރެވޭނެ ނެޓްވޯރކްތަކެކެވެ. މި ނެޓްވޯރކްތަކުގެ ޒަރީޢާއިން ކަނޑުދަތުރުފަތުރުގެ ޙިދުމަތް އެއްގަމާއި ވައިގެ ދަތުރުފަތުރުގެ ޙިދުމަތާއި ގުޅުވާލަދޭނެއެވެ. އަދި މިނެޓްވޯރކްގެ ޒަރީޢާއިން ރަށްތަށް ގުޅުވާލަދޭނީ3ވަށްތަރެއްގެ ފެރީ ނިޒާމަކުންނެވެ. އެއީ "ކޮމިއުޓް ލިންކް"، "ނޮން- ކޮމިއުޓް ލިންކް" އަދި "ހައިވޭ ލިންކް" އެވެ. އާންމު ދަރުތު ފަތުރުގެ ޚިދުމަތަކީ ރައްޔިތުންނަށް އަތްފޯރާ ފަށުގައި ދެވޭ ޚިދުމަތެއްކަމުން، މިކުންފުންޏަށް މި ޚިދުމަތުންވާ ގެއްލުން ފޫބެއްދުމަށް ސަރުކާރުން ސަބްސިޑީއެއް ހަމަޖައްސަވާ ދެއްވުމަށް ވަނީ އެއްބަސްވެފައެވެ. ރާއްޖޭގައި ދަތުރުފަތުރުގެ ޚިދުމަތް ފޯރުކޮށްދޭ އެންމެ ބޮޑު ކުންފުނީގެ ހައިސިއްޔަތުން، އަޅުގަނޑުމެންގެ މަޤްޞަދަކީ ހެޔޮ އަގުގައި ފަސޭހަކަމާއެކު ބޭނުންކުރެވޭ، ކަނޑާއި އެއްގަމުގެ ދަތުރުފަތުރުގެ ޚިދުމަތް ރައްޔިތުންނަށް ފޯރުކޮށްދޭ ކުންފުންޏެއް ގޮތުގައި ދެމިތިބުމެވެ.\nރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނާއި އެއްގޮތްވާ ގޮތުގެމަތިން، ރާއްޖޭގެ އެކި ރަށްރަށުގައި ދިރިއުޅޭ ރައްޔިތުން ގުޅުވާލާ، އެ ރައްޔިތުންނަށް ބޭނުންވާ ޙިދުމަތްތައް ފަސޭހަކަމާއެކު ފޯރުކޮށްދީ، އެކަމުން ރާއްޖޭގެ އިޤްތިސާދީ އަދި އިޖުތިމާޢީ ތަރައްޤީއަށް ކުރިއެރުންތަކެއް ލިބި، ސަރަޙައްދީ ގޮތުން ރައްތަކަށް ތަރައްޤީ ލިބިގެންދާނެއެވެ.\nމުލީގައި އެއަރޕޯޓެއް ތަރައްޤީ ކުރުމަށް މަޝްރޫޢު އެމްޓީސީސީ ހަވާލިކޮށްފި\nދިއްދޫ ބަނދަރާއި ޖެޓީ ހެދުމަށް އެމްޓީސީސީ އާއި ހަވާލުކޮށްފި\nމުލަކުގައި މިފްކޯގެ ޕޯޓް ތަރައްޤީ ކުރަން އެމްޓީސީސީ އާއި ހަވާލު ކޮށްފި\nދަރަނބޫދޫ ބަނދަރުގެ ފަންސާސް އިންސައްތަ އެމްޓީސީސީ އިން ނިންމައިފި


Mobile Applications | Mihaaru\nވަޓްސްއެޕަށް ރައްކާތެރިކަމުގެ އިތުރު ފަށަލައެއް\nވަޓްސްއެޕަށް އިތުބާރުކުރެވޭ ނަމަ މި އޮތީ އުފާވާނެ ވާހަކަ އެކެވެ. ބޭނުންކުރާ މީހުން ހިމާޔަތްކުރުމަށްޓަކައި ސަލާމަތީ އިތުރު ފަށަލައެއް ވަޓްސްއެޕަށް އިތުރުކޮށްފި އެވެ. މިއީ އެހެން ބައެއް އެޕްލިކޭޝަން އަދި އޮންލައިން ޕޯޓަލްތަކުގައި ވެސް ބޭނުންކުރާ ފީޗާއެކެވެ. އެއީ "ޓޫ ސްޓެޕް ވެރިފިކޭޝަން" އެވެ.\nއެންޑްރޮއިޑް އެޕްލިކޭޝަންތައް މަދުކުރަނީ\nބަލަހައްޓާނެ މީހަކު ނެތި ގޫގުލް ޕްލޭ ސްޓޯރަށް ދޫކޮށްލާފައި ހުރި މިލިއަނަކަށް ވުރެ ގިނަ އެޕްލިކޭޝަން ނައްތާލާނެ ކަމަށް ގޫގުލުން ބުނެފި އެވެ. ޕްލޭ ސްޓޯރުގެ މިންގަނޑަށް ނުފެތޭ އަދި ބޭނުންކުރާ މީހުންގެ މައުލޫމާތު ހޯދުމުގައި ހަރުދަނާކަމެއް ނެތް އެޕްލިކޭޝަންތައް ވެސް ސްޓޯރުން ބޭނުންކޮށްލާނެ ކަމަށް ގޫގުލުން ބުންޏެވެ.\nއުރީދޫ "އޮލަ ވާހަކަ" ދެ މިލިއަން ފަހަރު ބޭނުންކޮށްފި\nއުރީދޫން ތައާރަފްކުރި ވައިބާ ސްޓިކާ ޕެކް، "އޮލަ ވާހަކަ" މަސްދުވަހުގެ ތެރޭގައި ދެ މިލިއަން ފަހަރު ބޭނުންކޮށްފި އެވެ.\nJanuary 22, 2017 9\nފުލުހުން ބަންދުކުރާ މަގުތައް އެޕުން ބެލޭ ގޮތް ހަދައިފި\nފުލުހުން ބަންދުކުރާ މާލޭގެ މަގުތަކާ ބެހޭ މައުލޫމާތު، ހައުސިން މިނިސްޓްރީގެ "ފަސޭހަ މަގު" އެޕްލިކޭޝަނުން ބެލޭނެ ގޮތް ހަދައިފި އެވެ.\nJanuary 02, 2017 3\nފޯނަށް އެންމެ ބާރުބޮޑުކުރަނީ ކޮން އެޕްލިކޭޝަނެއް؟\nމުޅި ދުނިޔެ އަށް އެންމެ މަޝްހޫރު "ސޯޝަލް ނެޓްވޯކް" އެޕްލިކޭޝަނަކީ ވެސް ފޭސްބުކް އެވެ. ފޯނަށް އެންމެ ބާރުބޮޑުކުރަނީ ވެސް ފޭސްބުކް އެވެ. "އަވާސްޓް ސޮފްޓްވެއާ" އިން ކުރި ދިރާސާއަކުން އެކަން ވަނީ ކަށަވަރުވެފަ އެވެ.\nޓެލެގްރާމަށް އިތުރު ފަސޭހައެއް ލައިފި\nއެހެން އެޕްލިކޭޝަންތަކުގައި ނެތް ފަސޭހައެއް، ޓެލެގްރާމްގައި އެބަ ހުރި ހެއްޔެވެ؟ ޓެލެގްރާމާ އެއް ގިންތީގައި ދަރަޖަކުރެވޭ ހުރިހާ އެޕްލިކޭޝަނެއްގެ އަސާސަކީ މައިގަނޑު އެކައްޗެކެވެ. ޓެކްސްޓް މެސެޖް ފޮނުވުމާއި، ފޮޓޯ، ވީޑިއޯ، އޯޑިއޯ އަދި އެހެނިހެން ފައިލްތައް ހިއްސާކުރުމެވެ.\nDecember 07, 2016 2\nހުކުމްތައް ބެލޭނެ އެޕްލިކޭޝަނެއް ތައާރަފުކޮށްފި\nކޯޓުތަކުގެ ހުކުމްތަކާއި ނިންމުންތައް ބެލޭނެ އެޕްލިކޭޝަނެއް ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އިން އިއްޔެ ތައާރަފުކޮށްފި އެވެ.\nއެންޑްރޮއިޑް ބައެއް އެޕްލިކޭޝަން އުސޫލުތަކާ ޚިލާފު\nޕްލޭ ސްޓޯރުން ހިލޭ ލިބެން ހުރި ބައެއް އެޕްލިކޭޝަންތައް ގޫގުލްގެ އުސޫލުތަކާ މުޅިން ޚިލާފުކަން ހާމަވެއްޖެ އެވެ. އެ އެޕްލިކޭޝަންތަކުގައި ހުންނަން ޖެހޭ އުސޫލުތަކާ މިންގަނޑުތައް ޑިވެލޮޕަރުން ދަމަހައްޓާފައި ނުވާކަން ވެސް ވަނީ އެނގިފަ އެވެ.\nއެލައިޑުގެ އެޕާއި ހިލޭ ގުޅޭ ނަމްބަރު ތައާރަފްކޮށްފި\nއެލައިޑް އިންޝުއަރެންސުން އޮންލައިންކޮށް ދެމުން އަންނަ ހުރިހާ ހިދުމަތެއް ލިބޭ މޮބައިލް އެޕެއް ލޯންޗުކޮށް، އެ ކުންފުންޏާ ގުޅޭނެ ހިލޭ ގުޅޭ ނަމްބަރެއް ރޭ ތައާރަފްކޮށްފި އެވެ.\nވަޓްސްއެޕަށް ވީޑިއޯ ކޯލް\nބިލިއަނަކަށް ވުރެ ގިނަ މީހުން ބޭނުންކުރާ ޗެޓް އެޕްލިކޭޝަން ވަޓްސްއެޕް އިން ވީޑިއޯ ކޯލް ކުރެވޭ ގޮތް ހަދައިފި އެވެ.\nމަގުބޫލް މިއުޒިކް އެޕް ހަންގާމާ އުރީދޫން ރާއްޖެ އަށް\nއިންޑިއާގެ އެންމެ ބޮޑު ޑިޖިޓަލް އެންޓަޓެއިންމެންޓް ކުންފުނި ކަމަށްވާ ހަންގާމާއާ ގުޅިގެން، އެ ކުންފުނީގެ މަގުބޫލް މިއުޒިކް އެޕް، ހަންގާމާ މިއުޒިކް ޕްރޯ މިއަދު ރާއްޖެ އަށް ތައާރަފްކޮށްފި އެވެ.\nOctober 18, 2016 9\nކަސްޓަމައިޒް ކުރެވޭ ގޮތަށް "މިހާރު" އެންޑްރޮއިޑަށް\nއެންޑްރޮއިޑް ފޯނު ބޭނުންކުރާ ފަރާތްތަކަށް "މިހާރު"ން ބޮޑު ހަދިޔާއެއް ދީފި އެވެ؛ އެ މީހަކު ކިޔާ ހިތްވާ އެއްޗެހި އަމިއްލަ އަށް އިޚްތިޔާރު ކޮށްލެވޭ ގޮތަށް ފަރުމާ ކޮށްފައިވާ ފުރަތަމަ ދިވެހި ނިއުސް އެޕް "މިހާރު"ން ލޯންޗުކޮށްފި އެވެ.\nOctober 10, 2016 4\nހައުސިންގެ އެޕް ދިރާގު ކަސްޓަމަރުންނަށް ހިލޭ\nހައުސިން މިނިސްޓްރީގެ އެޕްލިކޭޝަން، "ފަސޭހަ މަގު" ބޭނުންކުރާއިރު އިންޓަނެޓް ޗާޖްނުކުރާ ގޮތަށް ދިރާގުން ހަމަޖައްސައިފި އެވެ.\n"ފަސޭހަ މަގު" އުރީދޫގައި ހިލޭ ބޭނުންކުރެވޭނެ\nހައުސިން މިނިސްޓްރީގެ އެޕްލިކޭޝަން، "ފަސޭހަ މަގު" އުރީދޫގެ ކަސްޓަމަރުންނަށް ހިލޭ ބޭނުން ކުރެވޭ ގޮތް ހަދައިފި އެވެ.\n"ހިޖާބް އިމޯޖީ" ހަދަން ކެމްޕޭނެއް ފަށައިފި\nހިޖާބް އިމޯޖީ ނުވަތަ ބުރުގާ އަޅައިގެން ތިބޭ މީހުން ސިފަކޮށްދޭ އިމޯޖީ އަކީ މިހާރު ކޮންމެހެން ވެސް ބޭނުންވާ އެއްޗެއް ކަމަށް ބުނެ އޭގެ އިމޯޖީ ހަދަން، ޖަރުމަނުގައި އުޅޭ ސައޫދީ އަރަބިއްޔާގެ އަންހެން ކުއްޖަކު ކެމްޕޭނެއް ފަށައިފި އެވެ.\nSeptember 18, 2016 28\nދިވެހި ސްވިފްޓްކީ އަށް: ބަހަށް އިންގިލާބެއް\nސްމާޓްފޯންތަކުގައި އެންމެ ގިނައިން ބޭނުންކުރާ އެއް ކީބޯޑު ކަމަށްވާ "ސްވިފްޓްކީ"ގައި ދިވެހި ބަސް ހިމަނައިފި އެވެ.\nމީހުން ދައްކާ ވާހަކަ ފޭސްބުކުން އަޑުއަހަނީ\nފޭސްބުކްގެ މޯބައިލް ފޯން އެޕްލިކޭޝަން އަޅާފައި ހުންނަ ފޯނުތައް މެދުވެރިކޮށް، މީހުން ދައްކާ ވާހަކަތައް ކޮންމެ ވަގުތެއްގައި ވެސް އަޑުއެހިދާނެ ކަމަށް ތަޖުރިބާކާރަކު ވަނީ މީގެ ކުރިން އިންޒާރު ދެއްވައިފަ އެވެ. މާސް ކޮމިއުނިކޭޝަން ޕްރޮފެސަރެއް ކަމަށްވާ ކެލީ ބާންސް ވިދާޅުވެފައިވާ ގޮތުގައި ފޭސްބުކް އެޕްލިކޭޝަނަކީ ފޯނުގެ މައިކަށް...\nAugust 02, 2016 5\nޑިލީޓްކުރި މެސެޖުތައް ހުރިގޮތަށް ހުރެދާނެ\nއެޕަލްގެ ސޮފްޓްވެއާ ސްޕެޝަލިސްޓަކު ބުނަނީ އެޕްލިކޭޝަންތަކުން މެސެޖު ފޮނުވި މީހާ އާއި އެ މެސެޖު ލިބުނު މީހާގެ ފޯނުގައި ވެސް ދާއިމަށް އެ މެސެޖު އޮތުމުގެ ފުރުސަތު ބޮޑު ކަމަށެވެ. ވަޓްސްއެޕް ފަދަ އެޕްލިކޭޝަންތަކުން މެސެޖު ޑިލީޓްކޮށްލި ނަމަވެސް އެއީ އެ މެސެޖު ފޮރުވޭނެ ގޮތެއް ނޫނެވެ.\nJuly 22, 2016 16\nރާއްޖެއިން ޕޯކެމޮން ގެއްލުނީތަ؟\nޕޯކެމޮން ހިފަން ރަށުތެރޭ ދުއްވާ މީހުންނަށް މިއަދު ލިބުނީ ވަރަށް ބޮޑު މާޔޫސްކަމެކެވެ. ގޭމް ކުޅުމަށް ލޮގިން ނުވެވެން ފެށީ އެވެ. މީގެ ކުރިން ވެސް މި މައްސަލަ ދިމާވެ އެވެ. އެކަމަކު މިއަދު އެއްބަޔަކު ބުނަން ފެށީ ރާއްޖެ ސަރަހައްދަށް ގޭމް އެޕްލިކޭޝަން ބްލޮކް ކުރީ ކަމަށެވެ. އެހެންވެ މި ހިސާބުން ޕޯކެމޮން އަށް އަލްވަދާއު ކިޔަން ޖެހުނީ ކަމަށް...\nއެލައިޑުން ރޯދަ މެނޫތައް ފޯނަށް\nއެލައިޑް އިންޝުއަރެންސުން އީޓް.އެމްވީއާ ގުޅިގެން، އެކިއެކި ރެސްޓޯރަންޓުތަކުގެ ރޯދަ މެނޫތައް ބަލާލެވޭ އެޕްލިކޭޝަނެއް ތައާރަފް ކޮށްފި އެވެ.\nJune 01, 2016 4\nމިއީ ފޯނަކަށް ކޮންމެހެން މުހިންމު އެޕްލިކޭޝަންތައް\nރަހަ ހެޔޮވަރުކޮށްދޭނެ އެޕްލިކޭޝަންތަކެއް ފޯނުގައި ނެތް ނަމަ، އަދި ތިޔަ އުޅެވެނީ ތަންކޮޅެއް ފަހަތުގަ އެވެ. އަހަރެންނާ އެކު އަންނާށެވެ. ދޫކޮށްލައިގެން ފަރުޖެއްސެން ނެތް އެޕްލިކޭޝަންތަކެއް ދައްކާނަމެވެ. ވާނީ ކުޑައިރުކޮޅެކެވެ. ތިޔަ ފޯނު ވަރަޖައި އުދުހޭނެ އެވެ.


vnews - Photo in habaru: Haaru keumashaai fathis namaadhah govaidhinun\nފޮޓޯއިން ޚަބަރު: ހާރުކެއުމަށާއި ފަތިސްނަމާދަށް ގޮވައިދިނުން\nއިންޑޮނޭޝިޔާގެ ވެރިރަށް ޖަކާޓާގެ އަވަށެއްގައި ޒުވާން ކުދިންކޮޅެއް، އަވަށުގެ އާންމުން ހާރުކެއުމަށާއި، ފަތިސްނަމާދަށް ހޭލެއްވުމަށް ބެރުޖަހައި އަންބާކިޔަމުން ރަށުތެރޭގައި ހިނގަނީ - ފޮޓޯ: އޭ.އެފް.ޕީ\nއިންޑޮނޭޝިޔާގެ ވެރިރަށް ޖަކާޓާގެ އަވަށެއްގައި ޒުވާން ކުދިންކޮޅެއް، އަވަށުގެ އާންމުން ހާރުކެއުމަށާއި، ފަތިސްނަމާދަށް ހޭލެއްވުމަށް ބެރުޖަހައި އަންބާކިޔަމުން ރަށުތެރޭގައި ހިނގަނީ. އަވަށުގެ މަގުތަކުގައި ބެރުޖެހުމަށް އެމީހުން ބޭނުންކުރަނީ ހަންބުރިތަކެއް.\nރަމަޟާންމަސް ނޫން މަސްތަކުގައި ރޭގަނޑު މެންދަމު2ޖަހާއިރަކީ ޖަކާޓާގައި ގިނަމީހުން ނިދާފައިތިބޭ ވަގުތު. އެހެން ނަމަވެސް، މި ރަމަޟާންމަހު އެގަޑިއަކީ ހާރު ކެއުމަށާއި، ފަތިސް ނަމާދަށް މީހުން ހޭލާވަގުތު. ހާރުކެއުމަށާއި، ފަތިސް ނަމާދަށް މީހުންނަށް ނުހޭލެވިދާނެތީ މީހުންނަށް ގޮވައިދެނީ ޒުވާން ކުދިން. އެގޮތުން، ހަންބުރިއާއި، ބާލިދީފަދަ ތަކެތި ގާޑިޔާތަކަށް ލައިގެން އޭގައި ތަޅައި، ރަށުތެރޭގައި ހިނގައި އާންމުންނަށް ގޮވައިދޭ. އެކުދިންގެ މިޚިދުމަތް އާންމުން ވަރަށް ބޮޑަށް ބަލައިގަނޭ.\nމިއީ ޒަމާނުއްސުރެ އިންޑޮނޭޝިޔާގައި ހިނގަމުން އަންނަ އާދަކާދައެއް!